“އެއްވެސް މީހެއްކައިރީ ނުބުނާތި” (5ވަނަ ބައި) – Esfiya\nއިރުކޮޅަކު އެހެން އޮތުމަށްފަހު އަހަރެން ތެދުވެގެން ބަދިގެއަށް ވަނީމެވެ. ވަޅިސެޓުގައި އޮތް އެންމެ އަތަށްހެޔޮވަރު ވަޅި ނަގައި ހެދުންތެރެއަށްލައި ފޮރުވައިގެން ކޮޓަރިއަށް ވަނީމެވެ. އެދުކައިރިއަށްގޮސް ބާލިސްދަށުގައި ވަޅި ބޭއްވުމަށްފަހު އޮށޯތީމެވެ. އެރޭ ދަންވަރެވެ. ބޮޑުބޭބެ ކޮޓަރިއަށްވަންއިރު އަހަރެން އޮތީ ނިދާކަމަށް ހެދިގެންނެވެ. ބޮޑުބޭބެއައިސް އަހަރެންގެ މަގަތުގައި އޮށޯތުމުން އަހަރެން މަޑުމަޑުން އަތަށް ވަޅި ހެޔޮވަރުކޮށްލީމެވެ.\nވަޅި ބަދިގެއިން ކޮޓަރިޔާ ހަމައަށް ގެންނަން ހިތްވަރުލިބުނަސް އެވަޅި މަޅާލާކަށް އަހަންނަކަށް ނުކެރުނެވެ. ވަރަށް ހިތްވަރުކުރީމެވެ. އަހަރެންގެ ލޮލުން ހޯސްލާފައި ކަރުނަ ފައިބަން ފަށައިފިއެވެ. ކީއްވެގެން ހެއްޔެވެ؟ މިދުނިޔޭގަ މިހާ ގިނަމީހުން ތިބޭއިރު އަހަންނަށް މިހެން ދިމާމިވަނީ ކީއްވެގެންހެއްޔެވެ. އަހަރެންގެ ކުށަކީ ކޮބައިހެއްޔެވެ؟ ރޮމުން ގިސްލަމުން އަހަންނަށް ވާހަކަދައްކަން ފެށުނެވެ. ބޭއިހްތިޔާރުގައެވެ. އެއްވެސް ވަރަކަށް ބޮޑުބޭބެ އެވާހަކަތަކަށް ސަމާލުކަން ދޭނެކަމުގެ އުންމީދުގައެއް ނޫނެވެ. ބޮޑުބޭބެ އަހަރެން ގެނެސް މޭގައި ލައްކޮށްލިއެވެ. އަހަރެން ހިތް ފުރެންދެން ރޮވުނީމެވެ. އަހަރެންގެ ހިތުގައިވާ ހުރިހާ އުދާހެއް ބޭރުކޮށްލެވުނެވެ. އަހަރެން މިނޫންދުވަހެއް ދެކެންބޭނުންކަމާއި އެހެންކުދިންފަދައިން ކިޔަވަން ބޭނުންވާކަމާއި ހިތްހަމަޖެހިގެން އުޅެންބޭނުންވާކަން ބުނެވުނީތީ ޚުދު އަހަރެންވެސް ހައިރާންވިއެވެ.\nއެދުވަހަށްފަހު ބޮޑުބޭބެ އެއް އަހަންނެއް ނުދެކެމެވެ. އޭގެ އަނެއްދުވަހު ބައްޕަ އަހަރެން ގޮވައިގެން ޓިއުޝަންކްލާހަކަށް ދިޔައެވެ. އަހަރެން ހުރީ ވަރަށް އުފަލުންނެވެ. ބިރުވެސްގަތެވެ. މިފަހަރު މިލިބޭ އުފަލުގެ ބަދަލު އަހަރެން އަދާކުރަންޖެހޭނީ ކޮންގޮތަކުންކަން ނޭގޭތީއެވެ. އެއަހަރު ނިމިގެން ދިޔައިރު އަހަންނަށް ލިޔަންކިޔަން ދަސްވިއެވެ. އެއްވެސް މީހެއްގެ އުދަގުލެއް އަހަންނަކަށް ނުފޯރައެވެ. އަހަރެން ދެރަވީ އަހަރެންގެ ހަޔާތަށް މިއައިބޮޑުބަދަލު ހިއްސާކޮށްލަން އަމްނާ ނެތީމައެވެ. އަމްނާ ފެނުނު އެންމެފަހުރޭ ބުނި ޖުމްލަތައް އަހަރެންގެ ކަންފަތުގައި ގުގުމަމުން ދިޔައެވެ. “ތިޔަގޮތަށް މިރޭ ސަލާމަތްވެވިދާނެ. އެކަމް އަބަދަކު ނުވާނެ. ރާއި ބޭނުމެއްނުން ތިކަމުން ސަލާމަތްވާން ދޯ؟ ރާއީއަށް އެގެއެއްނުން ރާއީއަށް ވާނެކަންދޯ؟ ރާއީ ތީ ވަރަށް ވިސްނުންތޫނު ކުއްޖެއްނުން. ނަސޭހަތްދޭކަށް އަބަދަކު އަމްއެއް ނުހުންނާނެ” ނަސޭހަތްދޭން އަބަދު އަމްނާ ނުހުންނާނެވާހަކަ އަމްނާ އޮތީ ބުނެފައެވެ. ނަމަވެސް ބުނެވެސްނުލާ އަމްނާ ދިޔަތަނެއް އަހަރެން އެގެންބޭނުންވިއެވެ. އަހަންނަކީ ދުވަހަކުވެސް ކިތަންމެ ކައިރި ގެއަކަށް ނަމަވެސް އެކަނި ދާމީހެއް ނޫނެވެ. އަހަރެން އަމްނާމެންގެއަށް މިސްރާބުޖެހިއިރު ދެފައި ތުރުތުރުލައެވެ. ވަރަށް ޖެހިލުންވެހުރެ ދޮރުގައި ޓަކިޖަހާލީމެވެ. މީހެއްގެ ހިލަމެއްނުވިއެވެ. ދެވަނަފަހަރަށް ޓަކި ޖަހައިލީމެވެ. ކުރިން ޓަކިޖެހިވަރަށްވުރެ ބާރަށެވެ. ދޮރު ކުޑަކޮށް ހުޅުވުނެވެ. ނަމަވެސް މީހެއްގެ ހިލަމެއްނުވިއެވެ. އަހަރެން އެތެރެއަށް ބޯ ދިއްކޮށްލީމެވެ. އަހަރެންގެ ދެލޯ ބޮޑުވެގެން ދިޔައެވެ. އެގޭގައި ބަޔަކު އުޅެފައި ހުރިކަމުގެ އެއްވެސް ނިޝާނެއް ފެންނާކަށް ނެތެވެ. ހުރިހާ ފަރުނީޗަރެއްގެ މަތީގައި ހުރީހުދުފޮތި އަޅާފައެވެ. މުޅިގޭތެރޭގައިވަނީ ހިރަފުހެވެ. ސީލިންގުވަނީ ވަރަށްބޮޑަށް ހަލާކުވެފައެވެ. ވިއްސާރަވެހިއްޖެއްޔާ ފެންފައިބާނެކަން ޔަގީނެވެ. ގެއަކީ ބޮޑުގެއެކެވެ.3ކޮޓަރިއާއި ބަދިގެއަކާއި ބޮޑު ސިޓިންގްރޫމެކެވެ. ކޮޓަރިތައްހުރީ ތަޅުލައިފައެވެ. އަހަރެން މަޑުމަޑުންގޮސް ބަދިގެއަށް ވަނީމެވެ. މުޅިބަދިގެވަނީ މަކުނުހާއްޔަކަށް ވެފައެވެ. މީދާތައް މުޅިގޭތެރޭގައި ރަސްކަންކުރަނީއެވެ. ފަހަތަށް ޖެހެމުންގޮސް އަހަރެން އެގެއިން ނުކުތީމެވެ. އަހަރެންގެ ބޮލުތެރޭގައި އެތައް ސުވާލެއް އެބުރެމުން ދިޔައެވެ. މީހަކު ވާހަކަ ދައްކަން ފެށުމުން އަހަރެން ދިޔައީ ސިއްސައިގެންނެވެ.\n“ކޮއްކޮ މިތާގަ ކީއްކުރަނީ؟ މީ އަހަރެންގެ ހުރި ހަމައެކަނި ދަރިފުޅުގެ ގެ ރާއްޖެއިން ބޭރަށް ގޮސްގެން އުޅެނިކޮށް ކާރު އެކްސިޑެންޓް ވެގެން މަރުވީ. އަހަރެންގެ ހުރި ހަމައެކަނި މާމަ ދަރިފުޅުވެސް މަރުވީ. ވަރަށް ލޯބި ލޯބި އަންހެން މަންޖެއެއް. ދުނިޔޭގަ ހުރިނަމަ ހަމަ ކޮއްކޮމެން އުމުރު ގާތްގަޑަކަށްވާނީ. އަހަރެންވެސް މިގޭގަ ނޫޅެނީ އެހަދާންތައް އުދަގޫކުރާތީ. އޭގެފަހުން މިގެމިހުންނަނީ ފަޅަށް”\nއެއީ މުސްކުޅި އަންހެނެކެވެ. ކުރިން ދުވަހަކުވެސް އަހަންނެއް އެމީހާއެއް ނުދެކެމެވެ. އެބުނާ އާއިލާއެއް އެގޭގައި އުޅުނުކަމެއްވެސް އަހަންނަކަށް ނޭގެއެވެ. ފަހުން އެބުނި ޖުމުލައިން އަހަރެން ވަރަށް ބިރުގަތެވެ. އެއްޗެކޭނުބުނެ އަހަރެން ދުވެފައު ގޮސް ގެއަށް ވަނީމެވެ. ދޮރާށި ލެއްޕުމުގެ ކުރިން އެއްފަހަރު އަހަރެން އެ އަންހެންމީހާއަށް ބަލާލީމެވެ. އެމީހާ އެހުރިތާގައި ހުއްޓިލައިގެން ހައިރާންވެފައި އަހަންނާ ދިމާލަށް ބަލަހައްޓައިގެން ހުއްޓެވެ.\nކޮޓަރިއަށް ވަނުމަށްފަހު އެނދުމަތީގައި ޖައްސާލީމެވެ. އަހަންނަށް އެގެއާދޭތެރޭ ވިސްނެންފަށައިފިއެވެ. އެމީހާ ބުނިގޮތުން ނަމަ އެގޭ އާއިލާ މަރުވިފަހުން އެގެއަކު މީހަކު ނޫޅެއެވެ. އެކަމަކު އަމްނާމެން އުޅުނުކަން އަހަންނަށް ޔަގީނެވެ. ނޫނީ އަމްނާއެއީ ހަންޑިއެއްބާއެވެ؟ އިންސާނުންނޫން އެހެން މަހުލޫގުން ދުނިޔޭގައި އުޅޭކަން އަހަރެން ކުޑައިރު ބައްޕަ ކިޔައިދެއެވެ. އަހަރެން ކުރިއަށްވުރެ ބިރުގަތެވެ. މަޑުމަޑުންގޮސް ކުޑަދޮރުގައި ތަޅުލެވިފައިހުރިތޯ ބަލާލީމެވެ. އެއްރޭ ކުޑަދޮރުގައި ތަޅުލާފައި ވަނިކޮށް އަމްނާ އެކޮޓަރިއަށް ވަންހަދާންވެއްޖެއެވެ. އަހަރެންގެ ދެފައި ތުރުތުރުލާންފަށައިފިއެވެ. އެގޭހާ ހެޔޮއެއްޗެއް ކިޔަވަމުންގޮސް އެދަށްއަރައި ބެޑްޝީޓް މުޅި ބޮލުގައާއެކު އަޅާލައިގެން އޮށޯތީމެވެ.\nއަހަންނަށް ހޭލެވުނީ ދޮންމަންމަ ގޮވާއަޑަށެވެ. ބޮޑުބޭބެ އައިސްހުރިވާހަކަ ބުނުމުން އަހަރެން ފެންކަޅިވެގެން ދިޔައެވެ. ބޮޑުބޭބެ އައިސް ކޮޓަރިއަށް ވަނުމުން ދޮންމަންމަ ދޮރުލައްޕާލުމަށްފަހު ދިޔައެވެ. ބޮޑުބޭބެ މަޑުމަޑުން ހިގާފައި އައިސް އެދުގެ އެއްކަނެއްގައި އިށީނެވެ. އެގޮތަށް ފަސްވަރަކަށް މިނެޓް އިނުމަށްފަހު ކަރުކެހިލިއެވެ. އަހަރެން ދިޔައީ ސިއްސައިގެންނެވެ. އަހަރެން އެދުން ތެދުވެގެންގޮސް ބޮޑުބޭގެ ކައިރީގައި ހުއްޓިލީމެވެ. އޭރުވެސް އަހަރެންގެ ދެފައި ތުރުތުރުލައެވެ.\n“ރާއިފާ! މިތާ އިށީދެބަލަ އަހަރެން ވާހަކަ ދައްކާލަންބޭނުން.” އަހަރެން އެދުގައި ނިއިށީންނަނީން ބޮޑުބޭބެ ވާހަކަފެށިއެވެ.\n“އަހަރެންނަކީ ރާއިފާގެ ބައްޕަބުނިހެން ރާއިފާގެ ބޮޑުބޭބެއެއްނޫން، ނުވިތާކަތް ގާތްތިމާގެ މީހެއްވެސް ނޫން. އަހަރެން މިގެއަށްއައީ ރާއިފާގެ ދޮންމަންމަ ހަފީޒާގެ ރައްޓެހި ކަމުގަ. ރާއިފާ ފުރަތަމަ ފެނުނުދުވަހު އަހަންނަށް ރާއިފާ ވަރަށްކަމުދިޔަ އަހަންނަށް ވަރަށް ބެލުނު. ހަފީޒާއަށް އެކަން އެގިގެން އަހަރެންކައިރީ ބުނީ ބޭނުމިއްޔާ ލާރިކޮޅެއްދެނިކޮށް ވެދާނެއޭ. އަހަރެންނަށް މައާފްކުރޭ ރާއިފާ. މިހާރު އަހަރެން ބޭނުމެއްނޫން ގަދަކަމުން އެއްވެސް ކަމެއް ކުރާކަށް އެއަށްވުރެ އަހަރެން ރާއިފާދެކެ މާލޯބިވޭ. އަހަންނަށްކިޔަނީ މުހައްމަދު މާއިލް. އަހަންނަކީ އަމިއްލަ ވިޔަފާރިކުރާ މީހެއް. ފުދޭވަރަކަށް ލާރިވެސް ގެންގުޅެން. އަހަރެން އަދި އަތްބަކުވެސް ދަރިއަކުވެސް ނެތް. ގަބޫލުކުރަން ރާއިފާއަށްވުރެ އަހަރެން މާބޮޑުކަން. އެކަމަކު މިތަނުން ރާއީއަށް އާޒާދު ވެވޭނީ އަހަރެންނާއި އެކު ދިޔައިމަ. ރާއިފާއަށް 18 އަހަރު ވަންދެން އަހަރެން ރާއިފާ ބޭނުންވާ ހުރިހާ ހަރަދެއް އަހަރެން ކޮށްދޭނަން. ކިޔަވައި ނިމުމުން ވަޒީފާއެއްދީ މުސާރަދޭނަން.18 އަހަރުވުމުން އަހަރެންނާއި ކައިވެނިކޮށް އަހަރެންނަށް ބައްޕަކިޔާނެ ލޯބި ލޯބި ކުދިންދަކެއް ބޭނުން. ރާއިފާއަށް ބޭނުންގޮތަކަށް އުޅެވޭނެ. މިކަމާ ވިސްނާލާ. މިކަމަށް އެއްބަސް ވާން ބޭނުންނުވާނަމަ އަހަރެން މުޅި އުމުރަށް ރާއިފާއާ ދުރަށް ހިގައިދާނަން. ރާއިފާއަށް އެއްވެސް އުދަގުލެއް ނުކުރާނަން. ވިސްނާލާ އަހަރެން މިދަނީ ރާއްޖެއިން ބޭރަށް ބޭނުންވާ މުދާތަކެއް ބަލައި. މިކޮޅަށް އައިސް އަހަރެން ޖަވާބެއް ހޯދަން އަންނާނަން”\nއަހަރެންގެ ޖަވާބަކަށް ބެލުމެއްނެތި މާއިލް ނުކުމެގެން ދިޔައެވެ. އަހަރެން ހިތައްއެރިއެވެ. އަހަންނަށް އެވަރުގެ ބޮޑުދޮގެއް ބައްޕަ ހަދަންވީ ކީއްވެހެއްޔެވެ؟ ދޮންމަންމަ އަހަންނާ ދޭތެރޭ ނުވިސްނިޔަސް ބައްޕަ ވިސްނާނެކަމަށް އަހަރެން ވިސްނި ވިސްނުން މިވީ ބޮޑު ބިލާހަކަށެވެ. މާއިލް އަހަރެންދެކެ ލޯބިވާވާހަކަ ބުނި ނަމަވެސް އަހަރެން އޭނަގެ އަތްބަކަށް ވާނީ ކިހިނަކުންހެއްޔެވެ. އަހަރެންގެ މުޅި ދިރިއުޅުން އެފުއްމިފުށަށް ޖަހާލީ އޭނައެވެ. އަހަރެން ކިހާ ވޭނެއް ތަހައްމަލް ކުރަން ޖެހުނުހެއްޔެވެ. އޭގެ އަނެއްފަރާތްވެސް އެބައޮތެވެ. އަހަރެންގެ މުސްތަގުބަލު އޮތީ އޮތްގޮތަށެވެ. އަހަރެން މާއިލްގެ އެދުމާ ދެކޮޅުހަދައިފިނަމަ އަހަރެން އުޅެންޖެހޭނެ ހާލެއްވެސް ނޭގެއެވެ. އިތުރުމީހަކަށް އަހަރެން ވިއްކާނުލާނެކަމެއް އެގޭނީ ކިހިނަކުން ހެއްޔެވެ. އަހަރެން ކިޔަވަން ބޭނުމެވެ. ރީތި ހެދުމާއި، މީރުވަސްދުވާ ސެންޓާއި، ރީތި ގަހަނާ ބޭނުމެވެ. ބޭނުންހާ އެއްޗެއް ކާންބޭނުންނުވާނީ ކާކުހެއްޔެވެ؟\nފުންނޭވާއެއް ވައިގެ ތެރެއަށް ދޫކޮށްލުމަށްފަހު އެދުން ތެދުވެގެން ފާހާނާއަށްވަދެ މޫނުދޮވެލައިގެން ބޭރަށް ނުކުތީމެވެ. އަހަރެން ބޭނުންވީ ބޯހަމަ ޖައްސާލަންށެވެ. އަހަރެން އެއްވެސް މިސްރާބެއްނެތި މަގުން ހިގަމުންދިޔައީމެވެ. އަހަރެންގެ ހިތުގައި އެއްވެސް ބިރުވެރިކަމެއް ނެތެވެ. ކުރިއަށް ފިޔަވަޅެއް އެޅުމުގެ ކުރިން ވިސްނާލާށޭ ޓިއުޝަން މުދައްރިސް ވަރަށް ގިނައިން ކިޔާއަޑު އަހަމެވެ. މަގު ހުރިގޮތަށްގޮސް އަހަންނަށް ނުކުމެވުނީ އަތިރިއަށެވެ. އެތަންވަށާ ބެލުމަށްފަހު ހިޔާދޭ ގަހެއްގެ ދަށުގައި އިށީނީމެވެ. މާއިލް ދެއްކި ވާހަކަތަކާއި އަހަރެން ބޭނުންވާކަންތައްތަކާއި މިނެކިރަން ފެށީމެވެ. ބަރުވަނީ ކޮންކޮޅަކަށްތޯ ބެލުމަށެވެ. އިތުރު މީހަކު އުޅޭކަމުގެ އިހުސާސްވެގެން އަހަރެން ވަށާ ހޯދާލީމެވެ. އެއްވެސް މީހަކު ފެންނާކަށް ނެތެވެ. ކުއްލިއަކަށް އަހަރެން އަމްނާމަތިން ހަދާންވިއެވެ. ހިތަށް ބިރުވެރިކަން ވަދެއްޖެއެވެ. އިންތަނުން ތެދުވެގެން ގެއާދިމާލަށް ހިގައިގަތީމެވެ. އަހަންނަށް ހިގުނުހާ އެއްމެބާރަކަށެވެ. އަހަންނަށް ދެވުނީ ތަންކޮޅަކަށެވެ. އަހަންނަށް އަމްނާ ފެނުނެވެ. އަހަރެންގެ ހިތް ކުރިއަށްވުރެ ބާރަށް ތެޅެންފަށައިފިއެވެ. އަމްނާ ހުރީ ކިރިޔާ އަހަންނަށް ފެންނަ ހިސާބުގައެވެ. އަހަރެން ބަލާލުމުން އަމްނާ ހިނިތުންވިއެވެ. އަހަރެން ވަގުތުން އިސްޖަހާލީމެވެ. ދެފަޔަށް ލެވުނުހާ ބާރެއް ލައިފައި ދުއްވައިގަތީމެވެ. ފަހަތަށް ބަލާލާކަށްވެސް އަހަންނަކަށް ނުކެރުނެވެ.\n2 ދުވަސް ފާއިތުވެގެން ދިޔައިރަށް އަހަރެންގެ ހުމަކަށް ބަދަލެއް ނާދެއެވެ. އަމްނާ ފެނިގެން ދުވެފައި ގެއަށްވަން ގޮތަށް އަހަރެން ވަރަށް ގަދަޔަށް ހުންއައެވެ. ޑޮކްޓަރަށް ދެއްކުމަށްފަހު ބޭސްނަގައިގެން ބޭސްކާންފެށީމެވެ. ބޭސްކާންފެށުމުން ހުންމަޑުވިއެވެ. ހަފްތާއެއްވީއިރު އަހަރެން ހަމައަކަށް އެޅި ޓިއުޝަން ކްލާހަށް ދާންފެށީމެވެ. އަހަރެން ގެއިންފެށިގެން ޓިއުޝަންކުލާހާ ހަމައަށް ދަންދެން އަހަރެންގެ ފަހަތުން އަމްނާއާދެއެވެ. އަހަރެން އަމްނާއަށް ބަލާލާއިރަށް އަމްނާ ހިނިތުންވެލައެވެ. އަމްނާހުންނަނީ އަހަންނާ ފުދޭވަރަކަށް ދުރުގައެވެ. އަމްނާކައިރިއަށްގޮސް ވާހަކަދައްކަން ކިތަންމެ ބޭނުންވިޔަސް އެކަންކުރާކަށް އަހަންނަކަށް ނުކެރުނެވެ. އަމްނާވެސް އަހަރެންނާއި ވާހަކަދައްކާކަށް މަސައްކަތެއް ނުކުރެއެވެ. ޝާޔާއަކީ އަހަރެންދާ ޓިއުޝަން ކުލާހަށްދާ ކުއްޖެކެވެ. ޝާޔާއަކީ ވަރަށް މަޑުމައިތިރި ކުއްޖެކެވެ. ވަރަށް ބަސްވެސް މަދު ކުއްޖެކެވެ. ބައެއް ދުވަސްދުވަހު އަހަންނާ ކޮންމެވެސް ވަރަކަށް ވާހަކަދައްކާ ހަދާނެއެވެ. ޝާޔާ ކައިރީ އަމްނާ ފެނޭތޯ އަހަރެން ސުވާލުކުރީމެވެ.\n“ޝާޔާ! ނޫންކަމަށް ހެދިފައި މިމަގުގެ އެފަރާދަށް ބަލާލަބަ. އެއްވެސް ދިމާލަކުން ރަތްކުލައިގެ ހެދުމެއް ލައިގެން ހިނިތުންވެފަ ހުރި ކުއްޖެއް ފެނޭތަ؟”\nYESSS me first nice\nOutstanding❤❤❤…whn next angie..waiting ingey?\nWow… Waiting for nxt part…\nWoooooww varah salhi mi part ves. So curious ? ❤ ❤ ❤ ❤ ❤ ❤ love you angie\nWoow.. nice story\nWow.. V. Salhi\nMaa lahee up vaaleh thankolheh avas kohlaba ingey vaahaka varah reethi\nll try. thank you\nWowwww….. Vrh reethi Mi storyy….. Angie haadha gadhaey dhw…. Waiting for next part…… Avahah up kohlaa….. ????\nވާށޭ މަށާ އެކީ-32


MACL ge is dhe veriyaku magaamun vakikohfi\nއެމްއޭސީއެލްގެ އިސް ދެ ވެރިޔަކު މަގާމުން ވަކިކޮށްފި\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ އިސް ދެ ވެރިޔަކު މަގާމުން ވަކިކޮށްފި އެވެ.\nމަގާމުން ވަކިކޮށްފައި ވަނީ އެމްއޭސީއެލްގެ ޑެޕިއުޓީ ޗީފް ފައިނޭޝިއަލް އޮފިސަރު ހާމިދު ރިޒާއާ ހެޑް އޮފް ކޮމާޝަލް ޖެނެރަލް މެނޭޖަރު މުޖްތަބާ ލަތީފެވެ.\nއެ ދެ ބޭފުޅުން މަގާމުން ވަކިކޮށްފައި ވަނީ މީގެ 10 ދުވަސް ކުރިންނެވެ. ހާމިދާއި ރިޒާ މަސްއޫލިއްޔަތުތަކުން އެކަހެރި ކޮށްފައިވާތާ ވެސް ދުވަސްތަކެއް ވެފައިވެ އެވެ. އަދި މަސްއޫލިއްޔަތުތަކުން އެކަހެރި ކުރި ފަހުން ރިޒާ އޮފީހަށް ވަޑައި ނުގަންނަވާތާ ދުވަސްކޮޅެއް ވަނީ ވެފައެވެ. މަގާމުން ވަކި ކުރި އިރު މުޖުތަބާ ހުންނެވީ ޗުއްޓީއެއް ނަންގަވައިގެނެވެ.\nމިކަމާއި ގުޅިގެން އަވަސްއިން އެމްއޭސީއެލްގެ ކޯޕަރޭޓް ކޮމިއުނިކޭޝަން ޖެނެރަލް މެނޭޖަރު ހަސަން އަރީފަށް ގުޅި އެވެ. އޭނާ ވިދާޅުވީ އެ މައުލޫމާތު ލިބި ވަޑައިގެންފައި ނެތް ކަމަށެވެ. އަދި ފަހުން އެކަމާ ގުޅޭ އެހެން މައުލޫމާތު ހޯދަން ގުޅުމުން ވެސް ފޯނަށް ޖަވާބެއް ނުދެއްވަ އެވެ.\nމި ސަރުކާރު އައިފަހުން އެމްއޭސީއެލްގެ އިސް މަގާމުތަކަށް ވަނީ ބަދަލުތައް ގެންނަމުންނެވެ. އަދި އެމްއޭސީއެލްގެ ހިންގުން ބަދަލު ކުރައްވާނެ ކަމަށް ރައީސް ސޯލިހު ވެސް ވަނީ ކުރީން ވިދާޅުވެފަ އެވެ.\nސަރުކާރަށް އަހަރު ދުވަސްވާން ކައިރިވެފައިވާއިރު އަދިވެސް އެ ކުންފުންޏަށް މެނޭޖިން ޑިރެކްޓަރަކު ނުލަ އެވެ. ކުންފުނި ހިންގަމުންދަނީ އެކްޓިން މެނޭޖިން ޑިރެކްޓަރު މޫސާ ސޯލިހެވެ. އެންމެ ފަހުން އެމްއޭސީއެލްގެ މެނޭޖިން ޑިރެކްޓަރަށް ހުންނެވީ އާދިލް މޫސާ އެވެ. އޭނާ މަގާމުން އިސްތިއުފާ ދެއްވީ ރައީސް ޔާމީންގެ ވެރިކަން ބަދަލުވެ، އާ ސަރުކާރުން އޭނާ މަގާމުން އިސްތިއުފާ ދެއްވަން އަންގައިގެނެވެ.


ހައްޔަރުކުރީ އައިސްޕުލާންޓުގައި މަސައްކަތްކުރާ ބިދޭސީމީހާ — Ihavandhoo.com\nހައްޔަރުކުރީ އައިސްޕުލާންޓުގައި މަސައްކަތްކުރާ ބިދޭސީމީހާ\n16 ޖޫން 20170އެޑްމިން\nމިއަދު ހަވީރު 4:15 ގައި އިހަވަންދޫ އައިސް ޕުލާންޓު ތެރޭގައި ގިނަ ޒަހަމުތަކަކާއި އެކު މަރާލާފައި އޮއްވާ ފެނުނު އިސްމާއިލް އުމަރު ގެ މަރުގެ މައްސަލާގައި މިރޭ ހައްޔަރު ކޮށްފައިވަނީ އެތަނުގައި މަސައްކަތްކުރާ ބިދޭސީމީހާ ކަމަށް މައުލޫމާތު ލިބިއްޖެއެވެ.\nއައިސްޕުލާންޓުގައި ވަޒީފާ އަދާކުރަމުން ދަނީ4ދިވެހިންނާއި ބަނގުލަދޭސް މީހެކެވެ. އޭގެ ތެރެއިން2މީހުންނަކީ އިހަވަންދޫގެ2މީހުންނެވެ. ދެންތިބި ދިވެހިންނަކީ ދެކުނުގެ އަތޮޅުގެ ރަށެއްގެ މީހަކާއި މަރާލާފައި އޮއްވާ ފެނުނު ޅ. ހިންނަވަރު އިސްމާއިލް އުމަރު އެވެ.\nފުލުހުންގެ މީޑިއާ އޮފިސަރު މިރޭ މިނޫހަށް މައުލޫމާތު ދެއްވަމުން ވިދާޅުވީ އެ މައްސަލާގައި މިހާރު ބިދޭސީއަކު ފުލުހުންގެ ބެލުމުގެދަށަށް ގެނެސްފައި ވާ ކަމަށެވެ. މިނޫހަށް އެނގިފައިވާ ގޮތުގައި ހައްޔަރު ކޮށްފައި ވަނީ އައިސްޕުލާންޓުގައި މަސައްކަތްކުރާ ބިދޭސީ މީހާއެވެ. އޭނާ ވަނީ މީގެ އެއްދުވަސް ކުރިން އެތަނުން ފިލާފަ ކަމަށް މައުލޫމާތު ލިބެއެވެ. އަދި ރޭ 2:30 ހާއިރު އިހަވަންދޫ އާއި ކައިރި ރަށަކުން ބަޔަކާއިއެކު އޭނާ އިހަވަންދޫއަށް އައި ކަމަށާއި ރަށުން އެނބުރި ދިޔައީ ހެނދުނު ކަމަށް އޭނާ ދުއް ބައެއް މީހުން ބުނެއެވެ.\nމިމީހާ ހައްޔަރު ކޮށްފައި ވަނީ ހދ. ކުޅުދުއްފުށީގައި ހުއްޓައެވެ.\nމިމައްސަލާގައި އިތުރު2މީހަކު ހައްޔަރުކޮށްފައިވާ ކަމަށް ވާހަކަ ދެކެވެމުން ދިޔަނަމަވެސް، ފުލުހުން މިކަން އަދި ކަށަވަރު ކޮށްދީފައެއް ނުވެއެވެ. ފުލުހުން ވިދާޅުވަނީ ތަހުގީގު ކުރިޔަށްދާތީ އިތުރު މައުލޫމާތު ދެވެން ނެތް ކަމަށެވެ.\nއިސްމާއިލްގެ ހަށިގަނޑު މިއަދު ފެނުނުއިރު ގިނަ ޒަހަމުތަކަކާއި އެކު އޮތް އިރު ކަރުގައި ވަނީ ވާފަށެއް ކަހަލަ އެއްޗެއް އައްސާފައެވެ. އިސްމާއިލްގެ ހަށިގަނޑު މި ވަގުތު އޮތީ އިހަވަންދޫ ސިއްހީމަރުކަޒުގައެވެ. އިސްމާއިލް ހިނެވުމުގެ މަސައްކަތް އިހަވަންދޫ ކައުންސިލް އިދާރާއިން ކުރަމުން ދާއިރު އޭނާގެ އާއިލާގެ މީހުން މިހާރު އިހަވަންދޫއަށް އައުމަށް ދަތުރު ކުރަމުންދާ ކަމަށް މައުލޫމާތު ލިބެއެވެ.


SunOnline: Aharen fikuraavi islaamdheen: Dhuniyeyge mash'hooru meehunge nazarugai islaamdheen\nއަހަރެން ފިކުރާވި އިސްލާމްދީން: ދުނިޔޭގެ މަޝްހޫރު މީހުންގެ ނަޒަރުގައި އިސްލާމްދީން\n4 މަސް3ދުވަސް ކުރިން - 19 ފެބްރުއަރީ 2018 0\nދިވެހިބަހަށް ތަރުޖަމާކުރީ : އަބްދުﷲފާރޫޤު ޙަސަން\nއަޅުގަނޑުމެންގެ ތެމިލްނާޑޫގެ މުފައްކިރު އަނާދޫރާއީގެ ވާހަކަފުޅު އަޅުގަނޑު ވަނީބަޔާންކޮށްފައެވެ. އިސްލާމްދީނާއި އެދީނުގެ ނަބިއްޔާއާމެދު އިހްތިރާމުގެ ނަޒަރަކުން ބައްލަވައި އޭނާ ދެއްކެވި ވާހަކަފުޅެވެ. އެމާތްނަބިއްޔާއާމެދު ތާރީފާއި އިހްތިރާމުގެ ނަޒަރަކުން ދެކެވަޑައިގަންނަވަނީ އަނާދޫރާއި ގިނިކަންޏާއެއްނޫނެވެ. އަދިކީއްތޯއެވެ؟ ދުނިޔޭގެ އެކިކަންކޮޅުތަކުން އެތަކެއް ހާސް މުފައްކިރުންނާއި މުދައްބިރުންވަނީ ޢަރަބީންގެ ނަބިއްޔާގެ މަތިވެރިކަމާއި، ޝަރަފުވެރިކަމަށް އިއުތިރާފުވެ ވަޑައިގެންފައެވެ. ނަޕޯލިޔަނާހަމައިން ފެށިގެން އެންސައިކްލޮޕީޑިޔާ އޮފް ބްރިޓޭނިކާގެ އެޑިޓަރުންނާހަމަޔަށް އެތައްބަޔަކުވަނީ އެމާތް ނަބިއްޔާއަށް މަދަޙަކިޔައިފައެވެ. ޘަނާގެ ގިލަފަތިތައް އަމުނައިފައެވެ.\nނަޕޯލިޔަން ވިދާޅުވެފައިވެއެވެ. "ދުނިޔޭގެ ހުރިހާ ޤައުމުތަކެއްގެ މުދައްބިރުން އެއްވެވަޑައިގެން ކީރިތި ޤުރްއާނުގެ އަލީގައި ވެރިކަމުގެ ނިޒާމެއް ޤާއިމްކުރާނެ ގޮތުގެ އުސޫލުތަކެއް އެކަށައަޅާނެ ދުވަސްއޮތީ މާކަ ދުރެއްގައެއް ނޫނެވެ. ކީރިތި ޤުރްއާނާއި ޤުރްއާނުގެ އުސޫލުތައް ބިނާވެފައިވަނީ ތެދުމަގުގެ މައްޗަށެވެ. އިންސާނީ ނަސްލު އުފާކުރުވައި އިންސާނުންނަށް ތަނަވަސްކަމާއި ފާގަތިކަން ހޯދައިދިނުމުގެ މައްޗަށެވެ. އެހެންކަމުން މާތްﷲ ފޮނުއްވިރަސޫލާ މުޙައްމަދު (ޞައްލަﷲ ޢަލައިހިވަސައްލަމަ)އާއި، ކީރިތި ޤުރްއާނާމެދު އަހަރެން ފަޚުރުވެރިވަމެވެ. އެމާތް ސާހިބާގެ ހިރިޔާ ފާތުރާގެ ދަށަށް އިހުތިރާމުގެ ޖިޒީތައް ބަރުތީލަކުރަމެވެ."\nގާނދީޖީ ވިދާޅުވެފައިވެއެވެ. "އަހަރެން ކީރިތި ޤުރްއާން ވަރަށްގިނަ ފަހަރަށް މުޠާލިޢާކޮށްފީމެވެ. އެފޮތާމެދު ވިސްނައި ފިކުރުކުރަމުންނެވެ. ޙަޤީޤަތުގައި ތެދުމަގަށް މަގުދެއްކުމުގެ ތައުލީމު އެފޮތުން ފެނިފައި އަހަރެން ނިހާޔަތަށް އުފާކުރީމެވެ."\nޑޮކްޓަރ ސަމޫއީލްޖޯންސް އޭނާގެ ދުނިޔެއަށް މަޝްހޫރު ފޮތެއްކަމުގައިވާ "އޮރިއެންޓަލް ރެލިޖަން" ގައި ލިޔުއްވައިފައިވެއެވެ. ޤުރްއާނަކީ ނަޘްރެއްވެސް ނަޡުމެއްވެސްނޫނެވެ. އެކަމަކު އެފޮތުގެ އިބާރާތް ތަކުގައި ނަޘްރުގެ ބާރާއި، ނަޡުމުގެ ރީތިކަމާއި ހިތްގައިމުކަންވަނީ އެކުލެވިފައެވެ. އެފޮތަކީ ތާރީޚެއްވެސްނޫނެވެ. ސީރަތު ފޮތެއްވެސް ނޫނެވެ. ނަމަވެސް ނަސޭހަތާއި އިރްޝާދު ދިނުމުގެ އެހެންކޮންމެ ފޮތަކަށްވުރެ އެފޮތް އަސަރުގަދައެވެ.\nމޫސާޢަލައިހިއްސަލާމަށް ތައުރާތު ބާވައިލެއްވީ މުޅިފޮތް އެއްފަހަރާއެވެ. ނަމަވެސް ޤުރްއާން ބާވައިލެއްވީ އެއްފަހަރަކާނޫނެވެ. އެފޮތް އިންސާނިއްޔަތަށް ހުށަހަޅައިލެވުނީ ވެސް އެއްވަގުތަކު ނޫނެވެ. ޕުލޫޓޯގެ ފޮތުގައި ޚިޔާރުކޮށްފައިވަނީ ތަޙްޤީޤާއި ރިސާޗުގެ އުސްލޫބެކެވެ. ނަމަވެސް ޤުރްއާނުގެ އުސްލޫބަކީ އެފޮތުގެ މުޅީން އަމިއްލަ ގޮތެކެވެ. އެފޮތަކީ ދާޢީއެއްގެ އަޑެކެވެ. ހިކުމަތުން ފުރިފައިވާ ބަސްފުޅުތަކެކެވެ. ގަދައަޅައި މަސައްކަތްކުރުމާއި ހީވާގިކަމުގެ ޖޯޝުން ފުރާލަދޭ ފޮތެކެވެ. އެފޮތަކީ އެފޮތުގެ ދަޢުވަތާ ދެކޮޅު ހަދާފަރާތްތަކަށް ގޮންޖަހާ ފޮތެކެވެ. އަސަރާއެކު އެބައިމީހުންނަށް ވިސްނައިދޭ ފޮތެކެވެ. ޙިކުމަތްތެރި ކަމުން ފުރިފައިވާ ޖާމިޢު ފޮތެކެވެ. ހުރިހާ ޤައުމުތަކެއްގެ ހުރިހާޒަމާންތަކެއްގެ މީހުން ރުހުމާއި ނުރުހުމުގައި ވިޔަސް ޤަޞްދެއްނެތި ނުވަތަ އިޚްތިޔާރުގައިވިޔަސް އެފޮތުގެ އުނގަންނައިދިނުންތަކުގެ އަސަރު ތިމާމެންގެ މައްޗަށް ވެރިކުރުވުން ލާޒިމުވާނެއެވެ. އެފޮތުގެ ރައްދުއަޑު ވެރިކަމުގެ ކޮއިލުތަކުން އިވެމުންދާނެއެވެ. ސަހަރުތަކާއި، ރަށްފުށުގެ އެކިހިސާބުތަކުންވެސް އެއަޑު އިވޭނެއެވެ. އެއްވެސް ތަފާތެއް ނުވަތަ އިސްތިސްނާއެއްނެތި އެންމެންގެ މައްޗަށް އެފޮތުގެ ސިއްކަ ހިނގާނެއެވެ.\nއެންމެ ފުރަތަމަ އެފޮތުގެ ދަޢުވަތު ޤަބޫލު ކުރައްވައި ދީނަށްޓަކައި ކުރިޔަށް ނިކުމެ ވަޑައިގެންނެވި ފަރާތްޕުޅުތަކުގެ ހިތްޕުޅުތަކުގައި ޖޯޝާއި ފޯރި އުފެއްދެވިއެވެ. އެއަށްފަހު އެބޭކަލުން އިޖްތިމާޢީ ތައްގަނޑަކަށް ފެއްތެވިއެވެ. އެތަޙްރީކު ވަރުގަދަ ޠޫފާނެއްގެ ބާރުމިނުގައި ފެތުރިގެންދިޔައެވެ. އީރާނާއި އޭޝިޔާގެ ތަފާތު ޤައުމުތައް ފަހަނަޅައި ދުނިޔޭގެ ކަންކޮޅުތަކަށް ފެތުރިގެންދިޔައެވެ. އެތަޙްރީކުންވަނީ އެތަންތާނގައި ވެސް ހުރި ބިނާކުރަނިވި ފިކުރުތައް އެތަޙްރީކުގައި ޝާމިލު ކޮށްފައެވެ. އަނދިރީގައި ގަނަތެޅެމުން ދިޔަ ކްރިސްޓިޔަން ޔޫރަޕަށް ޙިކުމަތާއި ބުއްދިވެރިކަމުގެ ފިލާވަޅު އުނގަންނައިދިނީ އެފޮތެވެ."\nކީރިތި ޤުރްއާން އެންމެ ފުރަތަމަ އިނގިރޭސިބަހަށް ތަރުޖަމާ ކުރެއްވި މުތަރްޖިމު މިސްޓަރ ރޮޑުވިލް އޭނާގެ މުޤައްދިމާގައި ޤުރްއާނަށް ތާރީފުކުރައްވައި ލިޔުއްވައިފައިވެއެވެ.\n"ތަހްޒީބުގެ ނަންވެސް ނުދަންނަ ޖާހިލު ޢަރަބި ޤައުމު ދާދި ކުރުމުއްދަތެއްގެ ތެރޭގައި ދުނިޔޭގެ ވެރިކަމާއި އިމާމުކަންކުރެވޭ ފަދަބަޔަކަށް ހެދީ މިފޮތެވެ. ކޮންމެވެސް މީހަކު ޖާދޫގެ ބޮންތި ޖައްސައިލިކަހަލައެވެ. ލަހެއް ފަހެއްނެތި އަރަބީންނަށް ވަރަށް މަތިވެރި ވަރަށް ބޮޑު އިންގިލާބެއް އަތުވެއްޖެއެވެ."\n1 ޖެނުއަރީ 1945 ގައި މިސިޒް ސަރޫޖިނީ ނައިޑޫ ކަލްކަތާގެ މުސްލިމު އިންސްޓިއުޓު ހޯލުގައި ވާހަކަ ދައްކަވަމުން އިސްލާމްދީނަށް ތާރީފު ކުރައްވައި ވިދާޅުވެފައިވެއެވެ.\n"ޤުރްއާން ޙަކީމަކީ އަދަބާއި، އިންސާފުގެ ޗާޓަރެކެވެ. (އިންސާނުންގެ) ޢަމަލީ ޙަޔާތުގައި ޙައްޤާއި އިންސާފުގެ ފިލާވަޅު ލިބިދޭ ޤާނޫނުތަކުގެ މަތިވެރި ފޮތެކެވެ. އިންސާނީ ޙަޔާތުގެ ހުރިހާ މައްސަލަ ތަކެއްގެ ޢަމަލީ ހައްލު ބަޔާންކޮށްދީ ޝަރަހަ ކޮށްދޭ ދީނީ އެއްވެސް ފޮތެއް ޤުރްއާންނޫނީ ނެތެވެ."\nޖަރުމަނުގެ މުފައްކިރު ގޮއިޓޭ ވިދާޅުވެފައިވެއެވެ.\n"އަހަރެން ޤުރްއާން ބަލައިލާ ކޮނމެ ފަހަރަކު (އެފޮތުގެ އިބާރާތްތަކުން) އައުމާނަތަކެއް ހުޅުވިގެން އާދެއެވެ. އެފޮތުގެ ދަގައްފާނީބާރު އެފޮތް ކިޔާ ކޮންމެ މީހަކު މަޑުމަޑުން އެފޮތާ ދިމާއަށް ދަމައިގަނެއެވެ. އެންމެ ފަހުން އެމީހެއްގެ ހިތާއި ސިކުނޑިޔަށްވެރިވެގަނެއެވެ."\nމަޝްހޫރު މުއައްރިޚު ލިބަން ތައުރީފުގެ ޖިޒީ ހުށަހަޅައިފައިވަނީ އަންނަނިވި އިބާރާތުންނެވެ.\n" ތައުހީދުގެ ނަޒަރިއްޔާ ސަރީހު ލަފުޒުތަކުން ބަޔާންކޮށްދޭ އަދި އިންސާނީ ހިތްތަކުގައި ތައުހީދުގެ ބިންވަޅު ނަގައިދޭ މަތިވެރި ފޮތަކީ ހަމަ އެކަނި އަލްޤުރްއާނުލްކަރީމެވެ."\nއެސައިކްލޮޕީޑިޔާ ބްރިޓޭނިކާގެ އެޑިޓަރ ލިޔުއްވައިފައިވެއެވެ.\n"ދުނިޔޭގައި އެންމެ ގިނަބަޔަކު ކިޔަވައި އުޅޭ އަދި އެންމެ ގިނަމީހުން ހިތުދަސްކުރާ ފޮތަކީ ޤުރްއާނެވެ. މިއީ ދުނިޔޭގެ އެއްވެސް މަޒްހަބީފޮތަކަށް ލިބިގެންނުވާ އިމްތިޔާޒެކެވެ."


Amazon ge 100 percent electric van dhakkaalaifi | Mihaaru\nއެމެޒޯންގެ ޑެލިވަރީ ހިދުމަތަށް 100 ޕަސެންޓް އިލެޓްރިކް ވޭން\nއެމެޒޯންގެ 100 ޕަސަންޓް އިލެކްޓްރިކް ވޭނު.\n10 އޮކްޓޯބަރ 2020 - 09:39\nއެންމެ ޒަމާނީ ޓެކްނޮލޮޖީ ހިމެނޭ ގޮތަށް އެ ވެހިކަލް އުފެއްދީ އިލެކްޓްރިކް ވެހިކަލް އުފެއްދުމުގެ ސިނާއަތަށް އަދި ވަރަށް އާ ކުންފުންޏެއްވާ ރިވިއަން އިންނެވެ. ސެންސިން އިކުއިޕްމަންޓާއި އެޑްވާންސްޑް ޑްރައިވާ-އެސިސްޓް ސިސްޓަމް ފަދަ ޓެކްނޮލޮޖީ އެކުލެވޭ އެމެޒޯންގެ ޑެލިވަރީ ވޭން ވަރަށް އަވަހަށް ބޭނުންކުރަން ފަށާނެ އެވެ.\nދުނިޔޭގެ އެންމެ ބޮޑު މަހުޖަނު ޖެފް ބެޒޯސްގެ ކުންފުނިން ބުނި ގޮތުގައި އަމާޒަކީ 2022 އާ ހަމައަށް އަންނަ އިރު ޑެލިވަރީ އަށް އިލެޓްރިކް ވޭނުގެ 1،000 އެތި ނެރުމެވެ. އަދި 2030 އާ ހަމައަށް އަންނަ އިރު އެ އަދަދު 100،000 އަށް އިތުރުކުރުމެވެ.\nLearn more about the future of zero emissions delivery: https://t.co/tilw6s5Kq2 pic.twitter.com/a65qa4LVRw\n— Amazon News (@amazonnews) October 8, 2020\nއެމެޒޯންގެ ގްލޯބަލް ފްލީޓް އެންޑް ޕްރޮޑަކްޓްސް ޑިރެކްޓަރު ރޮސް ރެޗީ ނެރުއްވި ބަޔާނެއްގައި ވިދާޅުވީ ރިވިއަންއާ ގުޅިގެން ކަސްޓަމައިޒްގެ ޑެލިވަރީ ވެހިކަލް އުފައްދަން ނިންމީ ބަދަލެއް ގެނެސްދޭނެ އުފެއްދުމަކަށް ވާނެ ކަމަށް ގަބޫލުކޮށްގެން ކަމަށެވެ.\n"އަހަރެމެން އެންމެ ބޭނުންވި ދެ ކަމަކީ މި އެއްޗެހި ދުއްވާ ޑްރައިވަރުން ވަރަށް ގަޔާވެގެން ދުއްވާ ކަހަލަ އެއްޗަކަށް ވޭން ހެދުމާ އެކު، ކަސްޓަމަރުންނަށް މުދާ ފޯރުކޮށް ދިނުމުގައި ވީހާ ވެސް ފަސޭހަކޮށް ބޭނުންކުރެވޭނެ ވެހިކަލެއް އުފެއްދުން،" ރޮސް ވިދާޅުވި އެވެ.\nއޭނާ ވިދާޅުވި ގޮތުގައި ތިމާވެއްޓާ ރައްޓެހި ޑެލިވަރީ ވޭނަކީ ރިވިއަންގެ ޒަމާނީ ޓެކްނޮލޮޖީ އެމެޒޯންގެ ލޮޖިސްޓިކް ދާއިރާގެ ތަޖުރިބާ އެކުވެގެން ވުޖޫދަށް އައި އުދެއްދުމަކަށްވާތީ 100 ޕަސެންޓް އިލެކްޓްރިކް ޑެލިވަރީ ވޭން ވާނީ އެއްގަމު މަގުން ކުރާ ޑެލިވަރީގެ ހިދުމަތުގެ ވަރަށް މުހިއްމު ބަޔަކަށެވެ.\nނަމަވެސް ވެހިކަލާ ގުޅޭ ޓެކްނިކަލް މާ ގިނަ މައުލޫމާތުތަކެއް އެމެޒޯނުން އަދި ހިއްސާއެއް ނުކުރެ އެވެ. އެކަމަކު ވެހިކަލަކީ މި ޒަމާނުގެ އިލެކްޓްރިކް ވެހިކަލްތަކުގައި ހުންނަ މައިގަނޑު މުހިއްމު ފީޗާތައް އެކުލެވޭ އެއްޗެކެވެ. އޭގެ ތެރޭގައި އޭގެ ތެރޭގައި ކެމެރާއާ އެކު ޑިޖިޓަލް ޑިސްޕްލޭ އާއި ވެހިކަލްގެ ބޭރުން 360 ޑިގްރީ ވިއު ފެނުމާއި އެމެޒޯންގެ ވޮއިސް އެސިސްޓަންޓް އެލެކްސާ ވެހިކަލްގައި ހިމެނެ އެވެ. އޭގެ ސަބަބުން ނެވިގޭޝަނާއި މޫސުމާ ބެހޭ މައުލޫމާތު ވެސް ފަސޭހައިން ހޯދޭނެ އެވެ.\nއެމެޒޯންގެ ވިޔަފާރި އެންމެ ފުޅާކޮށް ހިންގާ އެއް ގައުމު ކަމަށްވާ އިންޑިއާގައި މި އަހަރުގެ ކުރީކޮޅުން ފެށިގެން އަންނަނީ އިލެކްޓްރިކް ކުރޮޅި ޑެލިވަރީ އަށް ބޭނުންކުރަމުންނެވެ.\nIndia ah electric "kurolhi"\nތިމާވެއްޓާ ރައްޓެހި އިލެކްޓްރިކް ވެހިކަލް ޑެލިވަރީ އަށް ބޭނުންކުރުމަކީ 2040 އާ ހަމައަށް އަންނަ އިރު، އެމެޒޯނުން ޒީރޯ ކާބަން އަށް ވާސިލުވާން ކުރާ މަސައްކަތުގެ މުހިއްމު އެއް ބައެވެ.\nތިމާވެށި އެމޭޒަން އެމެރިކާ


Priyanka Chopra ge dhemafirin aa ge eh gannanee | Mihaaru\nޕްރިޔަންކާ އާއި ނިކް.\nޕްރިޔަންކާ ޗޯޕްޅާގެ ދެމަފިރިން 20 މިލިއަން ޑޮލަރަށް އާ ގެއެއް ގަންނަނީ\n08 އޯގަސްޓް 2019 - 08:172comments\nމަޝްހޫރު ބަތަލާ ޕްރިޔަންކާ ޗޯޕްޅާއާ ކައިވެނި ކުރުމުގެ ކުރިން އޭނާ އަށް ފިރިމީހާ ނިކް ޖޯނަސް މިދިޔަ އަހަރު އެމެރިކާގެ ލޮސް އެންޖެލިސް އިން ގަނެދިން އަގުބޮޑު ލަގްޒަރީ ވިލާ ވިއްކާލައި، ދެ ތަރިން އާ ގެއެއް ގަތުމުގެ މަސައްކަތް ފަށައިފި އެވެ.\nޓީއެމްއެންޒީން ބުނި ގޮތުގައި ކެލިފޯނިއާގެ އެންމެ ހިތްފަސޭހަ އެއް ސަރަހައްދު ކަމަށްވާ ބެވަލީ ހިލްސް އިން ގަތް ފަސް ކޮޓަރީގެ ގެ ވިއްކާލާފައި ވަނީ އެ ގެ ގަތް އަގު ކަމަށްވާ 6.5 މިލިއަން ޑޮލަރަށެވެ.\nއެ ނޫހުން ބުނި ގޮތުގައި ގެ ވިއްކައިލުމަށް ފަހު ޕްރިޔަންކާ އާއި ނިކް މި ފަހަރު ވެސް ގެއެއް ގަންނަން ނިންމާފައި ވަނީ ލޮސް އެންޖެލިސްއިންނެވެ. އަދި އެކަމަށް 20 މިލިއަން ޑޮލަރުގެ ބަޖެޓެއް ކަނޑައަޅާފައިވެ އެވެ.\nޕްރިޔަންކާ އާއި ނިކް ކައިވެނިކުރީ މިދިޔަ އަހަރުގެ ޑިސެމްބަރު މަހުގެ2ގަ އެވެ.\nއިންޑިއާގެ ބަތަލާއިންގެ ތެރެއިން ޕްރިޔަންކާ ޗޯޕްޅާ އަކީ ވަރަށް ޕޮޝް ދިރިއުޅުމެއް އުޅޭ ތަރިއެކެވެ. އަދި އޭނާއަކީ ބޮޑު އާމްދަނީއެއް ވެސް ލިބޭ ބަތަލާއެކެވެ. ހޮލީވުޑާއި ބޮލީވުޑް ފިލްމުތައް ކުޅުމުގެ އިތުރަށް، ފިލްމު ޕްރޮޑިއުސްކޮށް އަދި އެ ނޫން ވެސް އެކި ކަހަލަ ވިޔަފާރިތަކަށް އޭނާ އިންވެސްޓްކޮށްފައިވެ އެވެ.\nPriyanka Chopra ah Nick Jonas agu bodu ge eh ganedheefi\nނިކް ޕްރިޔަންކާ އަށް ލަގްޒަރީ ވިލާއެއް ގަނެދިނީ މިދިޔަ އަހަރު.\nޕްރިޔަންކާގެ ކުރިއަށް އޮތް ފިލްމަކީ އަންނަ އޮކްޓޯބަރު މަހުގެ 11 ގައި ރިލީޒް ކުރާ ހިންދީ ފިލްމު "ދަ ސްކައި އިޒް ޕިންކް" އެވެ.\nއިތުރު ލިޔުންތައް ބޮލީވުޑް ހޮލީވުޑް ލޮސް އެންޖެލިސް އެމެރިކާ


މެންބަރުންގެ ޚިޔާލު: ޝަރުއީ ދާއިރާ ޒިންމާދާރު ކުރުވިގެން މެނުވީ ރައްޔިތުންނަށް މިނިވަންކަމެއް ނުލިބޭނެ!! – Maldivian Democratic Party\nމެންބަރުންގެ ޚިޔާލު: ޝަރުއީ ދާއިރާ ޒިންމާދާރު ކުރުވިގެން މެނުވީ ރައްޔިތުންނަށް މިނިވަންކަމެއް ނުލިބޭނެ!!\nމިނިވަންކަމަކީ އަދުލުއިންސާފާ ނުލައި ގާއިމު ކުރެވިދާނެ އެއްޗެއް ކަމުގައި ބަޔަކު ބުނާނަމަ އެބަޔަކީ ދުނިޔޭގެ ވަށްޓަފާޅިއާއި އާޖުފާޖު ނުދަންނަ ބައެއް ކަމުގައި ބުނާން ޖެހޭނެއެވެ. ދިވެހި ރާއްޖޭގައި މިއަދު މިއޮތް ތިންބާރު ވަކިކުރެވިފައިވާ ނިޒާމަކީ އެއްބާރުން އަނެއް ބާރަށް ނުފޫޒު ނުފޯރުވުމަށް ބާރުއަޅައި އުފައްދާފައިވާ ނިޒާމެކެވެ. މިއަކީ ދުނިޔޭގައި ދިވެހީން އަލަށް ގާއިމުކުރި ނިޒާމެއް ނޫނެވެ. ވެގެން މިއުޅޭ ގޮތަކީ ދިވެހީން އަދި މިކަމަށް އަލީއެވެ. ނުވަތަ އާކަމެއް ފެށުމުން ކޮންމެ ބަޔަކުވެސް އެބަޔަކީ އެންމެ ބޮޑުބާރު ކަމުގައި ދެއްކުމަށް ހަނގުރާމެ ކުރަނީއެވެ. ތިންބާރަށް ބަލާލާއިރު އެންމެ ބޮޑު ބާރަކީ ސަރުކާރެވެ. އެހެނީ ސަރުކާރުގެ ވެރިޔަކީ ދައުލަތުގެވެސް އެންމެ އިސް ވެރިޔާއެވެ. ނަމަވެސް ރައްޔިތުންގެ މަޖިލީހުންނާއި ޝަރުއީދާއިރާއިން ސަރުކާރު އެކައުންޓަބަލް ކުރުވަން އެބަޖެހެއެވެ. ރައްޔިތުންގެ މަޖިލިސް ނުވަތަ ގާނޫނުހަދާ މަޖިލިސް ޒިންމާދާރު ކުރުވުމާއިއެކު ދައުލަތުގެ ހުރިހައި މުއައްސަސާތަކެއް ފުރިހަމައަށް ވާޖިބު އަދާކުރޭތޯ ބެލުމުގެ ބާރު ރައީސުލްޖުމްހޫރިއްޔާއަށް ލިބިދެއެވެ. މިދެބާރަށް ބެލިޔަސް މިދެބާރު އެކުލަވާލަނީ ސީދާ ރައްޔިތުންގެ ވޯޓަކުންނެވެ. ނަމަވެސް ދައުލަތުގެ އަނެއް ބާރުކަމުގައިވާ ޝަރުއީ ދާއިރާއަކީ ސީދާ ރައްޔިތުންގެ ބަހެއްނެތި އެކުލަވާލެވޭ ބާރެކެވެ. މިބާރު އެކުލަވާލުމުގައި ވެރިކަން ކުރާބާރާއި ގާނޫނުހަދާ ބާރުގެ ފުރިހަމަ އަތެއް އޮވެއެވެ. ނަމަވެސް ސީދާ ރައްޔިތުންނަށް އެބާރު އެކުލަވާލުމުގައި ބަހެއް ބުނާނެ އެއްވެސް ޖާގައެއް ނޯވެއެވެ. އެހެންކަމުން ޝަރުއީ ބާރަކީ އަނެއް ދެބާރަށްވުރެ ޟައީފު ބާރެއް ކަމުގައި ބުނެވޭނެ ޖާގަ އެބައޮތެވެ. އެހެންނަމަވެސް ގާނޫނީ ގޮތުން ޝަރުއީ ދާއިރާއަށް ލިބިދީފައިވާ ބާރަކީ އަނެއް ދެބާރަށްވުރެ ވަރުގަދަ ބާރެއް ކަމުގައި ބުނެވިދާނެއެެވެ. އުފެދިގެން އުޅޭ އެންމެ ބޮޑު މައްސަލައަކީ މިއެވެ. ބާރުތައް ފެށޭ ހިސާބާއި ނިމޭހިސާބެއްގެ އިންވަކިކުރެވިފައި ނެތުމެވެ.\nދިވެހި ދައުލަތުގެ އެންމެހައި ބާރުތައް ފެށެނީ އަދި އެކުލަވާލެވެނީ އާންމު ރައްޔިތުންގެ ފަރާތުންނެވެ. ދައުލަތުގެ ހަގީގީ ވެރީންނަކީ ރައްޔިތުންނެވެ. ދައުލަތުގެ ބާރުތަކަކީ ރައްޔިތުންގެ މުއައްޒިފުންނެވެ. ނޯކަރުންނެވެ. ވީއިރު އެބައެއްގެ ނޯކަރުން ކަންކުރާގޮތާމެދު ސާހިބުންނަށް ބަސްނުކިޔޭނެ އެއްވެސް ހަމައެއް ނޯންނާނެއެވެ. އިސްލާމީ ޝަރީއަތަކީ ދުނިޔޭގައި މީހުން ހިތުހުރި ގޮތަކަށް އުޅެފައި އަދަބުނުދީ ހިސާބުބައްލަވާ ދުވަހަށް އެކަން ނިންމަން ބާއްވާ ޝަރީއަތެއް ނޫނެވެ. ޝަރީއަތް ބާވައި ލެއްވީ އެންމެން ހަމަހަމަކޮށް އިންސާފު ހޯދައި ދިނުމަށެވެ. ވީމައި ފަނޑިޔާރުން ކުރާ އެއްވެސް ނުރަނގަޅުކަމެއް ނުބެލޭނެޔޭ ބުނެ ދޫކޮށްލެވޭނެ ހަމައެއް ދައްކަބަލާށެވެ. ފަނޑިޔާރަކީ ވަގެއްކަން ސާބިތު ކުރެވޭނީ ތުހުމަތެއް ކުރެވި ބެލިގެންނެވެ. ރިޝްވަތު ކޯރެއްކަން އެނގޭނީ އެކަން ބަލައި ކަޝަވަރު ކޮށްގެންނެވެ. އެހިސާބަށް ދެވޭނީ ތުހުމަތު ކުރެވި ބަލައި ހޯދައިގެންނެވެ. ފަނޑިޔާރުންގެ ކަންކަން ބަލަންޖެހޭނީ ފަނޑިޔާރުންގެ ނުފޫޒު ނުހިނގާނެ ގާނޫނީ އެހެން ބާރަކުންނެވެ. ނޫންނަމަ އެކަމަކީ އަދުލު އިންސާފުން އެއްކިބާވެ ކުރެވޭ ކަމެކެވެ.\nމިއަދު ރާއްޖޭގެ ޝަރުއީ ނިޒާމުއޮތީ ގަޑުބަޑުވެފައެވެ. ފުރަތަމަ ފަށައިގަތުމުގައި ފަނޑިޔާރުން އައްޔަންކުރި ގޮތަކީ އެންމެންވެސް އެކަމާ ދެކޮޅުހަދާ ކަމެކެވެ. ތަނެއްގައި ތިބި މިއަދުގެ ހާލަތުގައި އަސާސީ ތައުލީމުގެ ފެންވަރުވެސް ނެތް ގިނަބަޔަކު ފަނޑިޔާރުންނޭ ކިޔާފައި ބޭތިއްބީމައި މީހުން ޖޯކުޖަހާނެއެވެ. އަދުލު އިންސާފު ކީއްކުރަން ޝަރުއީ ދާއިރާއިން ލައިގެންކާނެ އެއްޗެއްވެސް (އަނގަޔަށް ލާންކެރޭވަރުގެ) ރައްޔިތުންނަކަށް ނުލިބޭނެއެވެ. މިއަދުމިވަނީ އެގޮތެވެ. “މަމެންގެ އުމުރު ހުސްވަންދެން އައިޑީކާޑު އޮޅުވާލައިގެންވެސް ތިބެވޭނެޔޭ” ބުނެފައި ނުކުމެ މިއަދުގެ ދުނިޔޭގެ އަލިފުބާވެސް ނުދަންނަ ބަޔަކު އެތިބަ ކޯޓުކުރިމަތީގައި ހުންނަ ޖޯލިފަތިތަކުގެ ބުޑަށް ރަތްކުޅުޖަހައި ކުނިކޮށް ޖޯލިފަތި ތަކުގެ ނަނުތައް ފީކުރަނީއެވެ. އަނެއް ބަޔަކު ލިބުނުހައި ތަނަވަސްކަމެއް ހޯދައި ގަންނަނީއެވެ. ” ތިމަންނާމެން ނިންމާގޮތެއް ބަދަލެއް ނުކުރެވޭނެޔޭ ” ގޮވީމައި މީހުން އެކަން ގަބޫލުވެސް ކުރާނެ ދޯއެވެ. ބުނިއެއްޗެއް ދީގެން ތިމާގެ މައްސަލަ ބޭނުންގޮތަކަށް ނިންމާލުމުގެ ފުރުސަތު އޮންނާނެ ދޯއެވެ؟ މިއަދު ފެންނާންހުރި ބައެއް ހެކިތަކުގެ އަލީގައި ރައްޔިތުން އެކުރާ ތުހުމަތު ތަކަކީ މިއެވެ. މިކަންކަމާ ބަޔަކު ފާޑުކިޔުމުން ތިމަންނާމެންނަކީ އުޑުންފޭބި ބައެއް ކަމުގައި ބުނިކަމަކު އެކަމެއް ގަބޫލުކުރާކަށް ނުޖެހޭނެއެވެ. ރައްޔިތުންގެ އަޑުނާހާ ބަޔަކަށް ރައްޔިތުންގެ ނޯކިރީގައި ނުތިބެވޭނެކަން އެނގެން ޖެހޭނެއެވެ. އުމުރުން ހަތްދިހަ އަހަރުވަންދެން ބޮޑުމުސާރަ ނަގައިގެން ކޮލިފުއްޕަން ތިބެވޭނީ ރައްޔިތުންގެ އަޑުއަހައިގެންކަން އެމީހުންނަށް ކަށަވަރު ކޮށްދޭން އެބަޖެހެއެވެ. ރައްޔިތުންގެ އަޑުއެހުމަކީ ކޮންމެހެނަކުން ވަކިމީހަކު ބުނާގޮތަކަށް ކަންކުރުމެއް ނޫނެވެ. މުޅިރައްޔިތުންގެ މެޖޯރިޓީއަށް ތަބާވާން ޖެހޭނެއެވެ. އެހެންނޫނީ ރައްޔިތުން ނުކުމެ އެމީހުން ގޮނޑީން ބާލައި ނިޔާކަނޑައަޅާން ޖެހުމަކީ ޑިމޮކްރަސީއަށް އޮތް ގޮންޖެހުމެކެވެ. އެކަމަކު އެކަން ކުރާންޖެހިއްޖެނަމަ އެކަންވެސް ކުރާންޖެހޭނެއެވެ. އެހެނީ ޝަރުއީދާއިރާ ޒިންމާދާރު ކުރެވިގެން މެނުވީ ރައްޔިތުންނަށް މިނިވަންކަން ނުލިބޭނެތީއެވެ


ބީއެމްއެލްގެ ސެލްފް ސާވިސް ބޭންކިން ހިދުމަތް ހއ. ކެލާ އަދި ބާރަށަށް — Ihavandhoo.com\nބީއެމްއެލްގެ ސެލްފް ސާވިސް ބޭންކިން ހިދުމަތް ހއ. ކެލާ އަދި ބާރަށަށް\n15 ސެޕްޓެމްބަރު 2019 0


Shiyam Ge Maibadha Ah Vanee Gellun Libifai - Vaguthu\nރޭ ރައްޔިތުންގެ މަޖިލީހުގެ ޖަލްސާ ކުރިޔަށް ދަނިކޮށް، މަޖިލީހުގެ ތަޅުމުގައި ހިނގި ހަމަނުޖެހުންތަކުގައި ބައެއް މެމްބަރުންގެ ފަރާތުން އަނިޔާ ލިބި ނައިފަރު ދާއިރާގެ މެމްބަރު، އަހުމަދު ޝިޔާމްގެ މައިބަދައަށް ގެއްލުން ލިބިއްޖެ އެވެ.\nމިކަން އެނގިފައި ވަނީ، އަނިޔާގެ ސަބަބުން ޝިޔާމް ހޮސްޕިޓަލަށް ގެންގޮސް ފަރުވާދިނުމަށްޓަކައި ނެގި އެކްސްރޭތަކުންނެވެ. އެނގިފައިވާގޮތުން ރޭގެ ހަމަނުޖެހުންތަކުގައި ލިބުނު އަނިޔާގައި ޝިޔާމްގެ މައިބަދައިގައި ވަނީ ރެނދު ލާފައެވެ.\nރޭގެ ހަމަނުޖެހުންތަކާއި ގުޅިގެން އިދިކޮޅު ޕީޕީއެމް އިން ނެރުނު ނޫސް ބަޔާނެއްގައި ވެސް ޝިޔާމަށް ވަރަށް ބޮޑަށް އަނިޔާވެފައިވާ ކަން ހާމަކޮށްފައި ވެއެވެ. އަދި އެ އަމަލު ކުށްވެރިކޮށް، މައްސަލަ ބަލައިދިނުމަށް ގޮވާލާފައި ވެއެވެ.\nމަޖިލީހުގައި ރޭ ހަމަނުޖެހުން ހިނގާފައި ވަނީ، ރޭގެ ޖަލްސާއަކީ ޤާނޫނާއި ޚިލާފު ޖަލްސާއެއް ކަމަށް ޝިޔާމް ވިދާޅުވެ ނުރުހުން ފާޅުކުރުމުން، ރިޔާސަތުން އޭނާ ޤަވާއިދާ ޚިލާފުވެއްޖެ ކަމަށް ނިންމައި ނަން އިއްވުމާއެކު އެމްޑީޕީގެ ބައެއް މެމްބަރުން އޭނާގެ ގަޔަށްއަތްލައި ދަމާފައި ތަޅުމުން ބޭރު ކުރުމުގެ ތެރޭގައެވެ. މި ހަމަނުޖެހުމުގެ ތެރެއިން ޝިޔާމްގެ ގަމީސްވެސް ވަނީ ވީދާލާފައެވެ.\nރޭގެ ހަމަނުޖެހުންތަކުގެ ތެރެއިން ޝިޔާމްގެ އިތުރުން، ކެނދިކުޅުދޫ ދާއިރާގެ މެމްބަރު އަހުމަދު އީސަ އާއި ތުޅާދޫ ދާއިރާގެ މެމްބަރު ހިސާން ހުސައިން އަށްވެސް ވަނީ އަނިޔާވެފައެވެ.\nމި ހަމަނުޖެހުންތަކުގައި ބައެއް މެމްބަރުންނަށް ކުދި އަނިޔާ ވެފައި ވަނީ، މެމްބަރުން ހަމަލާ ދިނުމުން ނޫން ކަމަށާއި އެފަރާތްތަކަށް އަނިޔާވީ ޝިޔާމް ތަޅުމުން ބޭރުކުރުމަށް އެއްވެގަތުމުން ކަމަށް މަޢުލޫމާތު ލިބެއެވެ. ނަމަވެސް ޝިޔާމަށް މެމްބަރުން ހަމަލާދީ މާރާމާރީ ހިންގި މަންޒަރު ފެންނަ ވީޑިއޯތައް ވެސް މިހާރު އަންނަނީ ދައުރުވަމުންނެވެ.\nއެއިން ވީޑިއޯއަކުން ބައެއް މެމްބަރުން ޝިޔާމަށް ހަމާލާދިން މަންޒަރާއި މެމްބަރު ދަމާފައި ގެންދާ މަންޒަރު ވެސް ފެނެއެވެ. މި ހާދިސާ ހިނގި ވަގުތު އެމްޑީޕީގެ ބައެއް މެމްބަރުން، ޝިޔާމް ހޮސްޕިޓަލަށް ގެންދަން ޖެހިދާނެ ކަމުގެ އިންޒާރުދޭ އަޑުވެސް ވީޑިއޯއިން އިވެއެވެ. އަދި މެމްބަރަކު "ތި ހޮސްޕިޓަލަށް ގެންދާށޭ" ވިދާޅުވާ އަޑު ވީޑިއޯއިން އިވެއެވެ. ހަމަ އެހެންމެ، ތިނަދޫ އުތުރު ދާއިރާގެ މެމްބަރު، އަބްދުލް މުޣުނީ "ރައީސް އަޅުގަނޑުމެންނަށް ވަގުތުކޮޅެއް" ދެއްވުމަށް އެދިވަޑައިގެންނެވި އަޑުވެސް ވީޑިއޯއިން އިވެއެވެ.\nއެމްޑީޕީގެ ގިނަ މެމްބަރުންނާއެކު ރޭ ކުރިޔަށްގެންދިޔަ ޖަލްސާގައި، މެމްބަރުން ޝިޔާމް މަޖިލީހުގެ ތަޅުމުން ބޭރުކޮށްފައި ވަނީ، މަޖިލީސް ހިންގުމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ދިން ހުއްދަ އާއި ވެސް ޚިލާފުވުމަށްފަހު އެވެ. އެޗްޕީއޭއިން މަޖިލީސް ހުޅުވުމުގެ ހުއްދަ ދިން އިރު، މެމްބަރުން ގައިދުރުކޮށް ތިބުމާއި އެއްވެ ނޫޅުމަށް އަންގާފައި ވެއެވެ. އެޗްޕީއޭއިން މަޖިލީސް ހުޅުވުމުގެ ހުއްދަ ދީފައި ވަނީ އެ ޤަވާއިދުތާއި އެއްގޮތަށް ޖަލްސާތައް ކުރިޔަށް ގެންދިއުމަށެވެ.\nޖޫން 2, 2020 06:45\nމޑޕ އަކީ ގުންޑާ ގޭންގެއް.\nޖޫން 2, 2020 12:00\nއަނިޔާވެރި އެމްޑީޕީން ކިހާ ހަޅުތާލެއް ހިންގި.... ކިހާ އަޑުގަދަ އެއް ކުރި، މަޖުލީސް ތަޅުމުގަ ދުންމާރި ފުމެ، ގާނޫނަށް ފައިން އަރާ، ވާހަކަ ނުދެއްކޭ ވަރަށް އަޑުގަދަކޮށް ކިހާ ކަންތަށް ގަނޑެއް ހިންގި... އެކަމަކު ބަލާ ބަލަ އިދިކޮޅުން އެއްޗެކޭ ބުނާއިރަށް އެމްޑީޕީން އުޅެގަތް އަނިޔާވެރި ގޮތް... ކޯވިޑް އިރު ގައިދުރުކަމެއް ނެތި އިދިކޮޅު މެމްބަރުންނަށް ހަމަލާދިނީ... ???\nބޮޑު ގުންޑާ ވަގު އެއޮތީ ގޮޅީގަ.. އެއްފަހަރު މައިބަދައޭ އަނެއްފަހަރު މޭކަށިގަނޑޭ ކިޔައިގެން މި ތެޅެނީ ކިޔާ އެއްޗެއް ދިމާވާނަމަވެސް ރަނގަޅޭ.. ނަން އިއްވީމަ ނިކުންނަން އޮންނަނީ ގަވާއިދުގަ ނުނިކުމެ ގޭސް އަނބުރަން އުޅުނީހަ ހުރިހާ ހާޖާނެއްވެސް ހިނގާނެ\nޖޫން 10, 2020 11:46\nކަލޭގެ ވަގުކަން ކުޑައީތަ. ބަފާ ފޮށިން ނެގި ލާރިކޮބާ.\nޖޫން 2, 2020 06:54\nމިނިކާވަގުންގެ މަޖްލިހަކާ ވައްތަރީ\nޖޫން 2, 2020 06:56\nމިހާރު ތިޔަމަޖިލީހުގެތެރެއިން އިދިކޮޅުމެންބަރުންނަށް ހާދަވަރެއްކުރެޔޭ މިކަކަން ކުރަނީ މަޖިލީހުގެ ރައީސްގެ ހުއްދަޔާއެކު އެއީ ބައިމީހުންލައްވައި މާރާމާރީ ހިންގާތަނެއް އެކަންކަން ބެލެންޖެހޭނެ! ހުއްތުވެންޖެހޭނެ\nޖޫން 2, 2020 07:10\nމާތް ﷲ ޝިޔާމަށް ިސާބިތުކަމާއި އަވަސް ޝިފާއެއް ދެއްވާށި ، ކެތްތެރިކަން ދެއްވާށި ، ފަހަތަށް ބެއްލެވުމެއްނެތި ކުރިޔަށް ވަޑައިގަންނަވާ\nޖޫން 2, 2020 07:24\nގަޔަށް ބޮލަށް އެއްވެސް ބަޔަކު އަރައިގެން ނުވާނެ.... ޝިޔާމުގެ ނަން އިއްވީމާ ރީއްޗަށް ނިކުމެވެންއޮތް ޝިޔާމަށް... ޝިޔާމް އަމިއްލައަށް ނުނިކުތީމާ ޝިޔާމް އެތަނުން ނެރެން ޖެހޭނީ އެގޮތަކަށް މެމްބަރުންނެއްވެސް ނޫން.. އެކަން ކުރަން ތިބޭނެ މުސާރަ ދީފަ ބައި ތިއްބާފަ ތިބޭ ބަޔަކު.. ކޮންމެކަމެއްވެސް ދެބައި މީހުންވެސް ކުރެވެންއޮންނަ އެންމެ ނުބައި ގޮތްް ބަލާފަ މިކުރަނީ.\nޖޫން 2, 2020 07:38\nސުޕާރ މެޖޯރިޓީ އޮތްކަން ދައްކާލުމުގެ ފުރަތަމަ ޝޯ ކުޅެލީ އުތަ؟ ސުޕާރ މެޖޮރިޓީ އޮތީމަ އިދިކޮޅު މެމްބަރުންގެ ނަން އިއްވުމަށްފަހު މެމްބަރުން ތަޅުމުން ބޭރުކުރަން ދެން މުޅިންވެސް ބޭނުންކުރާނީ އިންހައުސް މޮބް ދެއްތޯ؟ އެހެންތާ ވާނީ 8 ފެބްރުއަރީގައި މުޅި ގައުމުގައި ހުޅުޖަހާ ރޯކުރަން ނުކުތް ބައިގަނޑުގެ ތެރޭގައި ހިމެނުނު ގިނަ މުއްލާ ތައް މިހާރު ތިބީ "އިއްޒަތްތެރި މެމްބަރު" ނުވަތަ "އިއްޒަތްތެރި...." ތާކިހާ އަޅައިގެން މަޖިލިސް ތެރޭގައި ގާނޫންހަދާ މަޖިލިސް މެމްބަރުންގެ އިމްތިޔާޒް ތަކުގެ ނިވަލަށް ވަދެ ފިލާވިއްޔާ.\nއެކަމަކު ހަޤީޤަތަކީ ސުޕާ މެޖޯރިޓީ އަށް ވީކް މައިނޯރިޓީ ގެ ބަސް ވެސް ޓޮލަރޭޓް ނުކުރެވުނު. ތިއޮތީ ޑިމޮކްރެސީ ގިރައިގެން ބޮވިފަ! އަދިވެސް ބަރްލަމާނީ ގެނެސް ޔޫކޭގަ އޮންނަ ކަހަލަ ޤާނޫން ހަދާ މަޖިލިސް ގެންނަން ފޫގަޅާތި! އެއިރުން ދުވާލަކު މެމްބަރެއްގެ ފުރާނަ ދުއްވާލާފަ ފުރާނަ ނެތް މަސްގަނޑު ތިޔަ "އިއްޒތްތެރި މަޖިލިހުގެ" ތަޅުމުގައި ދަމާކޫއްތާފަ ނެރެވޭނެ!\nމަޖިލިސް ތެރޭގައި އިމްތިޔާޒުގެ ދުލިފަށުގެ ތެރޭގައި ތިއްބަސް މަގުމަތީގައި ކަތިވަޅި ހިފައިގެން ތިއްބަސް ގުނަޑާއިން ވާނީ ހަމަ ގުންޑާއިންނަށް!\nޖޫން 2, 2020 07:39\nވަރަށް ނާތަހުޒީބު އަގެއްނެތް ބައެއް މުޖްލިހުގައި މި ތިބީ.\nޖޫން 2, 2020 08:05\nއަންނި، އީވާ ބޮޑަކަށް މިކަމުގަ އުޅުނީ މިދެމީހުން ގެ މައްސަލަ ބަލަންޖެހޭނެ\nޖޫން 2, 2020 08:09\nއެމް ޑީ ޕީ ގެ އަސްލު ސިފަ ތިހަރަ ފެންނަނީ\nޖޫން 2, 2020 08:17\nމި ޢަމަލުން ވަރަށް ރަނގަޅަށް ދޭހަވޭ، މި ބައިގަނޑު ދުރާލާ ރާވައިގެން ދަންވަރު ޖަލްސާ މި ބޭއްވީ ގަސްދުގައި އިދިކޮޅު މެންބަރުންގައިގަ ތަޅާ މާރާމާރީ ހިންގަން ކަމަށް. ޢަދި ރީދޫ ބައެއް މެންބަރުން "ތި ހޮސްޕިޓަލަށް ގެންދާށޭ" ބުނުމުން ދޭހަވަނީ އިންސާނެއް ނޫން ދަށުދަރަޖަ ދީ، ނުސީދާގޮތަށް ފުނޑާލާށޭ ނުބުނެ، މާރާމާރީ މާރީ ހިންގުމަށް ހިއްވަރު ދިންކަމަށް. ކޮންމެ އަކަސް މަޖިލީހުގެ ތަޅުމުން މެންބަރުން ނެރެން ބޮޑުމުސާރަ ދީފައި ޕްރޮފެޝަލް ބަޔަކު ތިބޭ އިރު މީ ގުންޑާ ކަމުގެ އިންތިހާ\nޖޫން 2, 2020 08:18\nމި ޢަމަލުން ވަރަށް ރަނގަޅަށް ދޭހަވޭ، މި ބައިގަނޑު ދުރާލާ ރާވައިގެން ދަންވަރު ޖަލްސާ މި ބޭއްވީ ގަސްދުގައި އިދިކޮޅު މެންބަރުންގައިގަ ތަޅާ މާރާމާރީ ހިންގަން ކަމަށް. ޢަދި ރީދޫ ބައެއް މެންބަރުން ސިޔާމާ ދިމާލަށް "ތި ހޮސްޕިޓަލަށް ގެންދާށޭ" ބުނުމުން ދޭހަވަނީ އިންސާނެއް ނޫން ދަށުދަރަޖަ ދީ، ނުސީދާގޮތަށް ފުނޑާލާށޭ ނުބުނެ، މާރާމާރީ މާރީ ހިންގުމަށް ހިއްވަރު ދިންކަމަށް. ކޮންމެ އަކަސް މަޖިލީހުގެ ތަޅުމުން މެންބަރުން ނެރެން ބޮޑުމުސާރަ ދީފައި ޕްރޮފެޝަލް ބަޔަކު ތިބޭ އިރު މީ ގުންޑާ ކަމުގެ އިންތިހާ\nޖޫން 2, 2020 08:30\nސިފަވަނީ ހައިނީ (ވަލު ކުއްތާ ) ތަކެއް އެސޮރުމެންގެ ޝިކާރައަށް އަރައިގަންނަށް ވަގުތު ބަލަބަލާ ތިބެފަ އަރައިގަތްހެން. މަޖިލިސް ސެކިއުރިޓީގައި ޓްރެއިންޑް ބަޔަކު މުސާރަ ދީފައި ތިބެ ތިކަން ތިގޮތަށް ކުރުވުމުން ރިޔާސަތާއި ރީނދޫ މެންބަރުން ދުރާލާ ތިކަން ކުރަން ތައްޔާރުވެފަ ތިބިކަން މި އެނގެނީ. ސަމްޓައިމްސް ވަން އިސް ބެޓާ ދެން މިލިއަންސް.\nޖޫން 2, 2020 08:43\nއަންނިގެ ރޭވުމަށް ސީދާ އެމްދީޕީ މެމްބަރުން ކުރާކަންކަން މުޅި ގައުމުގެ ދުސްތޫރަ ހަލާކު ކޮށްލައިފި. ބަލަ އެމްޑީޕީ އިދިކޮޅުގަ ތިބެގެން ގާނޫނުއަސާސީމައްޗަށް ފައިންއެރިއަރާ މަޖިލިސް ހިސޯރުކުރިއިރުގަވެސް ޕީޕީއެމް މެމްބަރަކު އެއްވެސް މީހެއްގެ ގައިގަ އަތެއްނުލާ އަނިޔާއެއްނުކުރޭ '''' ތިޔަބައިގަނޑަށް ވަރަށްއަވަހާ ބަލިކުރައްވާ މަގާމުތަކުން ދުރުވާ ތަން ބަލަންތިބޭނަނޤ\nޖޫން 2, 2020 08:50\nއިތުރު ސާހިބާ ރަސޫލުﷲ ސައްލައްﷲ އަލައިހި ވަސައްލަމް އާ ކީރިތި ގުރްއާން ދެކެ ލޯބިނުވާ ބައެއް ދުވަހަކުވެސް އިންސާނަކަށް ހެވެއް ނޭދޭނެ އެފަދަ ބައެއްގެ ކިބައިގާ އެއްވެސް ހެވެއްނުވާނެ\nޖޫން 2, 2020 08:58\nމަޖްލިސް މެންބަރުން ފާރުމަތިން އުކާލި ހަދާން ވޭތަ ؟ އެކަން ކުރީ ގުންޑާއިންނެއް ނޫންތަ ؟ އެބަޔަކު ކުރިކަމެއްގެ ނަތީޖާ އެބަޔަކާ ކުރިމަތިލާނެ ! މާމޮޅުވެގެން އިރެއްގާ އުޅުނަސް މިއަދަކު ނޫޅެވޭނެ ! ބޯން އުޅުނު ބޮޑި ތިހިރަގެން ބޮވެނީ !\nޖޫން 2, 2020 12:20\nމަޖިލިސް މެންބަރުން ފާރުމަތިން ވިޔަސް ފުރާޅުމަތިން ވިޔަސް އުކާލަން ޓްރެއިންޑް ސެކިއުރިޓީން މަޖިލީހުގަ ތިބޭނެ. ޢެއްވެސް އިރެއްގަ ގާނޫނެއް ނެތް މަޖިލީހުން މެންބަރަކު ނެރެންޖެހޭނީ އެމެންބަރާ އިދިކޮޅު މެންބަރުންނޭ. ކެއްމަދުވެ އަނިޔާވެރިވާން ދެވިހިފައިފިއްޔާ ވާނި މިހެން\nސިޔާސީ މީހުން މައިބަދަ ހަމަ ބަލީތަ\nޖޫން 2, 2020 09:06\nނަބިއްޔާ އަށް ފުރައްސާރަ ކުރި ހަދާން ކޮށްދިނީމަ ހޮޓްވެގެން ޑިސްލައިކް ކުރަނީ ބިރުކުޑަ ރީނދޫ ހެން ހިވޭ ޗީ\nޖޫން 2, 2020 09:15\nކޮބާ ރައްޔިތުންނަށް ދެއްކި ގައި ދުރުކުރުން! ޝިޔާމުގެ ދުވަސް ދުއްވާލިއިރު އެއުޅޭ އަންހެނާވެސް ހީވަނީ ޑާކްހަސީނާހެން! ޝިޔާމު ތަޅުވަން ވަރަށް ފޫގަޅާފައި ހުރީ! ސިފައިންނަށް މައްސަލަ ހުށެއެޅިޔަކަސް ވާނެ އެއްކަމެއްވެސް ނޯންނާނެ! ހަމަ ވާނީ ފޫނެއް ފާއްޔަކަށް ފެންފުރުން!\nޖޫން 2, 2020 09:32\nތީގެ ބަދަލު ހިފާނީ ވޯޓުން. އެދުވަހު ތި އަނިޔާ ލިބޭނެ\nމި ޕާޓީ މީހުންގެ މައިބަދައިގަ ހާދަ ފަސޭހއިން ރެނދު ލައޭ ދޯ. މައިބަދަ ރެނދު ޕާޓީ ކިޔަންވީނުން.\nޖޫން 2, 2020 13:37\nރިޔާސަތުގަ އެއިންނަ ޅިނދު ފީ ޓެރަރިސްޓަކީވެސް އެ ޕާޓީ މީހެއް ދޯ؟\nޖޫން 2, 2020 10:02\nޑާކޫ ހަސީނާ 1987 ގަ ޒީނަތު އަމަން ކުޅުނު ބަދަލު ހިފާ ފިލްމެއް! ހައިރާންވި މިތާ ކޮމެންޓް ކުރި އަހުމަދު ނަމަކަށް ކިޔާ މީހާ އެފިލްމު ގަ އުޅުނު ޡިނަތު ގެ ކެރެކްޓަރ ހަދާން ހުރީމަ! ވާހ ވާހ\nޖޫން 2, 2020 10:14\nތިވެސް ކުޑަކުއްޖެއްނޫން، ނަން އިއްވީމަ ބަސްއަހައިގެން ނިކުމެގެން ދިޔަނަމަ ތިހެން މައިބަދައޭ ފުއްޕާހަމޭ ކިޔާކަށް ނުޖެހުނީސް...\nޖޫން 2, 2020 13:40\nނަން އިއްވީމަ ނުނިކުތީމަ އަމަލު ކުރަން ޖެހޭގޮތް ކަލެއަށް ނޭނގުން މައްސަލައެއް ނޫންތާ އުސް ގޮނޑިއަށް އަރާ އޭނދަ އެތިފަހަރަކަށްވެސް ނެނގުނުވިއްޔަ.\nޖޫން 2, 2020 10:41\nކިތައްމެވަރަކަށް މައްސަލަ ބަލާދިނުމަށް އެދުނަސް މިސަރުކާރުން ހިނަގާ ޖަރީމާތައް މިސަރުކާރުން ބަލާނެ އަދި ކުށްވެރިކުރާނެ ޝަރުޢީ ކޯޓެއް ނުހުއްނާނެ، މިކަން މަޖިލިސްގެ ރައީސާއި ސުޕަރމެޖޯރިޓީ ގުންޑާ މެމްބަރުންނަށްވެސް އިނގޭތީ ހިންގި ޖަރީމާއެއް\nޖޫން 2, 2020 10:53\nނަން ގޮވީމާ ނު ފުއްޕާ ބޭރަށް ދިޔަނަމަ\nޖޫން 2, 2020 13:42\nތިވެސް ތެދެއް. ނަން އިއްވީމަ ނުނިކުމެ ވައްވައް ޖެއްސޭނީވެސް އެމްޑީޕީ ގުންޑާއިންނަށް. ނުކުތްނަމަ ނިމުނީއެއްނު.\nޖޫން 2, 2020 11:18\nމަޖިލިސް ވީމަ އޯކޭ. މިސްކިތްތައް ބަންދުކޮށްފަ.\nލާދީނީ ކަން ހަމަބޮޑީ.\nޖޫން 2, 2020 13:07\nތިވާނީ ގޭގަ ސިއްރުން ކުރެވުނު ކަސްރަތަކުން ވީ ގެއްލުމަކަށް\nޖޫން 2, 2020 13:28\nކޮބާ މި ބައި މީހުން 10000ރުފިޔާ އިން ޖުރިމަނާ ކުރަން ކެރޭނެބާ، ނޫނީ ނިކަމެތި ރައްޔިތު މީހާ އެކަނި ތޯ ޖުރިމަނާ ކުރަން ގަވާއިދު ގަ އޮންނަނީީީީީި\nޖޫން 2, 2020 14:38\nސާޖަންޓް އެޓް އާމް ގެ ޒިންމާ މޖިލިހުގަ ތިބޭ މެމްބަރުނައް ލިބުނީ ކޮން ޤަވައިދަކުން ތޯ ދިވެހި ރައްޔިތުންނައް އެގެން އެބަ ޖެހޭ.މަޖިލިހުގަ ތިބޭ މެންބަރުނައް ލިބިގެން ވާ ބާރެއް ނޫން އެއީ މަޖިލިހުގަ ތިބި މެންބަރުން މޖިލިހުގެ ތަޅުމުން ބޭރު ކުރެވުމަކީ.މީ ވަރަށް ހުދުމުހުތާރު ކަމެއް.ބިރުވެރި މަންޒަރެއް.މާދަމާ މި ބައިގަނޑު ނިކުމެ ދިވެހި ރައްޔިތުން ގޭން ނެރެލުމައް ވެސް ފަހަކަށް ނުޖެޭނެ.\nޖޫން 2, 2020 16:59\nހުދު މުހުތާރުކަން ފެނިގެން މިދިޔައީ\nޖޫން 2, 2020 17:04\nއޮންނާނީ ހަކުރު ބޮވެވިފަ. ޝިޔާމް މެން އެއިރު ޔާމިންގެ އޯޑަރަށް މެމްބަރުންނަށް ކުރިން ކުރި އަނިޔާ ހަދާން އެބަހުރިތަ؟ މަސީހު ބަހައްޓައިގެން ކުރިން ކަންކަން މިހާރު ހަދާނަށް އަންނާނެ. ރައްޔިތުން ބުނެފި ގެޔަށް ދާށޭ،4ގޮނޑިއޭ ލިބުނީ. ދެން ސައިޒުގަ ތިބެބަލަ.\nޖޫން 2, 2020 17:09\nނަންއިއްވީމަ ނުނިކުތަސް ރީނދޫ ގުންޑާތައް ނުޖެހޭނެ ޝިޔާމް ގައިގަ އަތްލާކަށް އެގޭތަ ފަހުން އެޖަނަވާރުން އެކުރިކަންތަކުގެ ނަތީޖާޔާއި ކުރިމަތި ލާންޖެހޭނެގޮތް އެހިންގީ މާރާމާރީ އެއް އެޖަނަވާރުތަކަށް އެމައްސަލަބަލާ ހުކުމް އިއްވީމަ ކެތްވާނެބާ އަންނާނެ އަދި އެދުވަސް ދެންއަތްޖަހާ!\nޖޫން 2, 2020 18:09\nއަޅުގަޑު އެހީ މައިބަދަބިންދާކައްނޫން އަޅުަގަޑު އެހީބޭރައްނެރެން\nޖޫން 2, 2020 19:18\nއެ ވީޑިއޯވެސް ނޫސްތަކުގައި ފެންނަހެން ހުންނަންވާނެ އެއްޗަކާއި ހަވާލާދީ ލިޔާއިރު\nސައިތާނުއޮޑިޔައް އިބިލީސް އެރީމަ ވާގޮތް މިފެންނަނީ...


މ. ކޮޅުފުށީގެ ބަނދަރު ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nމ. ކޮޅުފުށީގެ ބަނދަރު ހުޅުއްވައިދެއްވުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n11 ޖުލައި 2018، ރިފަރެންސް: PR-2018-50\nاَلحَمْــدُ لِلّــهِ رَبّ العَـــالَمِــين، وَالصّـــلاة وَالسّـــلام علـى ســــيّدنا محـمَّـدٍ، خـاتم الأنبيــاء والمرســـلين، وَعلـى آلـه وَصَحْبِـــهِ أجمـعــين.\nކޮޅުފުށީގެ ލޮބުވެތި، ޢިއްޒަތްތެރި ރައްޔިތުން، އަޅުގަނޑާއެކީ މި ދަތުރުގައި ބައިވެރިވެވަޑައިގަންނަވާ އެންމެހައި ޢިއްޒަތްތެރިން؛\nالسّـــلام عليــكم ورحمــة اللّـه وبــركاتــه.\nއަޅުގަނޑު މި އުފާވެރިކަމުގެ ފިޔަވަޅުގައި ހުއްޓިހުރެ، އެންމެ ފުރަތަމަ ތިޔަބޭފުޅުން އަޅުގަނޑާ ދޭތެރޭގައި ތިޔަ ބެހެއްޓެވި ގާތްކަމާއި، ތިޔަ ދެއްވި ހޫނު ތަރުޙީބަށް ތިޔަ އެންމެ ބޭފުޅުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވަން.\nކޮޅުފުށްޓަކީ، އަޅުގަނޑުގެ ހަނދާނަށް ކަންތައްތަކެއް ގެނެސްދޭ ރަށެއް. އަޅުގަނޑަކީ މިހާރު މި އުފުލާ މަސްއޫލިއްޔަތާ ހަމައަށް އަންނަންދެން، ރައްޔިތުންގެ މަޖިލީހުގެ އެންމެފަހު ދައުރުގައި މި ދާއިރާ ތަމްސީލު ކުރަންހުރި މެންބަރު. ހަމަ އެހެންމެ، ދިވެހިރާއްޖެއަށް މިއައި، އޭޝިޔާ ސުނާމީގެ އުނދަގޫތަކާއި އަދި ގެއްލުންތައް ވެގެންދިޔައިރު، ކޮޅުފުށްޓަކީ، އެ ގެއްލުމުގައި ހަމަ އެންމެބޮޑަށް އަސަރުކުރި އެއް ރަށް.\nއެހެންވީމާ، މި ބަނދަރު ހުޅުވާ އުފާވެރި ރަސްމިއްޔާތުގައިވެސް އަޅުގަނޑުމެންގެ ހަނދާނަށް މި އަންނަނީ، ޙަޤީޤަތުގައި އެއިރު އެތަކެއް ދުވަހެއް ވަންދެން ދިވެހި ރައްޔިތުން، ކޮޅުފުށި ކަހަލަ ރަށްރަށުގައި އުފުލަމުންދިޔަ އުނދަގޫތަކުގެ ހަނދާން. އަޅުގަނޑުމެން މިއަދު މި ޖަލްސާކުރާ މާލަމަކީ، ޙަޤީޤަތުގައި އެއިރު ކޮޅުފުށީގައި ގެދޮރު ގެއްލިފައި، ސުނާމީގެ ސަބަބުން ގެދޮރު ގެއްލި، ވަރަށް އާދައިގެ ގޮތަކަށް ޓެންޓް ޖަހައިގެން ދިރިއުޅެމުންދިޔަ އެއް ސަރަޙައްދު. އެހެންވީމާ، އަޅުގަނޑުގެ ހަނދާނަށް މިކަންކަން އާދޭ. ސުނާމީގެ ވަރަށް ކުރީކޮޅު އަޅުގަނޑު ކޮޅުފުށްޓަށް ޒިޔާރަތްކުރިން.\nއަދި ހަމައެއާއެކީ، އަޅުގަނޑު ދަންނަވާލަން ބޭނުންވަނީ، ސުނާމީއަށްފަހު، ދިހަވަރަކަށް އަހަރު ވެގެންދިޔައިރުވެސް، އަޅުގަނޑުމެންނަކަށް ސަރުކާރަކަށް މާ ބޮޑެތި ކަންތައްތަކެއް ކޮށެއްނުދެވޭ. ވަގުތީ ހިޔާވަހިކަމެއްގެ ދަށުގައި ވަރަށް ގިނަ ރައްޔިތުންތަކެއް، އެތައް ޒަމާނެއް ވަންދެން އުޅެމުން ގެންދިޔަ. އެހެންނަމަވެސް، ބޭރުން ލިބުނު އެހީއާއެކީ، ދައުލަތުގެ ބަޖެޓުން ހޭދަކުރަމުން، އެކި ދިމައިގައި އިމާރާތް ކުރުމުގެ މަސައްކަތްތައް ވަނީ ކުރަމުން ގޮސްފައި. އެހެންނަމަވެސް، 10 އަހަރު ފުރިގެންދިޔައިރުވެސް، އެކަންއޮތީ ނުވެ. ﷲ ގެ ރަޙްމަތާއެކީ، އަޅުގަނޑުމެންގެ ޢަޒުމަކަށްވީ، އަޅުގަނޑުގެ ސަރުކާރުގެ ފުރަތަމަ އަހަރު ދުވަހުގެ ތެރޭގައިވެސް، އެ އޮތް ދާއިމީ ހިޔާވަހިކަމަކަށް، އޭރުއޮތް ވަގުތީ ހިޔާވަހިކަން ބަދަލުކުރަން. އެއީ، އަޅުގަނޑުމެން ކަނޑައެޅި ކަނޑައެޅުން.\nﷲ ގެ ރަޙްމަތާއެކީ އިރާދަކުރެއްވިއްޔާ، އަޅުގަނޑުމެންގެ ސަރުކާރުގެ ފުރަތަމަ އަހަރުގެ ތެރޭގައި، ވަރަށް ޚާއްޞަ، ވަރަށް ބުރަ މަސައްކަތްތަކެއް އަޅުގަނޑުމެން މިކަމުގައި ކުރީމު. ވަކި ޓާސްކްފޯސްއެއް ނަގައިގެން، އަދި ހަމަ ޚުދު ސިފައިންވެސް މިކަމުގައި ބައިވެރިވެގެން ރާއްޖޭގެ އެކި ހިސާބުގައި، އެއިރު ސުނާމީގައި ގެއްލިފައިހުރި ގެދޮރުތައް، ނޫނީ އަޅަމުންދިޔަ ގެދޮރުތަކުގެ މައްސަލަ ނިންމައި، އިރާދަކުރެއްވިއްޔާ އެކަމަށް އަޅުގަނޑު ހައްލެއް ހޯދައިދިނީމު. އެހެންވީމާ، އެ އުފަލުގައި ކޮޅުފުށީގައި ހުރެގެން ވާހަކަ ދައްކާއިރު، އަޅުގަނޑުގެ ހަނދާނަށް މިކަންކަން އާދޭ.\nކޮޅުފުށްޓަކީ، ބިމުގެ ގޮތުން ކުޑަ ރަށެއްނޫން. ބިން ބޮޑު ރަށެއް. ކޮޅުފުށީގެ ތަރައްޤީގެ މަޝްރޫޢުތަކެއް ހިންގޭކަހަލަ ރަށެއް، ކޮޅުފުށްޓަކީ. އެހެންވީމާ، ކޮޅުފުށްޓަށް ބޮޑު ބަނދަރެއްގެ ފަސޭހަކަން ލިބިގެންދިޔުމަކީ، ކޮޅުފުށީގެ އިޤްތިޞާދީ މަސައްކަތްތަކަށް ދިރުން ލިބިގެންދާނެ ކަމެއްކަމަށް އަޅުގަނޑަށް ގަބޫލުކުރެވޭ. އެހެންވީމާ، ކޮޅުފުށްޓަށް މި ލިބޭ އުފަލުގައި ތިޔަބޭފުޅުންނާއެކީ، ބައިވެރިވުމަށް އަޅުގަނޑަށް ފުރުޞަތު ލިބުނީމާ اللّــه تعـالى އަށް ޙަމްދުކުރަމުން، ކޮޅުފުށީގެ ރައްޔިތުންނާއެކީ މި އުފަލުގައި ބައިވެރިވާ ވާހަކަ އަޅުގަނޑު ހަމަ ދަންނަވާލަން ބޭނުންވޭ.\nއަޅުގަނޑުމެން މިކުރާ މަސައްކަތުގައި ވަރަށްގިނަ ތަފާސްހިސާބަށް ބިނާކޮށް އަޅުގަނޑުމެން ކުރާ މަސައްކަތްތަކުގެ ތަފްސީލުތައް ރައްޔިތުންނާ ހަމައަށް ގެނެސްދެވޭތޯ މި ބަލަނީ. ރައްޔިތުންނާ ހަމައަށް ތަފާސްހިސާބާއެކީ، މި މަސައްކަތްތައް ގެނެސްދިނުމުގެ ބޭނުމަކަށްވަނީ، ޙަޤީޤަތުގައި އަޅުގަނޑުމެން އެންމެން، ސިޔާސީ މީހުން ސިޔާސީ ޕޯޑިއަމްތަކުގައި އެކި ކަހަލަ ވާހަކަ ދައްކަމުން ގެންދާނެ.\nއެހެންނަމަވެސް، ރައްޔިތުން ގަބޫލުކުރަންޖެހޭ އެއް ޙަޤީޤަތެއް، ނޫނީ އަޅުގަނޑު ދެކެން ބޭނުންވާ ދިވެހިރާއްޖޭގައި، މިކަން އޮންނަންޖެހޭ އެއް ޙަޤީޤަތެއްގެ މައްޗަށް ބިނާކުރަން އެބަޖެހޭ. އަޅުގަނޑުމެން ހުރިހާ ސިޔާސީ މީހުންވެސް ގަބޫލުކުރަންވާނެ، އަޅުގަނޑުމެން ކޮންމެ މީހަކާއެކީ، އަޅުގަނޑުމެން ކޮންމެ ޕާޓީއަކާއެކީ، ޕާޓީގެ ފިކުރަށް ތާއީދުކުރާ އެތަކެއް ރައްޔިތުން ރާއްޖޭގެ އެކި ހިސާބުގައި ދިރިއުޅޭނެ. އެހެންނަމަވެސް، އެ ރައްޔިތުންނަށް މަގު ދައްކައިގެން އަޅުގަނޑުމެން ކޮންމެ ސިޔާސީ ޕާޓީއަކުން ދާން ބޭނުންވާ އަމާޒަކީ، މުޅި ދައުލަތުގެ މަޞްލަޙަތާއި މުޅި ރާއްޖޭގެ މަޞްލަޙަތާއި، ރާއްޖޭގެ ހަމަޖެހުމާއެކީ ތަރައްޤީކަން އަޅުގަނޑުމެން ގަބޫލުކުރަންވާނެ. އަޅުގަނޑުމެން ޕާޓީގެ އަދި އަޅުގަނޑުގެ ސަރުކާރުގެ ފަލްސަފާއަކީވެސް މިއީ. އަޅުގަނޑުމެން ތަރައްޤީއާ ހަމައަށްދާނީ، މުޅި ރަށަށް، މުޅި ރާއްޖެއަށް ހަމަޖެހުން ގެނެސްގެން. އެނޫންގޮތަކަށް އަޅުގަނޑުމެންނަކަށް ތަރައްޤީއެއް ނުކުރެވޭނެ.\nއެހެންވީމާ، މިކަހަލަ ހުރިހާ ރަށްރަށެއްގައި އަޅުގަނޑު ދައްކާ އެއް ވާހަކައަކީ، އަޅުގަނޑުމެން މިހެން ހުންނަ ރަށްރަށުގައި ކުރަން ބޭނުންވާ ކަންތައްތަކަކީ، ޙަޤީޤަތުގައި، ތަރައްޤީގެ އެތައް ބައިވަރު މަސައްކަތްތަކެއްގެ ވާހަކަ. މި ރަށްރަށަށް އެތައް ބައިވަރު ކަންތައްތަކެއް ފުދިގެންދާއިރުވެސް، އަދިވެސް މިތަންތަނަށް ޒިޔާރަތްކުރީމާ، މިތަންތަނުގައި ހުރި ޝަކުވާތައް އަޅުގަނޑުމެންނާ ހަމައަށް އަންނާނެ. އެ ރަށްރަށުގައި އަދިވެސް ނުކުރެވިހުރި ކަންތައްތައް ހުންނާނެ. ކޮންމެ ސަރުކާރަކުންވެސް މަސައްކަތްކުރާނެ، އެ ސަރުކާރުގެ ޤާބިލިއްޔަތުހުރި މިންވަރަކުން ކަންތައްތައް ކޮށްދޭން. އެހެންނަމަވެސް، ރާއްޖޭގައި މީހުން އުޅެނީ، އެންމެ އެއްރަށް، ދެ ރަށް، ތިން ރަށަކުނޫން. އެހެން ބައެއް ޤައުމުތަކުގައި ފަސޭހައަކީ އެއީ. ރާއްޖޭގައި މިކަން މިއޮތީ ވަރަށް ދަތިކޮށް. 187 ރަށެއްގައި މީހުން އެބައުޅޭ. އަނެއްކާ ކޮންމެ ދެ ރަށެއް މިއޮންނަނީ، ބޮޑު ކަނޑުގެ ރާސްތާއަކުން ވަކިކުރެވިފައި. އޭގެ ދަތިކަން އަޅުގަނޑުމެން އިޙްސާސް ކުރަންޖެހޭ.\nއެހެންނަމަވެސް، އަޅުގަނޑުމެންނަށް ތަރައްޤީގެ މަސައްކަތްތައް ކޮންމެ ތަނެއްގައި ކުރެވޭނީ، އެތަނުގައި ހަމަޖެހުން އޮވެގެން. އެހެންވީމާ، އަޅުގަނޑުމެން ސިޔާސީ ހުރިހާ އެންމެންވެސް، އެބަޖެހޭ ރައްޔިތުންނަށް ވިސްނައިދޭން، ހަމަޖެހުމާއެކީ ކުރިއަށް ގެންދަން. ކޮންމެ ރައީސަކުވެސް، ކޮންމެ ޕާޓީއަކުންވެސް، އޭނާ ރާއްޖެ ތަރައްޤީކުރާނެ، އޭނާގެ އަމިއްލަ ވިސްނުންތަކެއް، އެ ޕާޓީގެ އަމިއްލަ ފިކުރުތަކެއް ހުންނާނެ. އެ ފިކުރުތައް މި ޖެހެނީ، ރައްޔިތުންނާ ހަމައަށް ތިލަކޮށްދޭން. އަދި އެ ފިކުރުތައް ތިލަކޮށްދީފައި، އެކަން ކުރާނެ ގޮތްތަކެއް ކިޔައިދޭންވާނެ. އެކަން ކުރާނެ ގޮތްތައް ކިޔައިދިނީމާ، ދެން ކަންކަން ނިންމާނީ ރައްޔިތުންގެ ވޯޓުން.\nކޮޅުފުށްޓަކީ، މެދުމިނަށްވުރެވެސް ޙަޤީޤަތުގައި އާބާދީ ކުޑަ ރަށެއް. ކޮޅުފުށީގައި ދެހާހެއްހާ މީހުންނާ ކައިރިއަށްވެސް އަދި މީހުންނެއް ނޫޅޭ. މިހާރު ކޮޅުފުށީގައި ދިރިއުޅޭ އާބާދީއަށް ބަލާކަމަށްވަންޏާ، ހައެއްކަ، އަށެއްކަ ސަތޭކަ މީހުންކަންނޭނގެ މިހާރު ދިރިއުޅެނީ. ކޮޅުފުށީގައި މިހާރު ދިރިއުޅޭ އާބާދީއަށް ބަލާކަމަށްވަންޏާ، މި އުޅެނީ، 1400 މީހުން. އެކަމަކު ޕްލޭނިންގެ މަޝްރޫޢުތަކުގެ ތެރޭގައި، ފުރަތަމަ އިސްކަންދޭ ރަށްރަށަށް މި ކަނޑައަޅާ އަދަދަކީ، ދެހާހުން މަތި. އެއީ، ރާއްޖޭގައި ދެހާހުން މަތީ އާބާދީގެ އެތައް ބޮޑެތި ރަށްރަށެއް ހުރީމާ. އެހެންވީމާ، ޒަރޫރީ ބޭނުންތަކަށް ބަލާއިރު، ހަމަ ކޮންމެ ރަށަކަށް ޑޮކްޓަރެއްވެސް ބޭނުންވާނެ. ކޮންމެ ރަށެއް ވަކިން އޮންނާތީ، ބަނދަރެއްވެސް ބޭނުންވާނެ. އަދި ކޮންމެ ރަށަކަށް ޞިއްޙީ ނިޒާމާއި، ތަޢުލީމީ ނިޒާމާ، މި ހުރިހާ ކަމެއްގެ ފަސޭހަތައް އަންނަންވާނެ. އަދި އަޅުގަނޑުމެންނަކީ، މުސްލިމުން ކަމުގައިވާތީ، އަޅުގަނޑުމެން ހަމަ ކޮންމެ ރަށެއްގައި، އެއް މިސްކިތަށްވުރެ ގިނަ މިސްކިތްވެސް ބިނާކުރާނެ. އެކަމަކު ރަށްރަށުގެ އާބާދީއާއި، ރަށްރަށުގެ ބިމުގެ ބޮޑުމިނާއި، ރައްޔިތުން ދިރިއުޅޭ ސަރަޙައްދުތަކަށް ބަލާއިރު، އެކި ރަށްރަށުގައި އިސްކަން މި ދެވެނީ، މިކަހަލަ ކަންކަމަށް ބަލާއިރު، އާބާދީއަށް ބަލާފައި އެކި މިންވަރަށް. އެހެންވީމާ، ކޮޅުފުށްޓާ ހަމައަށް އަންނައިރު، ހަމަގައިމުވެސް އަޅުގަނޑު މިއަދު މިދަންނަވާ ތަފާސްގެ ބޭނުމަކީ، ކޮޅުފުށީގެ ރައްޔިތުންނަށް މިކަންކަން ހާމަކޮށްދިނުން.\nކޮޅުފުށީގެ އެންމެބޮޑު އެއްކަމަކަށް މި ވެގެންދިޔައީ، ކޮޅުފުށީގައި ސުނާމީގައި މި ލިބުނު ގެއްލުމުގެ ކަންތައްތައް. ﷲ ގެ ރަޙްމަތުން އިރާދަކުރެއްވިއްޔާ ސުނާމީގެ ޓެންޓުތަކެއް މިހާރު އަޅުގަނޑުމެންނަކަށް ނުފެނޭ. އެއާއެކު ދަންނަވާލަން ބޭނުންވަނީ، ކޮޅުފުށްޓަކީ، މި ސަރުކާރުން ވަރަށްބޮޑެތި ކަންތައްތައް ކުރަމުންގެންދާ ރަށެކޭ. ވަރަށްބޮޑެތި ހޭދަތައް ކުރަމުންގެންދާ ރަށެކޭ. ކޮޅުފުށްޓަކީ މި ސަރުކާރުން، އަޅާލާ ރަށެކޭ. އޭގެ ސަބަބަކީވެސް ޙަޤީޤަތުގައި މިދެންނެވިގޮތަށް، އަޅުގަނޑު މިހާރު މިހުރި މަސްއޫލިއްޔަތާ ހަވާލުވަންދެން އަޅުގަނޑަކީ، މި ދާއިރާ ތަމްސީލުކުރަން ހުރި މެންބަރު. އެހެންވީމާ، އެ ގުޅުން އަޅުގަނޑާ ކޮޅުފުށްޓާ އޮންނާނެ. އެ ގުޅުން އަޅުގަނޑާ މުލަކާ އޮންނާނެ. ނާލާފުށްޓާ އޮންނާނެ. އަދި އެ ގުޅުން އަޅުގަނޑާ މ. އަތޮޅާ އޮންނާނެ. އެހެންވީމާ، އޭގެ ނަތީޖާކަންނޭނގެ، ނޫނީ އޭގެ ނަތީޖާ އަޅުގަނޑު މި ދަންނަވަނީ، މި ސަރުކާރުން އަޅާލާ ރަށެއްގެ ގޮތުގައި ކޮޅުފުށި މިއޮތީ.\nއަޅުގަނޑު މި ވާހަކަ ހަމަ ތަފާސްހިސާބަކުން ދަންނަވާލާނަން. މިއީ އަޅުގަނޑުމެން ޝާއިޢުކޮށްފައި އަޅުގަނޑުމެންނަށް ލިބެންހުރި ތަފާސްހިސާބުގެ މަޢުލޫމާތު. 2013 ގެ ކުރިން އެ ހިނގައިދިޔަ ފަސް އަހަރުގެ ތެރޭގައި، ކޮޅުފުށްޓަށް މުޅިއެކުވެސް ހޭދަވެފައި އޮތީ، 35 މިލިއަން ރުފިޔާ. 35 މިލިއަން ރުފިޔާގެ މަޝްރޫޢު ކޮޅުފުށީގައި ހިންގާފައިހުރީ. 2013 ގެ ކުރީގެ ފަސް އަހަރުގެ އަހަރުތަކުގެ ތެރޭގައި، މިވަރުގެ އާބާދީއަކަށް އޭރުގެ ހާލަތުން 35 މިލިއަން ރުފިޔާއަކީ ޙަޤީޤަތުގައި ބޮޑު އަދަދެއް. އެ ޚަރަދު އެވަނީ ކޮށްފައި. ސަރުކާރުންވެސް ވަނީ މަޝްރޫޢުތައް ހިންގާފައި. މިއަދުގެ ޙަޤީޤަތަކީ، މި ޒަޢާމަތުގައި، މި ފަސް އަހަރުގެ ޒަޢާމަތުގައި 2013 އިން ފެށިގެން މި ހިނގާ، ރައީސް ޔާމީންގެ ސަރުކާރުގެ ޒަޢާމަތުގައި 35 މިލިއަން އޭގެކުރިން ހިނގާފައި އޮތީ. މިހާރު އަޅުގަނޑުމެން ހޭދަކޮށްފިން މި ރަށަށް، ގާތްގަނޑަކަށް 275 މިލިއަން. އެގްޒެކްޓް އަދަދަކީ، ސާފު އަދަދަކީ، 273 މިލިއަންގެ ބޮޑެތި މަޝްރޫޢު އަޅުގަނޑުމެން މި ރަށަށް ހިންގައިފީމު. އެހެންވީމާ، 35 އަކުން ގާތްގަނޑަކަށް މިދަނީ، 8 ގުނަ، ނޫނީ9ގުނަ އިތުރުވެގެން.\nއެހެންވީމާ، އެކަންކަން ކުރެވޭއިރު، އެކަންކަން އަޅުގަނޑުމެންނަށް މި ކުރެވެނީ، ރަށްރަށުގައި ހަމަޖެހުން އޮވެގެން. އެހެންވީމާ، ރަށްރަށުގައި އޮތް ސިޔާސީ ފިކުރު ތަފާތުވެދާނެ. ސިޔާސީ ފިކުރު ތަފާތުވިޔަސް އަޅުގަނޑުމެން އެ ރަށެއްގެ ތަރައްޤީއަށް ކުރާ މަސައްކަތުގައި ހަމަ ހުރިހާ އެންމެންވެސް، އެއް ވަލެއްގައި ހިފަންވާނެ. އެއީ، އަޅުގަނޑު ކޮޅުފުށީގެ ރައްޔިތުންގެ އަރިހުން އަދި އަޅުގަނޑުމެންނާ ވާދަކުރައްވާ ފިކުރުތަކުގައި ތިއްބެވި ބޭފުޅުންގެ އަރިހުންވެސް އެދޭ ކަމަކީ، ރަށުގެ ތަރައްޤީއަށް ކުރާ މަސައްކަތުގައި، މިވަގުތު ސަރުކާރުން ރައްޔިތުންނަށް ކަންތައްތައް ކޮށްދޭން ހުރި މީހަކީ، ރައީސް ޔާމީން ކަމުގައިވާތީ، އަޅުގަނޑަށް އެ އެއްބާރުލުން ދެއްވާށޭ އިނގޭތޯ. އެ އެއްބާރުލުން ދިނީމާ އަޅުގަނޑުމެން ބޭނުންވާ ކަންތައްތައް މި ކުރެވެނީ.\nއަނެއްކާ ކުރިއަށް އޮތް ފަސް އަހަރުވެސް ހަމަ ކޮންމެ ޕާޓީއަކުންވެސް ބޭފުޅަކު ނެރުމަކީ، ހަމަ ކުރަންޖެހޭ ކަމެއް. އެކަމަކު އެއާއެކީ، ވިސްނަންޖެހެނީ، މުޅި ރާއްޖޭގެ ތަރައްޤީއާއެކީ ކުރިއަށް ދެވޭނީ، އަޅުގަނޑުމެންނަށް ކިހިނެއް ކަންތައް ކޮށްގެންތޯ؟ މީގެ ތެރޭގައި ސިޔާސީ ބޭފުޅުން އެކި ކަހަލަ ވާހަކަ ދައްކަވާނެ. އެކަމަކު އަޅުގަނޑު މީގައިވެސް ފާހަގަކޮށްލަން ބޭނުންވާ ވާހަކައަކީ، ތަރައްޤީއާއެކީ ކުރިއަށް ދެވޭނީ، ކޮންމެ ރަށެއްގައިވެސް ހަމަޖެހުން އޮވެގެން. މުޅި ރާއްޖޭގައި ހަމަޖެހުން އޮންނަންޖެހޭ ސަބަބު އަޅުގަނޑު ނުދެންނެވިޔަސް، ހުރިހާ ބޭފުޅުންނަށް އެނގިވަޑައިގަންނަވާނެ. މުޅި ރާއްޖޭގެ ޞިނާޢަތް، ނޫނީ މުޅި ރާއްޖެއަށް ލިބޭ އާމްދަނީގެ ބޮޑުބައި މި އޮންނަނީ، ޓޫރިޒަމަށް، ނޫނީ ފަތުރުވެރިކަމުގެ ޞިނާޢަތަށް. ބޭރުގެ މެހުމާނުންނަށް ކަމޭހިތުމުގެ ޞިނާޢަތަށް ބިނާކޮށް، އަޅުގަނޑުމެންގެ ހުރިހާ ކަމެއް ކުރިއަށް މިދަނީ.\nއެހެންވީމާ، މުޅި ރާއްޖޭގެ އެކި ހިސާބުގައި އެއަރޕޯޓް އެޅެމުން އެދަނީ. ޙަޤީޤަތުގައި އަޅުގަނޑުމެންގެ ޓޫރިޒަމްގެ ޞިނާޢަތު ބޭނުންވަނީ، ރާއްޖޭގެ ހުރިހާ ހިސާބަކަށް ފުޅާކުރަމުން ގެންދިޔުން. މީގެ މަންފާ ލިބޭ ބަޔަކީ، ޙަޤީޤަތުގައި ކޮންމެ ދާއިރާއެއްގައި ތިބި، އެންމެ ފުރަތަމަ މަންފާ ލިބޭ ބަޔަކީ ޒުވާނުން. މިއަދު ރާއްޖޭގައި އާބާދީގައި ކޮންމެ 10 މީހުންގެ ތެރެއިން7މީހަކީ ޒުވާނެއް. 35 އަހަރުން ދަށުގެ މީހެއް. މިއަދު މި ސަރުކާރު، އަޅުގަނޑުމެންގެ މި ފަސް އަހަރު ވެގެންދާއިރު، އަޅުގަނޑުމެން އުފައްދައިފިން، ރަސްމީކޮށް އުފެއްދި އެއީ، ރިޒޯޓުތަކުންނާއި، ޞިނާޢީ އެކި މަސައްކަތުންނާއި، ސަރުކާރުގެ ކުންފުނިތަކާ، މިކަންކަމުން އުފެއްދި ވަޒީފާގެ އަދަދަކީ، ހަތްދިހަ ހަހާސް ވަޒީފާ. އަޅުގަނޑުމެން ބުނަމުން އައީ، އިރާދަކުރެއްވިއްޔާ، އަޅުގަނޑުމެންގެ ސަރުކާރު ނިމޭއިރު، ނުވަދިހަ ހަތަރުހާސް، ނޫނީ ނުވަދިހަ އަށްހާސް ވަޒީފާ އުފައްދާނަމޭ. އިރާދަކުރެއްވިއްޔާ އެކަން ހަމަ އެގޮތަށް ހިނގާނެ. އެއީ، މިހާރުވެސް އަޅުގަނޑުމެން ހުޅުވަމުން ގެންދަން ބޭނުންވާ ރިޒޯޓުތައް ގާތްގަނޑަކަށް ނިމުމަކާ ހަމައަށް އެ އަންނަނީ.\nއެހެންވީމާ، އާންމުވެގެންމިދާ މަންފާއެއް އަންނަނީ، މިދެންނެވި ގޮތަށް މުޅި ރާއްޖޭގައި ޞުލްޙަވެރިކަން، ނޫނީވިއްޔާ ބޮޑެތި ހަމަނުޖެހުމަށް ޖާގަނުދީ، އެކަންކަން އަޅުގަނޑުމެން ކޮށްގެން. އަޅުގަނޑުމެންގެ ރާއްޖެއަށް ފަތުރުވެރިން ޒިޔާރަތް ކުރާއިރު، ހަމަ މައްސަލަތަކެއް ޖެހޭނެ، ރަށްރަށުގައި، ނޫނީވިއްޔާ އަޅުގަނޑުމެންގެ އެކި ހިސާބުގައި، މައްސަލަތަކެއްޖެހި ބޮޑެތި ކަންތައްތަކެއް ހިނގާކަމަށްވަންޏާ. އަޅުގަނޑުމެންގެ ރާއްޖޭގައި އެއްވެސްކަހަލަ ބޮޑު މައްސަލައެއް، ނޫނީ އޭގެ ޒާތުގައި ފަތުރުވެރިން ސިއްސުވާލާ މައްސަލައަކަށްނުވޭ، ފެބުރުވަރީ 1 ވަނަ ދުވަހު ސުޕްރީމް ކޯޓުން ނެރުނު ޙުކުމަކީ. އެއީކީ، ރާއްޖޭގައި ދާޚިލީ ކަމަކަށް، ނޫނީ ރާއްޖޭގައި ރަށެއްގައި ހިނގާ ރައްޔިތުންގެ ތެރޭގައި ހިނގާ މަޞްލަޙަތު ގެއްލި، މިއިން އެއްވެސް ތަޞްވީރެއް، އެއްވެސް ފޮޓޯއެއް ރާއްޖެއިން ބޭރަކަށް ފެނުނު ކަމެއްނޫން.\nއެހެންނަމަވެސް، އެ ވަރުގެ ބޮޑުކަމެއް ހިނގައި ނިމިގެން ދިޔައިމާ، އެދުވަސްކޮޅު އަޅުގަނޑުމެންނަށް ޓޫރިޒަމަށް އަސަރު ނުކުރި ކަމުގައިވީނަމަވެސް، މިހާރު އަޅުގަނޑަށް އެނގޭ، އެވަރު ކަމެއް ނިމިގެން ދިޔައިމާ، އެޑްވާންސް ބުކިންގއަށް ހުރި ބުކިންގތަކުގައި އަޅުގަނޑުމެންނަށް އަސަރުކޮށްފި އިނގޭތޯ. އެހެންނަމަވެސް، އިރާދަކުރެއްވިއްޔާ، އެކަންކަން ފޫބެއްދޭތޯ މަސައްކަތްތަކެއް ކުރަމުން އެދަނީ. އެކަމަކު އޭގެ ބަދަލުގައި އެއީ އަދި ރާއްޖޭގައި ފެންނަ ފެނުމަށް އެއްވެސް ކަހަލަ ވިޔާނުދާ ބޮޑުކަމެއް ނުހިނގާއިރު، އޭގެ ބަދަލުގައި ބޮޑެތި ހަމަނުޖެހުންތަކެއް، އަޅުގަނޑުމެންގެ ރަށްރަށުގައި ހިނގާތަން ފެނިއްޖެ ކަމަށްވަންޏާ، ފަތުރުވެރިން ރާއްޖެއަށް އަންނަން އަދި ރާއްޖެއަށް އައިސް، ރާއްޖޭގެ އެކި ހިސާބަށް ދަތުރުކުރުމަށް ޖެހިލުންވާނެ، ސިހުންވާނެ. އެހެންވީމާ، އަޅުގަނޑުމެންގެ ސަލާމަތް އޮތީ، މިދެންނެވި ގޮތަށް، މުޅިތަނުގެ މަޞްލަޙަތަށް ބަލައިގެން އަޅުގަނޑުމެން ކުރާކަމެއްގެ މައްޗަށް.\nދެން ކޮންމެ ސިޔާސީ ވެރިޔަކުވެސް، އޭނާގެ ވިސްނުމާއި، އޭނާގެ ފިކުރާއި އަދި އޭނާ ކަންކަން ކުރާނެ ޙިކުމަތްތެރި ގޮތް އޭނާ ޖެހޭނީ ރައްޔިތުންނަށް އައިސް ކިޔައިދޭން. ކިޔައިދީފައި ރައްޔިތުންނަށް ވިސްނައިދިނީމާ އެނގޭނެ، ރައްޔިތުން ގަބޫލުކުރާނެ. އާނ! މިއީ މިވަރު ކަމަކައިގެން ކުރިއަށް ނުކުންނަން ތިމަންނާމެންގެ ވޯޓު ކަށަވަރުކޮށްދޭވަރު މީހެކޭ.\nއެހެންވީމާ، އަޅުގަނޑުމެން ހުރިހާ ފަރާތަކުންވެސް މެނިފެސްޓޯތަކެއް ހުށަހަޅަމުން މިގެންދަނީ. މީގައިވެސް ސިޔާސީ މީހުން، ރަށްރަށުގައި ތިބޭ ސިޔާސީ މީހުން ވިސްނަންޖެހޭ ކަމެއް އޮވޭ. ޕާޓީގެ ފިކުރުގެ ތެރެއަށް، މިސާލަކަށް، އަޅުގަނޑުމެންގެ ޕާޓީގެ ފިކުރުގެ ތެރެއަށް އަބަދުވެސް ކޯލިޝަން ހަދައިގެން އައިމާ ޖެހޭ މައްސަލަތަކެއް ނުކުމޭ. އެންމެ ފުރަތަމަ، ކޯލިޝަނެއް ހަދައިގެން، ކޯލިޝަން ކާމިޔާބުކަމާއެކީ، ސަރުކާރު ހަމަ ޙަޤީޤަތުގައިވެސް ނުހިންގުނީ. އޭރު ރައީސް ނަޝީދަށް ނުހިންގެވުނީ.\nކޯލިޝަނެއް ހަދައިގެން މަސައްކަތް ކުރާއިރު، ނުކުންނަ އުނދަގޫތަކެއް ހުރޭ. އެވާހަކަ އޭރުގެ ތަޖުރިބާއަށް ބިނާކޮށް، ރައީސް ނަޝީދު ހަމަ މުޅި ހުރިހާ ދިވެހި ރައްޔިތުންނަށް ވިދާޅުވި. ކޯލިޝަނަކާއެކީ ސަރުކާރު ހިންގުމަކީ ފަސޭހަކަމަކަށްނުވޭ. އަޅުގަނޑުވެސް އެކަން ގަބޫލުކުރަން. ކޯލިޝަނަކާއެކީ ސަރުކާރު ހިންގާއިރު، އުނދަގޫތަކެއް އެބަހުރޭ. އެއީ، އަސްލު ފިކުރުގެ ތެރެއަށް އެހެން ފިކުރެއް އައިމާ، އެ ފިކުރަށް އަންނަ ތަޣައްޔަރުކަމުގެ ތެރެއިން އުނދަގޫތަކެއް ހުންނަނީ.\nއެހެންވީމާ، ރަށްރަށަށް ބޭނުންވާ ތަރައްޤީގެ މަޝްރޫޢުތައް ހިންގާއިރުވެސް، އެކި ވުޒާރާ ބެހިފައި ހުންނަނީ، ކޯލިޝަނުގެ ތެރެއިން ކަމުގައިވާތީ، މަސައްކަތް ހިނގުމުގެ ސްޕީޑުގެ މައްސަލަތަކެއް އެބައުޅޭ. މިއަދު މި ފެންނަނީ އެ ތަފާތު. މިއަދު އެ ތަފާތު މި ފެންނަނީ. މިއަދު އަޅުގަނޑުމެންގެ މި ސަރުކާރު މި ހިންގަނީ، ސަތޭކައިން ސަތޭކަ ޕީ.ޕީ.އެމް ކެބިނެޓަކާއެކީ. ސަތޭކައިން ސަތޭކަ ޕީ.ޕީ.އެމް ކެބިނެޓަކާއެކީ ހިންގާތީ، މަޝްރޫޢުތައް މިހާ ބާރަށް ކުރިއަށް މިދަނީ. މިހާ ބާރުމިނުގައި، ރާއްޖޭގެ އެކި ހިސާބަށް ކަންތައްތައް މިދަނީ، ކޯލިޝަނަކާ ވަކިން އަޅުގަނޑުމެން މި ހިންގާތީ. އަޅުގަނޑުމެންވެސް ވެރިކަމަށް އައީ ކޯލިޝަނެއްގެ ތެރެއިން. އެކަމަކު ދާދި އަވަހަށް ކޯލިޝަން ރޫޅިއްޖެ.\nކޯލިޝަން ރޫޅުނީކީ އެއްގޮތަކަށްވެސް އަޅުގަނޑުމެން ކުރިކަމަކުންނެއް ނޫން. އޭގެ ތަފްސީލަކަށްވެސް ދާކަށްނެތީން. ހަމަ ކުރުކޮށްލާފައި މި ދަންނަވަނީ، ސަތޭކައިން ސަތޭކަ، އެއް ސިޔާސީ ފިކުރަކަށް ދައުލަތް ހިންގުމުގެ ބާރު ލިބިއްޖެ ކަމަށްވަންޏާ، ދައުލަތް ހިންގުމާއި، ރައްޔިތުންނަށް ބޭނުންވާ ތަރައްޤީގެ މަޝްރޫޢުތައް ގެނައުމާއި، އަދި މިހެން ހުންނަ އަސާސީ އެކިއެކި ބޭނުންތައް ފުއްދައިދޭން ގެންނަ މަޝްރޫޢުތައް ގެނެސް، އެކަންކަން ތަންފީޒުކުރަން ފަސޭހަވެގެންދޭ. ކޯލިޝަނެއްގެ ތެރޭގައި މަސައްކަތް ކުރާއިރު ހަމަ ދިމާވާ އަނެއް މައްސަލައަކީ، ސަރުކާރުގެ ވަޒީރުންނަކީ، މީގެ އެންމެ މުހިންމު މުއައްސަސާ. ނޫނީ އެންމެ މުހިންމު ގުނަވަން. އެކަމަކު އެއާއެކީ ޚިދުމަތްތައް، ރައްޔިތުންނާ ހަމައަށް ފޯރުކޮށްދޭން މި ތިބެނީ ކުންފުނިތަކުން.\nމިއަދުގެ ބަނދަރު ނިމިގެންދާއިރު، ޝައްކެއްވެސްނެތްގޮތުގައި، މި މަސައްކަތް ކުރާނީ، މި މަސައްކަތްކުރާ އަޅުގަނޑުމެންގެ ސަރުކާރުގެ ކޮންމެވެސް ކުންފުންޏަކުން. ކަރަންޓުގެ މަސައްކަތް ކުރާކަމަށްވަންޏާ، މި މަސައްކަތް ކުރާނީ، ސަރުކާރުގެ ކަރަންޓް ފޯރުކޮށްދޭ ދެ ކުންފުނިން ކޮންމެވެސް އެއް ކުންފުންޏެއް. ރާއްޖެތެރޭގެ ގިނަ ރަށްރަށުގައި ކަމަށްވަންޏާ، މިކަންކަން ކުރާނީ ފެނަކައިން. ބަނދަރެއް ފުންކުރުން، މަގު ހެދުން، މިއިން ކޮންމެ ކަމަކަށް ބެއްޔަސް، އަޅުގަނޑުމެން މިކަން މި ކުރަނީ ސަރުކާރުގެ ކުންފުންޏެއްގެ ތެރެއިން. ސަރުކާރުގެ ކުންފުންޏެއް ދޫކޮށްލާފައި، ބޭރުގެ ފަރާތްތަކާއެކީ މިކަން ކުރަންވީމާ ދިމާވާ ބޮޑެތި އުނދަގޫތައްވެސް ހުރޭ. އެ އުނދަގޫތަކުގެ ތެރޭގައި، މަގު ހެދުމުގެ ނަމުގައި، މަގުހެދުމަށް މަޝްރޫޢެއް ދިނީމާ، އެއަށް ބޭނުންވާ ފައިސާ، އެއްފަހަރާ ބޮޑު އަދަދެއް ނެގުމަށްފަހު، ދެން އެ ކޮންޓްރެކްޓް ކޮންމެވެސް ސަބަބަކާހެދި ހުއްޓާލާފައި ދަނީ. ރަށްރަށުގެ މަގުގެ އެތަންމިތަން ކޮނެފައި، އެއަށް އެއްވެސް އަޅައިލުމެއް ނޯވޭ. އަޅުގަނޑުމެންނަށް ކިތަންމެ މޮޅު ކޮންޓްރެކްޓެއްވެސް، ކިތަންމެ މޮޅު އެގްރިމެންޓެއްވެސް ހެދިދާނެ. އެކަމަކު އެ ތަންފީޒު ކުރުމަކީ އެހާ ފަސޭހަކަމަކަށްނުވޭ. އަދި އަމުދުން އޭގައި ހިމެނެނީ ބޭރުގެ ކުންފުންޏެއް ކަމަށްވަންޏާ، އެ ތަންފީޒު ކުރުމަކީ، އަޅުގަނޑުމެންނަށް ކުރެވޭ ކަމެއްނޫން. އެބަޔަކު ނިންމާފައި ދިޔައިމާ، އެކަން އެ ނިމުނީ. ދެން އަޅުގަނޑުމެން އެ ފައިސާ ހޯދަން، ޝަރުޢީ މަރުޙަލާތަކުގައި، ނޫނީ އެބަޔަކު ގޮވައިގެން ބޭރުގެ ކޯޓަކަށް ގޮސްގެން މިކަންކަން ކުރެވިދާނެ. އެކަމަކު ފަސްނާޅައި ކޮނެފައިހުރި މަގުތަކަކަށް ހެދޭނެގޮތެއް ނޯވޭ. އެހެންވީމާ، މިކަހަލަ ދަތި މިވަނީ ކޯލިޝަނެއްގެ ތެރެއިން ކަންކަން ކުރާއިރު.\nއެހެންވީމާ، ވިސްނުމުގެ ތެރޭގައި މަސައްކަތް ކުރާއިރު، އަޅުގަނޑު ކޮޅުފުށީގައިވެސް ދަންނަވާލަން ބޭނުންވަނީ، ކޮޅުފުށްޓަށް މި އަންނަ ތަރައްޤީ މިހާ ބާރުމިނުގައި އަޅުގަނޑުމެންނަށް ގެނެސްދެވުނީ ޙަޤީޤަތުގައިވެސް އަޅުގަނޑުމެންގެ ސަރުކާރަކީ، ސަތޭކައިން ސަތޭކަ ޕީ.ޕީ.އެމް.ގެ ސަރުކާރަށްވެފައި، ތަންފީޒު ކުރަން ތިބި މީހުންނަކީ، ސަތޭކައިން ސަތޭކަ، އެއް ފިކުރުގައި ތިބި ބަޔަކަށްވާތީ. އެހެންވީމާ، ކަންކަން ތަރައްޤީ ކުރެވޭނެ. ކޮޅުފުށީގެ ތަފާސްހިސާބު އަޅުގަނޑު މިދަންނަވާލީ. ކޮޅުފުށީގެ ތަފާސްހިސާބު ދަންނަވާލާއިރުވެސް އަޅުގަނޑު ހަމަ ދަންނަވާނަން، އަޅުގަނޑުމެން ބޭނުންވަނީ އިރާދަކުރެއްވިއްޔާ، ހަމަ ރައްޔިތުންގެ ތަރައްޤީއާއެކީ ކުރިއަށްދެވޭނެ ގޮތްތައް ރާވަން.\nއަޅުގަނޑު ކޮންމެހެން ސިޔާސީ ވާހަކަތަކެއްނޫން، ކޮންމެ ތަނެއްގައި ދައްކަމުން މި އަންނަނީ. އަޅުގަނޑު މިހާރު ދައްކަމުން މި އަންނަނީ، އަންނަ ފަސް އަހަރަކީ އިރާދަކުރެއްވިއްޔާ، ރައްޔިތުންގެ ތާއީދާއެކީ، އަޅުގަނޑަށް ރައްޔިތުންނަށް ޚިދުމަތް ކުރުމުގެ ފުރުޞަތު ލިބިއްޖެ ކަމަށްވަންޏާ، އެކި ދާއިރާތަކަށް އަޅުގަނޑު ގެންނަން ބޭނުންވާ ތަރައްޤީ. އެއީ އަޅުގަނޑުމެންގެ ތަޞައްވުރު. އެ ތަޞައްވުރު އެކުލަވައިލައިގެން އެކި ދާއިރާތަކުގެ ތަޞައްވުރުގެ ވާހަކަ މި ދައްކަނީ. އެކި އުމުރުފުރައިގެ އެކި ގިންތިތަކަށް، ކޮށްދޭނެ ކަންތައްތަކުގެ ވާހަކަ އަޅުގަނޑު މި ދަންނަވަނީ، އެކަންކަން އަޅުގަނޑުމެން ކުރަން ބޭނުންވާތީ. އަދި އެކަންކަން އިރާދަކުރެއްވިއްޔާ ކުރެވޭނެތީ. އެހެންވީމާ، އަޅުގަނޑު ދަންނަވަމުން މިއައީ އެކި ގިންތިތަކުގެ ވާހަކަ. ހަމައެއާއެކީ، މ. އަތޮޅުގެ މި ދަތުރުގައި އަޅުގަނޑު ފަށްޓައިގެން މިގެންދަނީ ޞިއްޙީ ދާއިރާގެ ވާހަކަތަކެއް. ޞިއްޙީ ދާއިރާގެ ވާހަކަތަކުގެ ތެރެއިން، މިރަށުގައި އެންމެފަހު ވާހަކައެއްގެ ގޮތަށް، ދެން ހުރި އެހެން ރަށްރަށުގައިވެސް އަޅުގަނޑުމެން ހަމަ މެނިފެސްޓޯގެ އެކި ވާހަކަ ދައްކަމުން ދާނަން.\nމި ދުރުގައި ހުރި ރަށްރަށުގައި، ޙަޤީޤަތުގައިވެސް އެންމެ އުނދަގޫ އެއްކަމަކީ، ޞިއްޙީ ދާއިރާއަށް ބޭނުންވާ ހުރިހާ ފުރިހަމަކަމެއް، ކޮންމެ ރަށަކަށް ހަމަކޮށްދިނުން. ކޮންމެ ރަށަކަށްވެސް އަޅުގަނޑުމެންނަށް، ކޮންމެވެސް ފެންވަރެއްގެ ޑޮކްޓަރުންތަކެއް ގެނެސްދެވިދާނެ. އެކަމަކު ކޮންމެވެސް ޚާއްޞަ ފަންނެއްގެ ޑޮކްޓަރެއް، ކޮންމެވެސް ރަށަކަށް ނުލިބިގެން އަބަދުވެސް މި އުޅެންޖެހެނީ. އެއީ އެ ޑޮކްޓަރުން ޒިޔާރަތްކުރަން، ނޫނީ އެ ޑޮކްޓަރުންނަށް މަޤާމު، ނޫނީވިއްޔާ ވަޒީފާ ލިބެން މިއޮތީ ހަމައެކަނި ދިވެހިރާއްޖެއަކުންނެއް ނޫން. ޑޮކްޓަރުންނަކީ ރާއްޖެއިން ބޭރުގައިވެސް ހުރިހާ ތަނަކަށް ބޭނުންވާ ބައެއް. އަދި އަމުދުން ނަރުހުންނާއި، ބައެއްކަހަލަ ސްޕެޝަލިސްޓުންނަކީ، ދުނިޔޭގެ ހުރިހާ ދިމާއެއްގައި އެމީހުންނަށް ވަޒީފާ ލިބޭނެ މީހުން. އެހެންވީމާ، އަޅުގަނޑުމެން ސިޔާސީ މީހުން ކަންކަން ނިންމާއިރު އަޅުގަނޑުމެން، ޚިޔާލަށް ގެންނަންވާނެ، މިކަންކަން ކުރުމަކީ، އަޅުގަނޑުމެންގެ 187 ރަށް އޮންނައިރު، ކޮންމެވެސް ފެންވަރެއްގެ ޞިއްޙީ ޚިދުމަތް ލިބޭ ތަނެއް ކޮންމެ ރަށެއްގައިވެސް ހުންނާނެ. އަދި އަތޮޅާ ހަމައަށް ދިޔައިމާ އެއަށްވުރެ ފެންވަރު ރަނގަޅުވެ، ސަރަޙައްދާ ހަމައަށް ދިޔައިމާ އެއަށްވުރެ ފެންވަރު ރަނގަޅުވެގެން އެބަދޭ.\nއެހެންނަމަވެސް، ހުރިހާ ރަށެއްގެ ޞިއްޙީ ފެންވަރު، ނިޒާމު އެއްވަރަކަށް ގެނައުމަކީ، ފަސޭހަކަމަކަށް ނުވާނެ. އަޅުގަނޑުމެން މިކުރާ މަސައްކަތުގެ ތެރޭގައި މި ދެންނެވިކަހަލަ، އެންމެ ބޮޑެތި މުހިންމު ކަންތައްތަކަށް ބޭނުންވާ ޚާއްޞަ ފަރުވާތައް ބޮޑެތި ރަށްރަށުން ލިބޭނެ. އެއީ، އަޅުގަނޑުމެންގެ މެނިފެސްޓޯގެ ތެރޭގައި ހިމަނާފައި އޮތް ކަމެއް. އެކަމަކު މިހެން ހުންނަ ދުރު ރަށްރަށުގައި ހުރިހާ ޚިދުމަތެއް ހަމަކޮށްދިނުމަކީ އަޅުގަނޑުމެންނަކަށްވެސް ފަސޭހަކަމަކަށް ނުވާނެ. އަދި ފަސް އަހަރެއްގެ މުއްދަތެއްގައި، ކުރެވޭ ކަމަކަށްވެސްނުވޭ. މިއަށް އޮންނަ އެންމެ ފަސޭހަ ޙައްލެއް ގޮތުގައި މިއޮތީ ހަމަ ޙަޤީޤަތުގައިވެސް މިހުރި ހުރިހާ ޞިއްޙީ މަރުކަޒުތައް ނެޓްވާރކަކުން ގުޅާލާފައި އަދި ޞިއްޙީ ދާއިރާގެ ފަރުވާއާއި، ޞިއްޙީ ދާއިރާގެ އެޑްވައިޒް، އެކަމުގެ ފަންނީ މީހުން އެ ތިބެނީ މާލޭގައި ކަމުގައިވީނަމަވެސް، ތިނަދޫގައި ކަމުގައިވީނަމަވެސް، ފުވައްމުލަކުގައި ކަމުގައިވީނަމަވެސް، އޭގެ ފަންނީ ޚާއްޞަ ޑޮކްޓަރުން އެ މަޢުލޫމާތު މިތާ ތިބޭ ޑޮކްޓަރުންނާ ހިއްސާކޮށްގެން، އެމީހުންގެ އިރުޝާދާއެކީ، ޕޭޝަންޓުންނަށް ޚިދުމަތް ދެމުން ގެންދިޔުން. އެކަހަލަ ޑޮކްޓަރަކަށް މާލެއިން ފުރައިގެން މިކަހަލަ ރަށަކަށް އައިސް، އަނެއްކާ މިތަނުގައި ކޭމްޕް ޖަހާފައި އެހެން ރަށަކަށް ގޮސް، އެއީވެސް ކުރެވިދާނެ ކަމެއް. ފަސޭހަކަމެއްނޫން. އެއީ، މާލެއާއި މާލެ ކައިރީގެ އާބާދީއަށް ބަލާކަމަށްވަންޏާ ޚިދުމަތްދޭންޖެހޭ އެއްލައްކަ ސާޅިސްހާސް މީހުންނަށްވުރެ އާބާދީ ބޮޑުކަންނޭނގެ. އެހެންވީމާ އެއީކީ ކުރެވޭނެ ކަމެއް ނޫން.\nއެހެންވީމާ، އަޅުގަނޑުމެންގެ ސަރުކާރެއްގެ އެންމެ ފުރަތަމަ އިރާދަކުރެއްވިއްޔާ، ކުރިއަށް އޮތް ދެއަހަރުގެ ތެރޭގައި އަޅުގަނޑުމެން ކުރަންބޭނުންވާ ކަމަކީ، މިކަހަލަ ހުރިހާ ޞިއްޙީ ދާއިރާގެ ހުރިހާ މަރުކަޒުތަކެއް އަޅުގަނޑުމެން ބޭނުންވަނީ، ޓެލެމެޑިސިން ނެޓްވާރކަކުން އަޅުގަނޑުމެންގެ މައި ހޮސްޕިޓަލާ ގުޅާލަން. މައި ހޮސްޕިޓަލް ނިމިގެން ދިޔައިމާ، އަޅުގަނޑުމެން ކުރާ އުންމީދަކީ، ރާއްޖެއިން ބޭރަށް އަޅުގަނޑުމެން މިހާރު ފަރުވާއަށްމިދާ ހުރިހާ ޚާއްޞަ ބަލިތަކުގެ ފަރުވާ އިރާދަކުރެއްވިއްޔާ މައި ހޮސްޕިޓަލުން ލިބިގެންދާނެ. އަނެއްކާ ލިބިގެންދާނީ ހަމަ އެންމެ ޤާބިލު، އެންމެ އެކަމުގެ ތަޖުރިބާހުރި ޑޮކްޓަރުންގެ ތެރެއިން. އެހެންވީމާ، އެވަރު މީހުންގެ ކޮންސަލްޓެންސީ ހަމަ މިރަށްރަށުގައި އެފަރުވާއަށް ބޭނުންވާ މީހުންނަށް، މިރަށްރަށުގެ ޑޮކްޓަރުން މެދުވެރިކޮށް ލިބޭނެ ގޮތްތަކެއް އަޅުގަނޑުމެން މި ހަމަޖައްސަނީ.\nއެއާއެކީ އަޅުގަނޑު ދަންނަވާލަން ބޭނުންވޭ، އެންމެ ޒުވާން ކުދިންނަށް ފަހަރުގައި އެހާ މުހިންމު ކަމަކަށް ޞިއްޙީ ދާއިރާނުވެ ހިނގައިދާނެކަންނޭނގެ. އެކަމަކު ދޮށީ ޢުމުރުގެ މީހުންނާއި، މެދު ޢުމުރުގެ މީހުންނަށް މިއީ ޝައްކެއްވެސްނެތްގޮތުގައި، އެންމެ މުހިންމު ކަންތައް. އެންމެ ޒުވާން ކުދިންނަށް، މި ރަށްރަށުގެ ކޮޅުފުށީގެވެސް ބޭނުންވާނީ، ފުޓްސެލް ދަނޑާއި، ކޮފީ ބޮވޭނެ ގޮތާ، މިކަހަލަ ކަންތައްތައް ކަންނޭނގެ. އެއީ ޒުވާނުންގެ މިޒާޖު. އެހެންވީމާ، މެދު އުމުރުގެ މީހުންނާއި، ދޮށީ އުމުރުގެ މީހުންނަށް ޞިއްޙީ ދާއިރާގެ ކަންތައްތައް ފުރިހަމަކޮށްދެވެމުން ދާއިރުވެސް، މިއަދުވެސް މިރަށުގައިވެސް އަޅުގަނޑު ޒުވާނުންނަށް ދަންނަވާލަން ބޭނުންވަނީ، އަޅުގަނޑުމެން ހިންގާ ތަރައްޤީގެ މަޝްރޫޢުތަކުގައި ޒުވާނުންނަށް ބޭނުންވާ ހުރިހާ ކަމެއް އިރާދަކުރެއްވިއްޔާ ފުއްދައިދެމޭ. ހަމަ ފުޓްސަލް ދަނޑާއި، ސްޕޯޓްސް އެރީނާގެ އިތުރަށް، ހަމަ ޒުވާނުންނަށް ބޭނުންވާ އެންމެ މުހިންމު ކަމަކަށް މި އޮންނަނީ، ވަޒީފާ. ނޫނީވިއްޔާ ޢާމްދަނީ ހޯދުމުގެ ފުރުޞަތާއި ބޯހިޔާވަހިކަން. އެހެންވީމާ، މިކަންކަމަކީ، އަޅުގަނޑުމެންގެ ސަރުކާރުގައި މިހާރުވެސް، ރައްޔިތުންނަށް ކަށަވަރުވާވަރަށް އަޅުގަނޑުމެންނަށް މަސައްކަތް ކޮށްދެވިފައި ހުރި ކަންކަން.\nބޯހިޔާވަހިކަމުގެ މަޝްރޫޢުތަކަށް ބަލާކަމަށްވަންޏާ، ރާއްޖޭގެ އެކި ހިސާބުގައި މަދުވެގެން، އަޅުގަނޑު ހަނދާންވާގޮތުން ވެއްޖިއްޔާ، ހައެއްކަ އަށެއްކަ ރަށުގައި މިހާރުވެސް ހުންނާނީ އެޕާޓްމަންޓް ހަދާފައި. އެތަންތަން އެހެރީ އެކި ފަރާތްތަކާ ހަވާލުވެސްކުރެވިފައި. އަދި ހަމައެހެންމެ މިހާރުވެސް އަޅުގަނޑުމެންގެ މިއަހަރުގެ ބަޖެޓުގައިވެސް އެހުރީ، ބިން ހިއްކާފައި ހުރި އިތުރު ރަށްރަށުގައި، ހަމަ މާލޭގައި ހަދާގޮތަށް ބުރިބުރިއަށް ހަދައި، އެޕާޓްމަންޓްތައް އެގޮތަށް ދޫކޮށްލަން އަޅުގަނޑުމެން އެހުރީ ހަމަ ނިންމާފައި. ބިން އޮތް ބޮޑެތި ރަށްރަށުގައި، ބިން ވަކިވަކިން ކަފާފައި މީހުންނަށް ދެވިދާނެކަންނޭނގެ. އެކަމަކު އެވަރު ތަނެއްގައި، އުޅެވޭނެގޮތެއް ތަނަވަސްކުރުމަކީ، އަނެއްކާވެސް އަނެއް ބޮޑު ތަކުލީފު. އެހެންވެގެން ސަރުކާރުގެ ވިސްނުމުގައި މިހުރީ މިހެން ހުންނަ ރަށްރަށުގައިވެސް، ބިން ވަކިން އަދި ދޫކުރިކަމުގައިވީނަމަވެސް ހަމަ އެޕާޓްމަންޓްތައް، މާލޭގައި، ނޫނީ ހުޅުމާލޭގައި ހެދޭގޮތަށް އަޅުގަނޑުމެންވެސް ހަދާންޖެހޭނެއޭ.\nއެހެންވީމާ، ހުޅުމާލޭގެ [ހިޔާ] މަޝްރޫޢުގެ މަސައްކަތް މިހާރު އެދަނީ ފެށިގެން ވަރަށް ބާރަށް. ވަރަށް ގިނަ ކުންފުނިތަކުން އަދި ބޭރުގެ، ކޮންޓްރެކްޓް ނެގި ފަރާތްތަކުންވެސް އެހުރީ މަސައްކަތް ފަށާފައި. އެމަސައްކަތް ނިމިގެންދާއިރު، އަޅުގަނޑުމެން އޭރު ބުނިގޮތަށް އެއްލައްކަ ވިހިހާހެއްހާ މީހުންނަށް އާބާދީ، ނޫނީ އާބާދީގެ އެއްލައްކަ ވިހިހާހެއްހާ މީހުންނަށް ބޯހިޔާވަހިކަން ކަށަވަރުވެގެންދާނެ. އަނެއްކާ މި ހުޅުމާލޭގައި މި ހަދަމުންގެންދާ ހިޔާ މަޝްރޫޢުގެ ބޮޑު އަމާޒަކީ ޙަޤީޤަތުގައި އަލަށް މީހުންނާ އިނދެގެން އުޅޭ ޒުވާނުން. އެ ކެޓެގަރީ އެއޮތީ ޚާއްޞަކޮށްފައި. އޭގެ މާނައަކީ އެހެން ކެޓެގަރީތަކަށް ކަންތައްތައް ނުވަނީކީއެއް ނޫން. އެހެންވީމާ، މިއީ ޒުވާނުންނަށް އެންމެ މުހިންމުވާ ކަންތައް.\nއެހެންވީމާ، ދޮށީ އުމުރުގެ މީހުންނަށް ކަންތައްތައް ކޮށްދޭ ވާހަކަ ދަންނަވާއިރުވެސް، އަޅުގަނޑު ހަމަ ޒުވާނުންނަށް މިއަދުވެސް ތަކުރާރުކޮށް ދަންނަވަން ބޭނުންވަނީ، ޒުވާނުންނަށް ބޭނުންވާ ކަންތައްތަކެއް، މި ސަރުކާރުންނޭ އެންމެ އިސްކަންދީގެން މި ގެންދަނީ. އަދި ހަމަ މެދު އުމުރުގެ ބޭފުޅުންނަށް އަޅުގަނޑު ދަންނަވާލަން ބޭނުންވާ ވާހަކައެއް އެބައޮތް ކޮޅުފުށީގައި. މުޅި ރާއްޖޭގެ ހުރިހާ ރައްޔިތުންވެސް މި އަޑުއައްސަވާނެ. 65 އަހަރުން މަތީގެ މީހުންނަށް މިހާރު ލިބޭ ޢިނާޔަތް، އަޅުގަނޑުމެންގެ ތަނަވަސްކަން ހުރި މިންވަރުން ފަސްހާހަށްވުރެ މައްޗަށްދާނެ ވާހަކަ އަޅުގަނޑު އިއްޔެ އިޢުލާނު ކުރިން. އިރާދަކުރެއްވިއްޔާ، އެކަން އަޅުގަނޑުމެން ކުރާނަން. އެ އަދަދެއް އަޅުގަނޑަށް އަދި ހަމަ ނުދެންނެވިގެން މިއުޅެނީ، އަޅުގަނޑުމެން ހިސާބުތަކެއްގެ ތެރޭގައި އަދި އުޅޭތީ. އެހެންނަމަވެސް އެއީ ކަށަވަރުކަމެއް. އިރާދަކުރެއްވިއްޔާ އެކަން އަޅުގަނޑުމެން ހަމަޖައްސާނަން. ހަމަ އެއާއެކީ، ކަނބަލުންނަށް ކޮށްދޭނެ ކަންތައްތަކުގެ ވާހަކަވެސް އަޅުގަނޑު މި އަންނަނީ ދަންނަވަމުން. ޒުވާނުންނަށް ކޮށްދޭނެ ކަންތައްތަކުގެ ވާހަކަ، އަޅުގަނޑުގެ މެނިފެސްޓޯގެ ބޮޑުބަޔަކީ، ޒުވާނުންނަށް އަމާޒުކޮށްފައި ހުރި ތަރައްޤީއާއި، ޒުވާނުންނަށް އަމާޒުކޮށްފައި ހުރި ކުޅިވަރާއި، މުނިފޫހިފިލުވުމުގެ ހަރަކާތްތައް. އެއާއެކީ ވަޒީފާގެ ކަށަވަރުކަން ދެންމެ އަޅުގަނޑު މި ދަންނަވާލީ، ހަތްދިހަ ހަހާސް ވަޒީފާގެ ވާހަކަ.\nއަޅުގަނޑުމެންނަށް ވާހަކައެއް ނުދެންނެވި ދޫކޮށްލެވިފައި އޮތް ބަޔަކަށްވަންޏާ ވާނީ، މެދު އުމުރުގެ މީހުން، ނޫނީވިއްޔާ ދޮށީ އުމުރަށް ހިޖުރަކުރަން ކައިރިވެފައި ތިބި މީހުން. ގާތްގަނޑަކަށް 55 އަހަރާއި 65 އަހަރާ ދެމެދުގެ މީހުންގެ ވާހަކަ މި ދެއްކެނީ. 65 އަހަރާ ހަމައަށް ދިޔައިމާ، ޝައްކެއްވެސްނެތްގޮތުގައި، ދައުލަތުގެ ޢިނާޔަތްތެރިކަން ލިބިގެން އެބަދޭ. އެކަމަކު ދިވެހިރާއްޖޭގެ ޒުވާން އާބާދީ އިތުރުވަމުންދާ މިންވަރަށް ބަލާފައި، މީގެ ކުރީގެ ސަރުކާރުތަކުން މިވަނީ ނިންމާފައި، މީހުން ސަރުކާރުގެ ވަޒީފާއިން، ނޫނީ ސިވިލް ސަރވިސްގެ ވަޒީފާއިން މުސްކުޅިކުރާ އުމުރެއް އެއޮތީ ޤާނޫނުގައި ކަނޑައަޅާފައި. އެ އުމުރު މިއޮތީ 65 އަހަރަށް ހަމަޖައްސާފައި. އަދި އިންޑިވިޖުއަލް ރިޓަޔަރމަންޓެއް، ނޫނީވިއްޔާ ރިޓަޔަރމަންޓަށް ހިތްވަރު ދިނުމުގެ ގޮތުން، ސަރުކާރުން ޢިނާޔަތެއް ދީފައި، 55 އަހަރާއި 60 އަހަރާ ދޭތެރެއިންވެސް މީހުންނަށް ރިޓަޔަރ އެބަ ކުރެވޭ. އެއީ މިހާރު އޮތް ޤާނޫނީ އުސޫލު. އެ ޤާނޫނީ އުސޫލަށް ބަދަލެއް ގެނެސްގެން ކަންކަން ކުރުމަކީ، މިވަގުތު މިހާ އިންތިޚާބާ ކައިރިވެފައި އޮއްވާ، އެއީކީ ފަސޭހަ ކަމަކަށްވެސް ނުވާނެ. އަނެއްކާ އޭރުގެ ސަރުކާރުތަކުން އެކަން ކޮށްފައި އެއޮތީ، ވިސްނުންތަކެއްވެސް ވިސްނާފައި.\nއެކަމަކު މިހާރު އަޅުގަނޑުމެންގެ ޞިއްޙަތަށާއި ދުޅަހެޔޮކަމަށް މި އަންނަ ބަދަލުތަކަށް ބަލާއިރު، އަދި އަޅުގަނޑުމެންގެ ހަރަކާތްތެރިކަމަށް ބަލާއިރު، އަޅުގަނޑު އަމިއްލަގޮތުން ގަބޫލެއްނުކުރަން، 55 އަހަރާއި 65 އަހަރުގެ މީހުންނަކީ، ކޮންމެހެން މަސައްކަތެއް ނުކޮށް، ކުރާނެ ކަމެއް ނެތިފައި، އަދާކުރާނެ ވަޒީފާއެއް ނެތިފައި، ގޭގައި ތިބެންޖެހޭ ބައެއް ކަމަކަށް އަޅުގަނޑަކަށް ގަބޫލެއްނުކުރެވޭ. އެމީހުންނަކީ މަސައްކަތް ކުރެވޭނެ ބައެއް. 65 އަހަރުން މައްޗަށް ދިޔައިމާވެސް އެކި ފަންނުތަކުގެ މީހުންނަކީ، މަސައްކަތް ކުރެވޭނެ މީހުން. އޭރުގެ ޤާނޫނު، 65 އަހަރުގެ ރިޓަޔަރމަންޓް ކަނޑައެޅިއިރާއި، މިއަދު އަޅުގަނޑުމެންގެ ހާލަތު އިރާދަކުރެއްވިއްޔާ ބަދަލުވެއްޖެ. މި ހާލަތު ބަދަލުވީ މުޅި ރާއްޖެއަށް މިއައި ތަރައްޤީއާއި ރާއްޖޭގެ ތަނަވަސްކަމާ ގުޅިގެން.\nއެހެންވީމާ، މިއަދުގެ ހާލަތަށް ރިޢާޔަތް ކުރާއިރު، އަޅުގަނޑު ކަނޑައެޅިގެން ވަކި ޕްރޮގްރާމްތަކެއް މިއަދުގެ މި ޖަލްސާއަކު ނުދަންނަވާނަން. އެކަމަކު އިރާދަކުރެއްވިއްޔާ ކުރިއަށް އޮތްތަނުގައި، އަޅުގަނޑުމެން އެކަހަލަ މަސައްކަތްތަކެއް ކުރާ ވާހަކަ މި ދަންނަވަނީ. ކަންތައްތަކެއް އިޢުލާނު ކުރާނަން. އެކަމަކު ހަމަ ދަންނަވާލަން ބޭނުންވަނީ، މި އުމުރުފުރައިގެ ބޭފުޅުންނަށް، އަޅުގަނޑެއް ގަބޫލެއްނުކުރަމޭ، މި އުމުރުފުރައަށް ދިޔައިމާ، މަސައްކަތް ކުރާނޭ ހަކަތަ ނެތިގެން، އެބަޔަކު ގޭގައި ތިބެންޖެހޭނެ ކަމަކަށް. މިސާލަކަށް ބައްލަވާ، ޚާއްޞަ ފަންނީ ގިންތިއަކަށް. ޚާއްޞަ ފަންނަކަށް ބައްލަވާ! ޑޮކްޓަރެއް. ޑޮކްޓަރެއްގެ އުމުރުން 60 އަހަރަށް ދިޔައިމާ، ކީއްވެގެންތޯ އޭނާ ރިޓަޔަރ ކުރަންޖެހެނީ؟ އަޅުގަނޑުމެން އެންމެ ކައިރިން މިދާ ރަށްތަކަށް ބަލާއިރު، 60 ން މަތީ އުމުރުގެ ކިތައް ޑޮކްޓަރުންނަށްތޯ އަޅުގަނޑުމެންގެ ޕޭޝަންޓުން މި ދައްކަނީ؟ އެހެންވީމާ، 60 އަހަރަށް މީހެއްގެ އުމުރު ދިޔުން އެއީ، ޑޮކްޓަރުންގެ ޚާއްޞަ ފަންނަށް ބެލިނަމަވެސް، އެއީކީ ރިޓަޔަރ ކުރަންޖެހޭ އުމުރަކަށްނުވޭ.\nއެހެނެއްނޫން، ފަހަރެއްގައި ވެދާނެކަންނޭނގެ، ސާރޖަރީ ހަދާ ޑޮކްޓަރުންނާ، މިކަހަލަ މީހުންނަކީ، ވަކި އުމުރަކަށް ދިޔައިމާ، އެމީހުންނަށް މަސައްކަތުގެ އުނދަގޫތަކެއް ހުންނާނެތީވެ، ރިޓަޔަރ ކުރަންޖެހޭ ބަޔަކަށްވެދާނެ. އެކަމަކު އެމީހުންގެ ފަރުވާއަށް ބަލާކަމަށްވަންޏާ، ނޫނީވިއްޔާ ފަރުވާއަށް އެދި އަންނަ މީހުންގެ ފަރުވާއަށް ބަލާކަމަށްވަންޏާ، މި ޑޮކްޓަރުންނަކީ އެއްގޮތަކަށްވެސް، މަސައްކަތް ހުއްޓާލާފައި ގޭގައި ތިބެންޖެހޭ ބައެއްނޫން. ޓީޗަރުންނަށް ބެއްޔަސް މިކަން އޮތީ މިގޮތަށް. ކީއްވެގެންތޯ ދިވެހި މުދައްރިސެއް، ނޫނީ އިސްލާމް މުދައްރިސެއް 55 އަހަރުވީމާ، އޭނާ ކޮންމެހެން ރިޓަޔަރ ކުރަން އަޅުގަނޑުމެން މިއުޅެނީ؟ 55 އަހަރުވީމާ ކީއްވެގެންތޯ ކުލާސްރޫމްގައި ފިލާވަޅު ނަގައިނުދެވޭނެ ކަމަށް އަޅުގަނޑުމެން މި ވިސްނަނީ؟ އަޅުގަނޑުމެން ބޭރު ކަރަކަރައަށްދޭ އެބަ ދިވެހިރާއްޖޭގެ ޒުވާން ކުދިން. ޒުވާން ކުދިންނަށް ލެކްޗަރ ހޯލްތަކުގައި، އޮޑިޓޯރިއަމްތަކުގައި، ގިނަފަހަރު ތަޤުރީރު ކުރަން، ފިލާވަޅު ނަގައިދޭން އެ ތިބެނީ މި އުމުރަށްވުރެ ދޮށީ މީހުން. އެހެންވީމާ، ރާއްޖޭގެ ހާލަތު ބަދަލުވެގެން މިއުޅެނީ ކީއްވެގެންތޯ؟ އެހެންވީމާ، އަޅުގަނޑުމެންގެ ވިސްނުމުގައި، އަޅުގަނޑުމެންގެ ފިކުރުގައި 55 އަހަރާއި 65 އަހަރާ ހަމައަށް ދިޔައަކަސް އަދި ނުޖެހޭ މަސައްކަތް ދޫކޮށްލާފައި ދާކަށެއް.\nއަޅުގަނޑުމެންގެ ވިސްނުމުގައި، އެއަށްވުރެ ދޮށީ އުމުރަކަށް ދިޔަނަމަވެސް، މަސައްކަތް ކުރެވޭނެ. އެހެންވީމާ، 72 އަހަރުވިޔަސް، 73 އަހަރުވިޔަސް އަޅުގަނޑު ގަބޫލުކުރަނީ މަސައްކަތް ކުރެވޭނެ ކަމަށް. އެކަމަކު، މި އުމުރުފުރައަށް ވަކި މިވެނިކަމެއް ކޮށްދޭނަމެކޭ އަދި އަޅުގަނޑު ބުނަނީކީއެއްނޫން. އެކަމަކު، މިއަދުވެސް އަޅުގަނޑު ކަށަވަރުކޮށްދޭން ބޭނުންވަނީ، މި ގިންތި، ނޫނީ މި އުމުރުފުރައާ ދޭތެރޭގައި އަޅުގަނޑުމެންގެ ވިސްނުން އެބަހުއްޓޭ. އަޅުގަނޑުމެންގެ ވިސްނުން ހުރިގޮތް، އަޅުގަނޑު މި ދަންނަވާލީ. އަޅުގަނޑު އެއްގޮތަކަށްވެސް ގަބޫލުކުރާކަށް ބޭނުމެއްނޫން. ކޮންމެހެނެއް މަސައްކަތް ނުކުރެވިގެން، މަސައްކަތް ކުރުމުގެ ހަކަތަ ނެތިގެން، މިއީކީ ރިޓަޔަރކޮށްފައި، މަސައްކަތެއްނެތި އަތްއުރާލައިގެން ތިއްބަވަންޖެހޭނެ ގިންތިއެއް ކަމަކަށް އަޅުގަނޑު ގަބޫލެއްނުކުރަން. އަދި މިއިކީ، ކޮންމެހެން ދޮށީ ރައްޔިތުންނަށް ވީތީއެއްވެސް ނޫން. މި އުމުރުފުރައިގެ ބޭފުޅުންނަކީ، އެ ބޭފުޅުންގެ ފަންނީ މަސައްކަތްތަކަށް ބެލިނަމަވެސް، އަދި އެހެން މަސައްކަތްތަކަށް ބެލިނަމަވެސް، ހަމަ ދައުލަތް ބިނާކުރުމުގައި އެކިއެކި އިޚުލާޞްތެރި މަސައްކަތްތަކެއް އަދި ހަލުވި މަސައްކަތްތަކެއްވެސް ކޮށްދެއްވޭނެ ބޭފުޅުން. އެހެންވީމާ، މި ބޭފުޅުންނަށްވެސް އަޅުގަނޑު ބޭނުންވޭ، ހަމަ މިދެންނެވި ކަހަލަ ރަނގަޅު މެސެޖެއް ދޭން.\nއެއާއެކީ، އަދިވެސް އަޅުގަނޑު ދަންނަވާލާނަން. އަޅުގަނޑުމެން ބޭނުންވަނީ، އެކި ދާއިރާތަކުން، އިޤްތިޞާދީ ދާއިރާތަކުން ކުރިއަށްދާން. އިޤްތިޞާދީ އެކިއެކި ދާއިރާތަކުން ރަށްރަށަށް ބޭނުންވާ ވަސީލަތްތައް ފުރިހަމަކުރުމަކީ، މުޅި ރާއްޖޭގެ ތަނަވަސްކަން ތަންދޭ މިންވަރަކުން، އަޅުގަނޑުމެންނަށް ކުރެވޭނެ ކަންކަން. މީގެ ފަސް އަހަރު ކުރިން، މިސާލަކަށް، ކާކުތޯ ހިތަށްއަރާނީ، އަޅުގަނޑުމެންގެ ބައިނަލްއަޤްވާމީ އެއަރޕޯޓް، މިސާލަކަށް، އެއްހާސް މިލިއަން ޑޮލަރު ހޭދަކޮށްގެން އަޅުގަނޑުމެން އެތަނުގައި، އަޅުގަނޑުމެން މި ހިންގާ ބިޔަ މަޝްރޫޢު ހިންގާނެކަމަށް. ކާކަށްތޯ މީގެކުރިން ޚިޔާލަށް ގެނެވޭނީ، މިސާލަކަށް ދިވެހިރާއްޖޭގެ މާލިއްޔަތުގައި އެވަރަށް ހަކަތަ އެބަހުރި ކަމަށް. ނޫނީ އަޅުގަނޑުމެންގެ އެކިއެކި ރަޙްމަތްތެރި ޤައުމުތަކުގައި ބުނެގެން އަޅުގަނޑުމެންނަށް 300 މިލިއަން ޑޮލަރުގެ އެހީން ބްރިޖެއް އެޅޭނެކަމަކަށް ކާކުތޯ ގަބޫލުކުރާނީ.\nއަޅުގަނޑުމެން ސަރުކާރާ ހަވާލުވިއިރު ސަރުކާރުގެ ދަރަނި އޮތީ، ބޮޑު ދަރަންޏެއްގެ ގޮތުގައި. ސަރުކާރުގެ މާލިއްޔާގެ އޭރުގެ ދަރަންޏަކީ ގާތްގަނޑަކަށް އޮނަތިރީސްހާސް މިލިއަން ރުފިޔާ. ގާތްގަނޑަކަށް ދެ އަހަރާއި ތިން އަހަރުގެ ޖުމުލަ ޤައުމީ އުފެއްދުންތެރިކަމުގެ މިންވަރު އޮތީ ދަރަނިވެފައި. އެހެންވީމާ، އޭރުގެ ހިސާބުތަކަށް ބަލާއިރު އެއްވެސް މީހަކު ގަބޫލެއްނުކުރާނެ، އަޅުގަނޑުމެން ބޭރުގެ އެހީއަށް ދިޔަނަމަވެސް، ބޭރުގެ އެހީ މިގޮތަށް ލިބިދާނެ ކަމަކަށް. އަދި އަޅުގަނޑުމެންގެ ހިތަށްވެސް ގެންނާކަށް ބޭނުމެއްނުވާނެ، އަޅުގަނޑުމެން ތިރީހަކަށް މިލިއަން ޑޮލަރުން ފެށި އެއަރޕޯޓު، އަޅުގަނޑުމެން މިއަދު އެއްހާސް މިލިއަން ޑޮލަރު ހޭދަކޮށްގެން، އަށް މިލިއަން ފަސިންޖަރުންނަށް އަޅުގަނޑުމެންގެ މެހުމާންދާރީ އަދާކުރާވަރުގެ ގިމަތައަކަށް އެތަން ބަދަލުވެގެންދާނެ ކަމަކަށް އަޅުގަނޑުމެންގެ ޚިޔާލަކަށް ނުގެނެވޭނެ. އެކަމަކު، އެ މަސައްކަތް ކުރާކަމަށްވަންޏާ، އެއީ އަޅުގަނޑު މިދަންނަވަނީ، ހުރިހާ ދާއިރާއަކުން އަޅުގަނޑުމެން ކުރިއަށްދާންޖެހޭ ސަބަބު. އެ ހުރިހާ ދާއިރާއަކުން އަޅުގަނޑުމެން ކުރިއަށްދާންޖެހޭ ސަބަބަކީ، ދެނެއް އިރާދަކުރެއްވިއްޔާ މިސާލަކަށް، ހަމަ އެންމެ ދާއިރާއެއް ހިންގަވާ ބަލަމާ!\nޞިއްޙީ ދާއިރާ. ދަރުމަވަންތަ ހޮސްޕިޓަލް ނިމިގެން އަޅުގަނޑު މި ކުރަން ވިސްނާ ފެންވަރުގައި މި ސަރަޙައްދީ ހަސްފަތާލުތަކަށް މި ގެންނަންޖެހޭ، ފެންވަރު މަތިކޮށް، އަޕްގްރޭޑް ކުރުމުގެ މަސައްކަތްތައް ނިމިގެންދާއިރު މި ރަށްރަށުގައި ތިއްބަވާ ރައްޔިތުންނެއް ހަމަގައިމުވެސް، ހިތުގެ ފަރުވާ ހޯދާކަށް ރާއްޖެއިން ބޭރަށް ދާކަށް ނުޖެހޭނެ. ހިތުގެ މައްސަލަ ޖެހިގެނެއް އެންޖީއޯ ޕްލާސްޓީ ހަދާކަށް ރާއްޖެއިން ބޭރަކަށް ދާކަށެއް މިއަދަކު ނުޖެހޭނެ. ސްޓެންޓް ލައްވާކަށް ރާއްޖެއިން ބޭރަށް ދާކަށް ނުޖެހޭނެ.\nމީގެ ކުރީގައި، އެއީ އަޅުގަނޑުމެންގެ ނެތް ޚިދުމަތެއް. އަޅުގަނޑުމެންގެ އެ ޚިދުމަތް ނެތީމާ، މި ހިސާބުން ދުރު ރަށްރަށުން އެ ޚިދުމަތް ނުލިބޭތީ، ނޫނީ އެއަށް ފޯރުންތެރިކަން ނެތީމާ، ނޫނީ ސަރުކާރުގެ ބަޖެޓުން އެހީ ނުވެވޭތީ، ނޫނީ ދީލަތި ފަރާތެއްގެ އެހީތެރިކަން ނުލިބޭތީ، ހަމަ އެމީހުން، ޤުދުރަތުން އެކަން ނިޔާކުރަންދެން އެ މީހުން ތިބޭނީ. އެކަމަކު ޙާލަތު ބަދަލުކުރުމަކީ، އަޅުގަނޑުމެން ކުރަންޖެހޭ ކަމެއް. އެހެންވެގެން، ލޯނު ނަގައިގެންވެސް ކަންތައްތައް ކުރަނީ. ލޯނު ނަގައިގެންވެސް، ބަޖެޓު ބޮޑުކޮށްގެންވެސް މިއަދު ދަރުމަވަންތަ ހޮސްޕިޓަލުގައި ކާޑިއެކް ސެންޓަރެއް ހެދުނީމާ، އަޅުގަނޑު އޭރު ހިސާބު ބެލިން. އަޅުގަނޑަށް ހީވަނީ، ފުރަތަމަ ސަތޭކަވަރަކަށް ދުވަހުގެ ތެރޭގައި، ރާއްޖޭގެ އެކި ހިސާބުން 500 އަށްވުރެ ގިނަ ޕޭޝަންޓުން އެ ކާޑިއެކް ސެންޓަރުގެ އެހީ، ނޫނީވިއްޔާ ފަރުވާ ހޯދި. ﷲ ގެ ރަޙްމަތާއެކީ ސްޓެންޓް ލައްވައިގެން، ނޫނީވިއްޔާ އެންޖީއޯ ޕްލާސްޓީ ހަދައިގެން، ކިތައް މީހުންނަށްތޯ ޝިފާ ލިބިފައި މިހުރީ.\nއެހެންވީމާ، މިކަންކަމުގައި ރާއްޖެއިން ބޭރަކަށް ދެން ދަތުރުކުރާކަށް ނުޖެހޭނެ. އެހެންވީމާ، އެ އަންނަނީ އަޅުގަނޑުމެންނަށް ފުދުންތެރިކަން. އެކަމަކު، އެ ފުދުންތެރިކަމަކީ މިދެންނެވިގޮތަށް، ހުރިހާ ދާއިރާއަކަށް އަންނަ ފުދުންތެރިކަން. މި ފުދުންތެރިކަން މިއަންނަނީ، މުޅި ރާއްޖޭގެ އިޤްތިޞާދު ވަރުގަދަވެގެން. މުޅި ރާއްޖޭގެ އިޤްތިޞާދު ވަރުގަދަ ކުރުމަށްޓަކައި، ސިޔާސީ ފިކުރުތައް އެއްކިބާކޮށްފައި އަޅުގަނޑުމެން އެބަޖެހޭ، އަޅުގަނޑުމެން އާންމުކޮށް ގަބޫލުކުރާ ކަންތައްތަކެއް ކުރަން. ހުރިހާ ފިކުރަކަށްވުރެ، ހުރިހާ މަޞްލަޙަތަކަށްވުރެ ބޮޑު މަޞްލަޙަތަކީ، މުޅި ޤައުމުގެ ހަމަޖެހުންކަން އަޅުގަނޑުމެން ގަބޫލުކުރަންޖެހޭ. މުޅި ޤައުމުގެ ހަމަޖެހުމާއެކީ، މިކަންކަން އަޅުގަނޑުމެންނަށް ކުރިއަށް ގެންދެވޭނީ. އަޅުގަނޑުމެން ހުރިހާ ރަށްރަށަކުން، ހުރިހާ ރައްޔިތުން ބޭނުންވާނީ ތަރައްޤީ.\nމިއަދު ކޮޅުފުށީގައި، މިސާލަކަށް، ބަނދަރު ބޮޑުވީ. އާ ބަނދަރަކަށް ވެގެން މިދިޔައީ. އެކަމަކު، މިހިސާބުން ކޮޅުފުށީގެ ރައްޔިތުންގެ ބޭނުންތައް ނިމުނީކަމަކަށް އަޅުގަނޑު ގަބޫލެއްނުކުރަން. އަދިވެސް ހުންނާނެ، ކޮޅުފުށީގެ ރައްޔިތުން ބޭނުންވާނެ ކަންކަން. އަދިވެސް ދައުލަތުގެ ބަޖެޓުން ކޮޅުފުށްޓަށް ހޭދަކުރަންޖެހޭނެ. 275 މިލިއަން، ނޫނީވިއްޔާ 273 މިލިއަން ކޮޅުފުށްޓަށް ހޭދަކުރުމުން، އެއީ، ކޮންމެހެން ކޮޅުފުށީގެ ހުރިހާ އަސާސީ ޚިދުމަތްތައް ނިމުނީކީނޫން. އެކަމަކު، އަޅުގަނޑުމެންނާއެކީ މި ދަތުރުތަކުގައި އުޅުއްވާނެ، މީގެކުރީގައި ރާއްޖޭގެ ރަށްރަށުގައި، މިކަހަލަ ރަށްރަށުގައި ހޭދަކުރެވިފައި ހުރި މިންވަރު ރަނގަޅަށް އެނގިވަޑައިގަންނަވާނެ ބޭފުޅުން. އޭރު އަޅުގަނޑުމެންގެ ނަސީބު ރަނގަޅިއްޔާ، މިވަރު ރަށަކަށް ފަނަރަވަރަކަށް މިލިއަން ރުފިޔާ ލިބިއްޖެ ކަމަށްވަންޏާ، ބަޖެޓުން ލިބިއްޖެ ކަމަށްވަންޏާ، މުޅި މަޝްޢޫތަކަށް، އެއީ، މުވައްޒަފުންގެ މުސާރައެއްނޫން، ފަނަރަވަރަކަށް މިލިއަން ރުފިޔާ ލިބިއްޖެ ކަމަށްވަންޏާ، އެއޮތީ ބޮޑު އަދަދެއް ހޭދަކުރެވިފައި. އެކަމަކު، މިއަދު އެ އަދަދު 35 މިލިއަނުން އަޅުގަނޑުމެން މި ދައްކަނީ. މި ރަށަށް އެކަނި ބެލިކަމުގައިވީނަމަވެސް، 273 މިލިއަން ރުފިޔާގެ ވާހަކަ މި ދައްކަނީ. އެހެންވީމާ، މިއީ އަންނަ ތަރައްޤީއަކީ.\nއެހެންވީމާ، ތަރައްޤީގެ ވިސްނުމާއެކީ، އަޅުގަނޑުމެން ކުރިއަށްދާން ބޭނުންވާ ކަމަށްވަންޏާ، އަޅުގަނޑުމެން ސިޔާސީ މީހުން އައިސް ރައްޔިތުންނަށް ވިސްނައިދޭންވީ ތަރައްޤީގެ ވާހަކަ. ތަރައްޤީ ކުރާނެގޮތެއް. ތަރައްޤީ ކުރީމާ ރައްޔިތުންނަށް ލިބޭނެ ފައިދާ އަދި ތަރައްޤީ ކުރީމާ، މުޅި ދައުލަތަށް ލިބޭނެ އަމާންކަމާއި، ސުލްޙަވެރިކަން. އަޅުގަނޑުމެންނަކީ އެކަނި އޮވެގެން މަސައްކަތްކުރާ ބައެއްނޫން. އަޅުގަނޑުމެންނަށް އުނދަގޫވާނެ، އަޅުގަނޑުމެންގެ ހުރި ކަންތައްތަކާ ބޭރުގެ ފަރާތްތަކުން ބެހުނީމާ. އަދި އެފަރާތްތަކުން ބެހުމަށް އަޅުގަނޑުމެންގެ ތެރެއިން ބަޔަކު ދަޢުވަތު ދިނީމާ އަޅުގަނޑުމެންނަށް އުނދަގޫވާނެ. ވަގުތީގޮތުން ބަޔަކު އެދޭގޮތަށް ކަންކަން ޙައްލުވެގެން ދިޔަޔަސް، މުޅި ރާއްޖޭގެ ރައްޔިތުންނަށް ބަލައިފި ކަމަށްވަންޏާ، އެއީކީ އަޅުގަނޑުމެންގެ އަމާންކަމާއި، މަޞްލަޙަތު ހިމެނޭ ކަމެއްނޫން. އެހެންވީމާ، އަޅުގަނޑުމެންގެ އަވަށްޓެރި ޤައުމަކުންވިޔަސް އަދި އަޅުގަނޑުމެން އެބަޔަކާއެކީ މަސައްކަތްކުރާ އިއްތިހާދަކުންވިޔަސް، ސަރަޙައްދަކުންވިޔަސް އަޅުގަނޑުމެންނަށް ދަތިކުރުމުގެ ފިޔަވަޅު އަޅައިފި ކަމަށްވަންޏާ، އަޅުގަނޑުމެންނަށް އުނދަގޫތަކެއް އުފުލަންޖެހޭނެ. އެ އުނދަގޫތައް އުފުލާއިރު، އެއްބަޔަކަށް އެ އުނދަގޫވެފައި، އަނެއް ބަޔަކަށް އުނދަގޫ ނުވާނެކަމަށް ވިސްނުމަކީ، ބުއްދިވެރި ވިސްނުމެއް ނޫން.\nއެހެންވީމާ، މިއީކީއެއް، އަޅުގަނޑުމެންގެ މުޅި ރައްޔިތުންގެ މަޞްލަޙަތާއި، މުޅި ރަށުގެ ސަލާމަތަށް ބަލާއިރު، އަޅުގަނޑުމެން އެއްގޮތަކަށްވެސް އެދިގެންވާނެ ކަމެއްނޫން، ކޮށްގެންވާނެ ކަމެއްނޫން. އަޅުގަނޑުމެން ކުރާ މަސައްކަތް، އަޅުގަނޑުމެން ހިންގަވާ، އަޅުގަނޑުމެންގެ ވެށީގެ ތެރޭގައި ކުރަމާ! އަޅުގަނޑުމެންގެ ރާއްޖޭގެ ތެރޭގައި، އަޅުގަނޑުމެންގެ މީހުންނަށް ވިސްނައިދީގެން ކުރަމާ ހިންގަވާ. އެ ވިސްނައިދީގެން ކުރާ ކަންތައްތަކުގެ ތެރޭގައި، މިދެންނެވި ގޮތަށް މުޅި ޤައުމުގެ މަޞްލަޙަތު ގެއްލޭގޮތަށް، ބޭރުގެ ފަރާތްތަކަށް ދަޢުވަތު ދީގެން މިކުރެވޭ ކަންކަމުން ނުކުންނަ ނަތީޖާ ރަނގަޅެއް ނުވާނެ އެއްގޮތަކަށްވެސް.\nއެހެންވީމާ، އަޅުގަނޑު ނިންމާލަމުންވެސް ދަންނަވާނަން. ކޮޅުފުށީގައި ދަންނަވަން ބޭނުންވަނީ، ކޮޅުފުށްޓަށް އައިސް ރައްޔިތުންނާ ބައްދަލުކުރަން މި ލިބޭ ފުރުޞަތަކީ، އަޅުގަނޑަށް ލިބޭ އުފަލެއް. އަދި މިތަނުގައި، މި މާލަމުގައި އަޅުގަނޑުމެން މި ޖަލްސާކުރާއިރު، މި ކޮޅުފުށި، ކުރީގެ ސުނާމީގެ ތެރޭގައި އޮތް ހިސާބު އަޅުގަނޑުގެ ހިތަށް ގެނެވޭ. އެހެންކަމާއެކީ، އަޅުގަނޑު ހަމަ ދަންނަވާލަން ބޭނުންވަނީ، އަދިވެސް މި ރަށްރަށަށް ބޭނުންވާ ކަންތައްތައް މަދެއްނޫނޭ. ބައިވަރު ކަންތައްތައް އެބަހުރި.\nއެހެންވީމާ، ނިންމާލަމުންވެސް އަޅުގަނޑު ދަންނަވާނީ، މުޅި ރާއްޖޭގެ ސަލާމަތާއި، މުޅި ރާއްޖޭގެ ރައްޔިތުންގެ މަޞްލަޙަތަށް ވިސްނާފައި އަޅުގަނޑުމެން ކުރިއަށްދާށޭ! އަޅުގަނޑުމެންގެ ޕާޓީގެ ފިކުރަކީ، އަމާންކަމާއި، ސުލްޙަވެރިކަމާއެކީ، އެކި ދާއިރާއަށް ބޭނުންވާ ތަރައްޤީ ގެނެސްދިނުން. އަޅުގަނޑުމެން މި ތަރައްޤީ ގެންނާކަށް އަޅުގަނޑުމެންނެއް ރައްޔިތުންނަށް ގެއްލުންވާ، އުނދަގޫވާ، ނޫނީވިއްޔާ ތަކުލީފު އުފުލަންޖެހޭ އެއްވެސް ކަމެއް ކޮށްފައެއް ނޯންނާނެ. ސިޔާސީ މީހުންގެ ތެރޭގައި ޚިޔާލު ތަފާތުވެދާނެ. ސިޔާސީ މީހުންގެ ތެރޭގައި ޙުކުމް އައިސް، ޖަލުގައި ބަޔަކު ތިބެދާނެ. އަދި އެނޫން އެހެން ކަންކަން ވެދާނެ. އެކަމަކު އެއީކީ އާންމު ފަރުދުންނާ ހަމައަށް އޭގެ ދިލަ ފޯރާ ކަންކަމެއްނޫން. މި ސަރުކާރަކުން އެއްވެސް މީހަކު އާބިޓްރަލީ، ނޫނީވިއްޔާ ތަޙްޤީޤަކާއި ޝަރީޢަތަކާ ނުލައި ބަންދުކޮށްފައެއް ނުހުންނާނެ. މި ސަރުކާރުން ކަންތައްތައް ކުރާނީ ޤާނޫނީ ޙުކޫމަތުގެ ތެރެއިން، ޤާނޫނީ އުސޫލުތަކުގެ ތެރެއިން.\nއެހެންވީމާ، ޤާނޫނީ އުސޫލުން ބޭރުން ކަންކަން ކުރެވުނީމާ، މައްސަލައަކަށް މިވަނީ. ޤާނޫނީ އުސޫލުން ކަންކަން ކުރާއިރު، އެންމެ މޮޅު މީހާއަށްވެސް، އެންމެ ނިކަމެތި މީހާއަށްވެސް ލޯޔަރެއް ޢައްޔަނު ކުރުމުގެ ޙައްޤު، ޤާނޫނުއަސާސީން އަޅުގަނޑުމެންނަށް ކަށަވަރުކޮށްދޭ. އޭނާ ކުށުން ބަރީއަވާން ކުރެވެންހުރި ކޮންމެ މަސައްކަތްތަކެއް ކުރުމުގެ ޙައްޤު އޭނާއަށް އެބަ ލިބޭ. އަދި ކުށެއް ނުކުރާ މީހެއް ކަމަށްވަންޏާ، އޭނާގެ މައްޗަށް ކުށެއް ސާބިތުކުރެވޭނެ ކަމަކީ ނެތް ކަމެއް. އެހެންވީމާ، މި ވަގުތު ގައިދީންގެ ގޮތުގައި ތިބި ބައެއް، ނޫނީ ޖަލުގައި ތިބި ބައެއްގެ ޝަކުވާ އަޅުގަނޑުމެންނަށް އަޑުއިވެމުން އެބަދޭ. ހަމަ އެ ޝަކުވާއާއެކީ ކުރިއަށް ދެވޭނެ، އަނެއްކާވެސް އެބޭފުޅުން އިސްތިއުނާފު މަރުޙަލާތަކަށް، އެ ބޭފުޅުން އިސްތިއުނާފު ކުރައްވައިގެން.\nސަރުކާރަށް، ރައީސުލްޖުމްހޫރިއްޔާއަށް ހުރި ބާރުތައް މިހާރު މިވަނީ، ކުރީގައި ރައީސުންނަށް ހުންނަ ބާރުތައް ބޮޑުކަމާއެކީ، މިފަހަރުގެ ޤާނޫނުއަސާސީ އިޞްލާޙުވެގެން ދިޔައިރު ވަނީ، ރައީސުލްޖުމްހޫރިއްޔާގެ ބާރުތައް ހަނިކޮށްފައި. އެހެންވީމާ، ކުށަށް މަޢާފު ދިނުމާއި، ޢާންމު ޢަފޫޢާންމު ދިނުމާ، މިކަންކަމަކީ ހުދޫދެއްގެ ތެރޭގައި މިހާރު ކުރެވޭ ކަމެއް. ރައީސުލްޖުމްހޫރިއްޔާއަށް އާންމު ޢަފޫޢާންމެއް، ނޫނީ މަޢާފު ނުދެވޭނެ ކުށްތަކެއް އެބަހުރި ކަނޑައަޅާފައި. އޭގެ ބައެއް ކުށްތައްވެސް އަޅުގަނޑު ދަންނަވާލާނަން. އޭގެ ކުށްތަކުގެ ތެރޭގައި މިސާލަކަށް، ޓެރަރިޒަމްގެ ޢަމަލު ހިންގާ ބޮޑެތި ކުށްވެރިންނަކަށް ރައީސުލްޖުމްހޫރިއްޔާއަކަށް މަޢާފެއް ނުދެވޭނެ. އެހެންވީމާ، އާންމު މަޢާފުގެ ތެރެއިން ނުކުރެވޭ ކަންކަން ހުރޭ. އަދި މި ރައީސް، ރައީސްކަމާ ހަވާލުވެފައި، އަޅުގަނޑު ހުންނާނެ، އަޅުގަނޑުމެންގެ ޒަމީރަށް ގަބޫލުނުކުރެވޭ ކަންތައްތައްވެސް، އޭގެތެރޭގައި ބައެއް ކަންތައް ހިމަނާފައި. އެއީ، ކްލެމެންސީ ބޯޑުން އަދި ނިންމި ކަމުގައިވީނަމަވެސް، ރައީސުލްޖުމްހޫރިއްޔާއާ ހަމައަށް އައިމާ، ރައީސުލްޖުމްހޫރިއްޔާއަކަށް ފަސޭހައެއްނޫން، ކުޑަކުދިންގެ ޙައްޤުތަކަށް އަރައިގަންނަ މީހުންނަކަށް މަޢާފުދޭކަށެއް. އެއީ، އަޅުގަނޑަކަށް ފަސޭހަ ކަންކަމެއްނޫން. އެހެންވީމާ، ބޮޑެތި ޙައްޤުތަކަށް ނިކަމެތިން، މަޢުޞޫމުން، ނޫނީވިއްޔާ މިދެންނެވިގޮތަށް ވަލްނަރަބަލް ގިންތިތަކުގެ ޙައްޤުތަކަށް އަރައިގަންނަ މީހުންގެ ކުށް ސާބިތުވެ، ޙުކުމް ތަންފީޒުވަމުންދާއިރު، އެ ޙުކުމަށް މަޢާފު ކުރުމަކީ، އަޅުގަނޑަކަށް އެހާ ފަސޭހަކަމެއްނޫން. މީގެ ތެރޭގައި، އެންމެ ފާހަގަކުރާ ކަމަކީ، މަޢުޞޫމު ތުއްތު ކުދިންނާ ނަހަމަ ގުޅުން، ނޫނީވިއްޔާ ޖިންސީ ގޯނާ ކުރާ ކުރުމަކީ، އަޅުގަނޑަކަށް އެހާ ފަސޭހަކަމެއް ނޫން، މަޢާފުކުރާކަށެއް. އެހެންވީމާ، މިކަހަލަ ކަންތައްތައް ހުންނާނެ. އަދި ހަމައެހެންމެ، ޤާނޫނުން ކަނޑައަޅާފައި ހުރި ކަންތައްތައް އަޅުގަނޑު މިދެންނެވީ.\nއެހެންވީމާ، ކުރީގައި 2008 ވަނަ އަހަރު ޤާނޫނުއަސާސީ އައުމުގެ ކުރިން ރައީސުލްޖުމްހޫރިއްޔާއަށް ހުރޭ، މަޢާފުކުރުމާއި ޢަފޫޢާންމު ދިނުމުގެ ވަރަށް ބޮޑެތި އިޚްތިޔާރުތަކެއް ދީފައި. އެ އިޚްތިޔާރުގެ ބޭނުން، މީގެކުރީގައި ތިއްބެވި ރައީސުން ކުރައްވާފައިވަނީ. އެހެންނަމަވެސް، މި ފަހަރުގެ ޤާނޫނުއަސާސީ އަޅުގަނޑުމެން އިޞްލާޙުކޮށް، 2008 ވަނަ އަހަރު ތަންފީޒުކޮށްގެން ހިންގަންފެށި ޤާނޫނުއަސާސީގައި ރައީސުލްޖުމްހޫރިއްޔާ މަޢާފު ދިނުމާއި، ޢަފޫޢާންމު ދިނުމުގައި އެބަހުރި ރައީސުލްޖުމްހޫރިއްޔާވެސް ހިނގަންޖެހޭ އިންފާރު، އިންތަކެއް ކަނޑައަޅައިދީފައި އެބަހުރޭ. އެހެންވީމާ، ރައީސްގެ ބާރުތައްވެސް މި އޮންނަނީ، ހަމަ ރަނގަޅު ސަބަބުތަކަށްޓަކައި. އަޅުގަނޑު ގަބޫލުކުރާގޮތުން ރައީސްގެ ބާރުތައްވެސް މިއޮންނަނީ، މިކަމުގައި ހުދޫދު ކުރެވިފައި. ނޫނީ އިން ކަނޑައެޅިފައި. އެހެންވީމާ، މިއީ އަޅުގަނޑުމެންގެ ޙާލަތަކީ. އެހެންވީމާ، އަޅުގަނޑުމެންގެ އާންމު ޙާލަތު، ހުރިހާ ރައްޔިތުންނަށް އެބަ އެނގެންޖެހޭ. އެނގޭއިރު އަޅުގަނޑުމެން ގަބޫލުކުރަންވީ، އަޅުގަނޑުމެންގެ ސަރުކާރެއްގައި މިހާ ހިސާބަށް ތަރައްޤީގެ މަޝްޢޫތައް މި ގެނައީކީ އެއްގޮތަކަށްވެސް ރައްޔިތުންގެ ހަމަޖެހުން ނަގައިލައިގެނެއް ނޫން. ރައްޔިތުންގެ އަމާންކަމާއި، ސުލްޙަވެރިކަން ކަށަވަރުކޮށްދިނުމާއެކީ، އަޅުގަނޑުމެންނަށް މިހާ ހިސާބަށް ތަރައްޤީ މި ކުރެވުނީ.\nއެހެންވީމާ، ކުރިއަށް މިއޮތް ފަސް އަހަރާއި، އަންނަން އޮތް ޖީލުތަކުގައި އަޅުގަނޑަކަށް ނުވިސްނޭ، ރައްޔިތުންގެ ހަމަޖެހުން ގެއްލިގެން އަންނާނެ ތަރައްޤީއެއް. ރައްޔިތުންގެ ހަމަޖެހުން ގެއްލިގެން އަންނާނީ ސިހުން. ރައްޔިތުންގެ ހަމަޖެހުން ގެއްލިގެން އަންނާނީ ނުރައްކާތެރި ކަންކަން. އަދި އެކަމުން އަރައިނުގަނެވިގެން އަޅުގަނޑުމެން އަބަދުވެސް އުޅެންޖެހޭނީ. މިކަހަލަ ރަށްރަށުގައި މި ހުންނަ، މަޢުޞޫމު މުޖުތަމަޢުގެ ތެރޭގައި އަޅުގަނޑުމެން ބޭނުމެއްނުވާނެ، ބޮޑެތި ކުށްކުރާ މީހުން އުޅޭކަށް. އަޅުގަނޑުމެން ބޭނުމެއްނުވާނެ، މިކަހަލަ ވެށީގައި މީހުންނަށް ޖިސްމާނީ ބޮޑެތި ގެއްލުންދޭ ތަން ފެންނާކަށް. އަދި އެ ގެއްލުމަކީ އާންމުވާ ގެއްލުމަކަށްވާކަށް އަޅުގަނޑުމެންނެއް ނޭދޭނެ. އަޅުގަނޑުމެންގެ ކޮންމެ މީހަކަށް އެކަން އިޙްސާސް ކުރެވޭނެ، އަޅުގަނޑުމެން ލޯބިވާ މީހަކަށް އެކަހަލަ ތަކުލީފެއް ގޯ ތުރޫ ކުރަން ޖެހުނީމާ.\nއެހެންވީމާ، އަޅުގަނޑުމެންގެ އާންމު ވިސްނުމުގައި، އިންސާނުންގެ އާންމު ވިސްނުމެއްގައި މިކަހަލަ ބޮޑެތި ކުށްތަކަށް ޚާއްޞަކޮށް، މީހުންނަށް ޖިންސީ، ނޫނީވިއްޔާ މީހުންނަށް ނަފްސާނީ ގޮތުންވެސް، ނޫނީވިއްޔާ މީހުންނަށް ޖިސްމާނީ ގޮތުން އަނިޔާ ކުރުމަކީ، އަޅުގަނޑުމެންގެ މުޖުތަމަޢު ގަބޫލުކުރާ ކަމެއްނޫން. އެ ސަބަބުތަކަށްޓަކައި މި ކަހަލަ ކަންކަން ކުރާ މީހުންނަށް ހަރުކަށި އަދަބު ދޭންޖެހެނީ. އެހެންވީމާ، ރައީސް އެކަން ތަންފީޒުކޮށްދީފިއްޔާ، ނޫނީވިއްޔާ ޤާނޫނުން އެކަން ކަށަވަރުކޮށްދިނަސް، އެ އަމާންކަމެއް ރައްޔިތުންނަށް އާންމުވެގެނެއް ނުދޭ.\nއަޅުގަނޑުގެ ވާހަކަކޮޅު ނިންމާލާނަން. އަޅުގަނޑުގެ ވާހަކަކޮޅު ނިންމާލަމުންވެސް، އަޅުގަނޑު ކޮޅުފުށީގައި ހަމަ ދަންނަވާލަން ބޭނުންވަނީ، އަޅުގަނޑަކީ ސިޔާސީ މީހެއް. އަޅުގަނޑު މިއައީ ރައްޔިތުންގެ އަރިހަށް 2013 ވަނަ އަހަރުވެސް އައި އުސޫލުން. ރައްޔިތުންނަށް އަޅުގަނޑު ކަށަވަރުކޮށްދެނީ، ރާއްޖެއަށް އެކި ދާއިރާތަކަށް ބޭނުންވާ، އެކި ގިންތިތަކަށް ބޭނުންވާ، އަދި އެކި ސެގްމަންޓްތަކަށް ބޭނުންވާ ތަރައްޤީ ގެނައުމުގެ ފުރުޞަތު، މި ސެޕްޓެންބަރު 23 ގައި ލައްވާ ވޯޓުގައި އަޅުގަނޑަށް އެކަން ތަނަވަސްކޮށްދެއްވާށޭ! އެކަން ތަނަވަސްކޮށްދެއްވީމާ، އަޅުގަނޑުގެ ވިސްނުމާއެކީ، މިހާތަނަށް ގެނެސްފައިހުރި ތަރައްޤީގެ މަޝްރޫޢޫތައް ނިންމުމަކަށް ގެނެވޭނީ. އަދި އެއާއެކީ އަޅުގަނޑަށް ތަރައްޤީގެ މަޝްރޫޢޫތައް އިތުރުކުރެވޭނީ. މިހާރު މި ރަށަށް އައީމާ، ޢާންމުކޮށް މި ދެކެވޭ ވާހަކައަކީ، އަޅުގަނޑުމެންގެ ސަރުކާރާ ހަމައަށް އައިއިރު، އަސާސީ ލަފާފުރުމުގެ ދަތިކަމުގެ ވާހަކަ.\nދެންމެ މުޢިއްޒުގެ ތަފާސް ހިސާބުތަކުގެ ވާހަކަ އެ ވިދާޅުވީ. 115 ވަރަކަށް ރަށުގެ ތެރެއިން 105 ރަށުގައި އެކަން ނިމިފައި. އަޅުގަނޑުމެން މިއަންނަ ދައުރުގައި މި ވިސްނަނީކީ، އަސާސީ ލަފާފުރުމުގެ ދަތިކަމުގެ ވާހަކައެއްނޫން. މި އަންނަ ދައުރުގައި އަޅުގަނޑުމެން މި ވިސްނަނީ، ކުދި ބަނދަރުތައް ބޮޑުކުރާ ވާހަކަ. އަދި އެއާއެކީ، ޞިނާޢީ، އިޤްތިޞާދީ، ބޮޑެތި ބަނދަރު ހަދާ ވާހަކަ. އެއީ އަޅުގަނޑު ދިއްގަރުގައި ވާހަކަ ދައްކަމުން، ވޭވަށަށް ނިސްބަތްކޮށްފައި އަޅުގަނޑު ދެންނެވިން، ވޭވަށުގެ ބަނދަރަކީ އަޅުގަނޑު ވިސްނާގޮތުން ވެއްޖިއްޔާ، އަސާސީ ލަފާފުރުމުގެ ދަތިކަން ޙައްލުކޮށްދޭ ބަނދަރަކަށް ވެގެން ނުވާނެއޭ. ވޭވަށުގެ ބަނދަރަކީ އޭގެ ޒާތުގައި ޤުދުރަތީ ބަނދަރެއް. އަދި މ. އަތޮޅުގެ ޞިނާޢީ އެކިއެކި މަސައްކަތްކުރާ ފަރާތްތައް، ޚާއްޞަކޮށް، މަސްވެރިންނަށް ވަރަށް މުހިންމު ބަނދަރަކަށް ވެގެން އެބަދޭ. އެހެންވީމާ، އަޅުގަނޑުމެން މި ދައްކަނީ އަސާސީ ބަނދަރުން މިހާރު އަޅުގަނޑުމެން ގްރެޖުއޭޓްވީ. އެއެއްނޫން، އަޅުގަނޑުމެންގެ ވިސްނުމުގައި މިހުންނަނީ. އަޅުގަނޑުމެންގެ ވިސްނުން މިހުރީ ޞިނާޢީ، އިޤްތިޞާދީ ބޮޑެތި ބަނދަރު ހަދަން. އެހެންވީމާ، އެ ވިސްނުމާ ހަމައަށް، އަޅުގަނޑުމެންގެ އުއްމީދުތައް ކުރިއަށް ޖެހިލަން އެބަޖެހޭ. އަޅުގަނޑުމެންގެ އުއްމީދުތައް ކުރިއަށް ޖެހިލަންޖެހޭއިރު، މިއަދު އަޅުގަނޑުމެންގެ ޖީބަށްލާ އާމްދަނީއަކީ، އަޅުގަނޑުމެން ސަރުކާރާ ހަވާލުވިއިރު، ހަތަރުހާސް އެމެރިކާ ޑޮލަރު. އަޅުގަނޑުމެންގެ ސަރުކާރު ނިމިގެންދާއިރު، ގާތްގަނޑަކަށް އެ އަދަދު އެއޮތީ، ދިހަހާސް އެމެރިކާ ޑޮލަރަށްވެފައި.\nމިހާރު މި ގެންނަ ތަރައްޤީއާއެކީ، ކުރިއަށް އޮތް ފަސް އަހަރުގެ ތެރޭގައި އެއަރޕޯޓް ނިންމާފައި، މި ދެންނެވި އަދަދަށް ޓޫރިސްޓުން އަންނަ ކަމަށްވަންޏާ، ކީއްވެގެންތޯ މި ދިހަހާސް އެމެރިކާ ޑޮލަރު، ވިހިހާސް އެމެރިކާ ޑޮލަރަށް ބަދަލުނުވާންވީ. އެ ފުރުޞަތަށް ކީއްވެގެންތޯ އަޅުގަނޑުމެން އިންތިޒާރު ނުކުރަންވީ. އަޅުގަނޑުމެންގެ ސަރުކާރެއްގައި ޤައުމީ އުފެއްދުންތެރިކަން، ބޮލަކަށްޖެހޭ މިންވަރު ޑަބަލް ކޮށްދީފީމު. ޑަބަލަށްވުރެ އިތުރުކޮށްފީމު. އެހެންވީމާ، މިހާރު މިއައިސްހުރި، އިޤްތިޞާދީ ބޮޑެތި ތަރައްޤީތަކާއެކީ، އާމްދަނީ ހޯދަން މިކުރާ މަސައްކަތުގައި ހަމަ އެއްވެސް ރައްޔިތަކު ޝައްކު ނުކުރައްވާ! ދިހަހާސް އެމެރިކާ ޑޮލަރު، އިރާދަކުރެއްވިއްޔާ، ވިހިހާސް އެމެރިކާ ޑޮލަރަށް ވެގެން ދިޔުމަކީ، މުޅި ރާއްޖޭގެ ހުރިހާ ހިސާބެއްގެ ރައްޔިތުންނަށް އުފާފާގަތިކަން އިތުރުވެގެންދިޔުން.\nއަޅުގަނޑުގެ ވާހަކަކޮޅު ނިންމާލާނަން. އަޅުގަނޑު ހަމަ ކޮޅުފުށީގެ ހުރިހާ ރައްޔިތުންގެ މި އުފަލުގައި ބައިވެރިވާ ވާހަކަ އަދިވެސް ހަމަ އަޅުގަނޑު ތިޔަބޭފުޅުންނަށް ދަންނަވާނަން.\nއިރާދަކުރެއްވިއްޔާ، އަޅުގަނޑުމެން ރައްޔިތުންގެ ތަރައްޤީއަށް މިކުރާ މަސައްކަތުގައި، މާތް ﷲ ގެ ބަރަކާތް މިންވަރު ކުރައްވާށި!\nوالسّـــلام عليــكم ورحمــة اللّـه وبــركاتــه.


Nasheed Maamigihyah vadaigen Qasim aai bahdhalu kurahvaifi\nނަޝީދު މާމިގިއްޔަށް ވަޑައިގެން ގާސިމާ ބައްދަލުކުރައްވައިފި\nރައީސް މުހައްމަދު ނަޝީދު އެމްޑީޕީގެ އިސް ބޭފުޅުންނާއި އެކު ގާސިމް އިބްރާހީމާ ބައްދަލުކުރައްވަނީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ކުއްލި ގޮތަކަށް އދ. މާމިގިއްޔަށް ވަޑައިގެން ޖުމްހޫރީ ޕާޓީގެ ލީޑަރު ގާސިމް އިބްރާހީމާ ބައްދަލުކުރައްވައިފި އެވެ.\nރައީސް ނަޝީދު މާމިގިއްޔަށް ވަޑައިގަތީ މިއަދު މެންދުރުފަހު އެވެ. އެމަނިކުފާނުގެ އަރިހުގައި އެމްޑީޕީގެ ނައިބް ރައީސް މުހައްމަދު ޝިފާޒުއާއި، އެމްޑީޕީގެ ޗެއާޕާސަން ހަސަން ލަތީފްގެ އިތުރުން އެމްޑީޕީގެ ޕީޖީ ގުރޫޕް ލީޑަރު އަލީ އާޒިމު ވެސް ބައިވެރިވެވަޑައިގެންނެވި އެވެ.\nމާމިގިލި އިންޓަނޭޝަނަލް އެއާޕޯޓްގައި މަސައްކަތް ކުރާ ބައެއް މުވައްޒަފުން ނަން ނުޖެހުމަށް ޝަރުތުކޮށް ބުނީ މާމިގިއްޔަށް ރައީސް ނަޝީދު ވަޑައިގަންނަވާ ކަން ކުރިން އެނގިފައި ނުވާ ކަމަށެވެ. ނަމަވެސް ހާއްސަ ބޭފުޅަކު ވަޑައިގަންނަވާތީ ރަތް ދޫލައިން މަރުހަބާ ދެންނެވުމަށް ގާސިމް އިބްރާހީމްގެ ފަރާތްޕުޅުން އިސް ބޭފުޅަކު މުވައްޒަފުންނަށް އެންގެވި ކަމަށެވެ.\nގާސިމް އިބްރާހީމްގެ އެއާލައިން، ވިލާ އެއާ އިން އޮޕަރޭޓް ކުރާ ފްލައިމީގެ ބޯޓެއްގައި ރައީސް ނަޝީދު މާމިގިއްޔަށް ވަޑައިގަތުމުން ގާސިމް އިބްރާހީމް ވަނީ އެއާޕޯޓުން ރަތްދޫލައިން އެމަނިކުފާނަށް މަރުހަބާ ދަންނަވާފަ އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު، ޖުމްހޫރީ ޕާޓީގެ ލީޑަރު ގާސިމް އިބްރާހީމާ އެކު މިއަދު ސަން އައިލެންޑް ރިސޯޓަށް ވަޑައިގަންނަވަނީ\nރައީސް ނަޝީދާއި ގާސިމް އިބްރާހީމް ބައްދަލުކުރެއްވި ނަމަވެސް އެ ބައްދަލުވުމާ ގުޅޭގޮތުން ޖުމްހޫރީ ޕާޓީން އަދި އެއްވެސް އެއްޗެއް ނުބުނެ އެވެ. ނަމަވެސް ޖޭޕީގެ ޗީފް ސްޕޯކްސްޕާސަން އަދި މިސަރުކާރުގެ ސްޓޭޓް މިނިސްޓަރު އަލީ ސޯލިހް ކުރެއްވި ޓްވީޓެއްގައި ވަނީ ރައީސް ނަޝީދު މާމިގިއްޔަށް ވަޑައިގެންނެވި ވީޑިއޯ ހިއްސާކުރައްވާފަ އެވެ. އެކަމަކު އަލީ ސޯލިހުގެ ޓްވީޓުގައި ވެސް އެއްވެސް އެއްޗެއް ވިދާޅުވެފައެއް ނުވެ އެވެ.\nރައީސް ނަޝީދު މާމިގިއްޔަށް ވަޑައިގެން އެ ރަށުގައި މާގިނައިރު މަޑުނުކުރައްވާ، ގާސިމް އިބްރާހީމާ އެކު ވަޑައިގެންނެވީ ގާސިމްގެ ސަން އައިލެންޑް ރިސޯޓަށެވެ. ދެ ބޭފުޅުން އެކުގައި ވަނީ އެ ރަށުގައި މެންދުރުގެ ފަރިއްކޮޅު ވެސް ކުރިއަށް ގެންދަވާފަ އެވެ.\nރައީސް ނަޝީދަށް މެއި މަހުގެ ހަވަނަ ދުވަހުގެ ރޭ ދެވުނު ބޮމުގެ ހަމަލާ އަށް ފަހު ރާއްޖެއިން ބޭރުން އިތުރު ފަރުވާ ހޯއްދެވުމަށްފަހު އެމަނިކުފާނު ރާއްޖެ ވަޑައިގެންނެވީ މިމަހުގެ 11 ވަނަ ދުވަހު އެވެ. މިއީ ރާއްޖެ ވަޑައިގެންނެވި ފަހުން އެމަނިކުފާނު އަތޮޅު ތެރޭގައި މީހުން ދިރިއުޅޭ ރަށަކަށް ވަޑައިގެންނެވި ފުރަތަމަ ފަހަރެވެ.\nރައީސް ނަޝީދު ގެންދަަވަނީ ވެރިކަމުގެ ނިޒާމު ބަރުލަމާނީ އަށް ބަދަލުކުރުމަށް މަސައްކަތްތަކެއް ކުރައްވަމުންނެވެ. އެ މަސައްކަތުގައި ގާސިމް އިބްރާހީމާ ބައްދަލުކުރައްވާ މަޝްވަރާ ކުރެއްވުމަށް އެމަނިކުފާނު މަސައްކަތް ކުރައްވާނެ ކަމަށް އަރިސް ބައެއް ބޭފުޅުން ކުރިން ވިދާޅުވެފައިވެ އެވެ. އެކަމަކު މިއަދުގެ ބައްދަލުވުމަކީ ސީދާ ކޮން ބޭނުމެއްގައި ބޭއްވި ބައްދަލުވުމެއް ކަމެއް އެނގިފައެއް ނުވެ އެވެ. އަދި ބަރުލަމާނީ ނިޒާމަށް ތާއީދު ނުކުރައްވާނެ ކަމަށް ގާސިމް އިބްރާހީމް ވިދާޅުވެފައިވެ އެވެ.\nރައީސް ނަޝީދު މިއަދު މާމިގިއްޔަށް ވަޑައިގަތުމުގެ ކުރިން އެމަނިކުފާނު ވަނީ މަޖިލީހުގައި ހިމެނޭ އިދިކޮޅު މެންބަރުންނާ ވެސް ބައްދަލުކުރައްވާ ގާނޫނުއަސާސީ އިސްލާހު ކުރުމާ ގުޅޭ ގޮތުން މަޝްވަރާ ކުރެއްވުމަށް މަސައްކަތް ކުރައްވާފަ އެވެ. ނަމަވެސް އިދިކޮޅު ލީޑަރު ރައީސް އަބްދުﷲ ޔާމީން މިނިވަންކުރުމުން ނޫނީ ސިޔާސީ ގޮތުން އެއްވެސް މަޝްވަރާއެއް ކުރަން ބޭނުން ނުވާ ކަމަށް އިދިކޮޅު މެންބަރުން ވިދާޅުވުމާ ގުޅިގެން އެ ބައްދަލުވުން ކުރިއަށްދާ ގޮތެއް ނުވި އެވެ.\nއެމްޑީޕީ ރައީސް މުހައްމަދު ނަޝީދު ޖުމްހޫރީ ޕާޓީ + ސުޝާންތު ސިންގް